
MIHAI EMINESCU 


Călin Nebunul 


ERA ODAT-UN ÎMPĂRAT ş-avea trei fete, şi erau aşa 
de frumoase, la soare te puteai uita, da la dânsele ba. Acu, 
cele două erau cum erau, da cea mijlocie nici se mai 
povesteşte frumuseţea ei. Acu, câţi feciori de-mpăraţi şi de. 
ginarari au cerut-o, împăratul n-a vrut să le deie. 

Acu-ntr-o sară, au venit trei tineri şi le-o cerut, da el n-o 
vrut să le deie. Acu, ei o ieşit afară şi unul dintr-înşii o prinsa 
fluiera, cât s-o făcut un nor mare şi nu s-o mai văzut nici ei, 
nici fetele; le-o răpit. 

Acu-mpăratul a scos veste-n ţară, că cine o găsi fetele, li 
dă de nevastă. Acu-n satul cela a-mpăratului era un om ş-avea 
trei flăcăi. Doi erau cum erau, da unu era prost, şedea-n 
cenuşă şi-l chema Călin Nebunul. Ş-o zis acei doi fraţi: 

— Haidem şi noi să căutăm fetele-mpăratului. 

Da Călin o zis: 

— Hai şi eu cu voi! 

Şi cei doi o zis: 

- Hai! 

Şi-mpăratul o zis că care s-o porni după fete, li dă bani de 
cheltuială şi straie de primeneală. Acu, ei au făcut un arc ş-o 
zis că unde l-a zvârli, până unde-o ajunge, acolo să poposească. 
O aruncat cel mare ş-o mers vo două zile ş-o ajuns. O aruncat 

şi cel mijlociu şi tot aşa degrabă o ajuns. Da când o aruncat Călin 
Nebunul, o mers trei luni de zile, zi şi noapte, şi de-abia o ajuns. 

Acu, ei mergând pe drum, o găsit şi cremenea şi amnaru, 
De-abia o avut cu ce aţâţa oleacă de foc. Ş-o zis aşa ei înde ei, 
că să păzească focul unul din ei cât or dormi ceilalţi doi, că 
dacă s-o stinge focul, îi taie capul celui ce-a păzi dintr-înşii. Acu, 
s-o culcat cei doi şi cel mare o rămas să păzească. Pe la miezul 
nopţii, s-o auzit un vuiet grozav. Era un zmeu cu trei capete. 

— Cum ai putut să-mi calci moşiile de la tată-meu, fär’ de 
voia nimănui? Hai la luptă! 

- Hai! 

Şi s-o luptat ei, s-o luptat până-acu l-o omorât pe zmeu, şi o | 
făcut din capetele lui trei căpiţi de carne. Acu se trezesc cei doi: 

— Uite, voi aţi dormit, da eu uite ce lupt-am avut. 

Acu, a doua noapte, cel mijlociu era să stea de strajă. Iar 
pe la miezul nopţii, se aude-un vuiet. 

- Cum ai putut să-mi calci moşiile lui tată-meu, fără voia 
nimănui? 

Aista era cu patru capete. 

— Hai la luptă! 

- Hai! 

Şi l-o omorât şi pe acesta, ş-o făcut patru căpiţi de carne 
din capetele lui. Acu, când s-o trezit ei, o-nceput să-i deie de 
grijă lui Călin Nebunul ca să păzească bine focul. Acu, el a 
treia noapte era să fie. Acu, iar pe la miezul nopţii s-auzi un 
huiet mare. Un zmeu era, cu opt capete. 

— Hai! zice Călin Nebunul, că şi zmeul era năzdrăvan şi 
ştia de dânsul, hai la luptă! 

- Hai! 

Cât se luptă, se luptă, cât de cât să nu se deie zmeul. I-o 
tăiet Călin Nebunul o ureche, ş-o picat o picătură de sânge, 

ş-o stins focul. Ş-aşa prin întuneric s-o-nceput ei a lupta, şi-n 
sfârşit, l-o omorât Călin Nebunul ş-o făcut opt căpiţi de carne. 

Acu, ce să facă el? Foc nu-l S-o luat el şi merge aşa 
supărat prin pădure, ş-o ajuns la un copac nalt şi s-o suit în 
vârful lui, ş-o văzut în depărtare o zare de foc. Scoboară el şi 
se porneşte s-ajung-acolo şi-ntâlneşte un om pe drum. 

- Bună noaptd 

— Mulţămesc d-tale. 

- Da cine eşti d-ta? 

— Eu îs De-cu-sară. 

Călin Nebunul l-apucă şi-l leagă de-un copac, cot la cot, 
Mai merge el o bucată bună şi mai întâlneşte un om. 

- Bună noaptd 

— Mulţămesc d-tale. 

— Da cine eşti d-ta? 

- Eu îs Miezu-nopţii. 

la şi pe acela și-l leagă iar de-un copac. Mai merge el 
înainte şi mai întâlneşte un om. 

- Bună noapte 

- Mulţămesc d-tale. 

— Da cine eşti d-ta? 

- Eu îs Zori-de-ziuă. 

ÎL legă şi pe acela. El i-o legat, că lui i-era frică să nu se 
facă ziuă. 

În sfârşit, ajunge el acolo. Acolo era o groapă mare ş-un cazan 
c-o pereche de chirosteie mari, şi-ntr-însul fierbea vo două-trei 
vaci, şi-mprejurul chirosteielor se cocea o turtă. Şi-mprejurul 
ei dormeau doisprezece zmei şi două zmeoaice, mamele lor. 

Acu, Călin Nebunul ia vo doi tăciuni într-un hârb şi-un 
cărbune-n lulea şi plecând, însă, i-a venit aşa o miroznă de 
bună din demâncat, şi luând o bucăţică, a curs apă clocotită 


vi 


pe urechea unui zmeu şi el a ţipat straşnic, că toţi s-o trezit şi 
l-au prins pe Călin Nebunul. Ş-o vrut să-l omoare, şi el o zis: 

- Mă rog domniilor-voastre, lăsaţi-mă că sunt om sărac. 

Dar ei o zis aşa: 

- Dacă tu ne-i aduce pe fata-mpăratului Roşu, noi te-om 
lăsa. 

Da el o zis: 

- Da de ce n-o luaţi d-voastră, că sunteţi mai mulţi şi mai 
tari? 

- Da noi suntem duhuri necurate şi-mpăratul are un cucoş 
ş-un căţel. Noi, când ne-apropiem de palatul lui, cucoşul 
cântă şi cățelul bate, şi noi trebuie să fugim. Da tu-i putea mai 
bine, că eşti om pământean. 

Da Călin Nebunul, viclean: 

- Haideţi şi d-voastră cu mine, că-s eu om pământean şi 
cățelul n-a bate, nici cucoşul n-a cânta. 

Da Călin Nebunul se uită şi vede-un voinic ca şi dânsul, legat 
cot la cot de-un copac; şi când o văzut că s-o pornit Călin 
Nebunul, el s-o smucit straşnic, încât a rămas mânile la copac 
şi el a fugit. 

Şi ei merg, merg, pân-ce-ajung la poarta-mpăratului. Şi 
era o poartă mare de fier, că nu era-n stare să treacă nime, 
afară de Călin Nebunul. Şi el s-a suit pe poartă ş-o zis zmeilor: 

— Hai să vă iau câte pe unul de chică şi să vă duc în ogradă. 

Şi lua tot câte unu şi cu paloşul le tăia capul, până ce-o 
tăiat la toţi. Ş-o intrat în ogradă; da-mpăratul, de grozav zid şi 
poartă ce-avea, uşile erau toate deschise. Călin Nebunul s-o 
suit sus pe scări, și scările erau de aur bătute cu diamant, ş-o 
intrat în casă, unde dormea fata. Dar era lună ş-o mândreaţă 
afară, şi luna bătea în casă, unde dormea fata. Da fata era aşa 
de frumoasă, decât de nepovestit. Călin Nebunul a sărutat-o şi 

i-o luat inelul de pe mână şi s-o dus. Când a ajuns la zmeii cei 
tăieţi, li-o tăiat vârfurile limbilor la toţi doisprezece şi le-o 
pus în basma, ş-o trecut poarta şi s-o pornit la drum, A mers 
până ce-a ajuns la cazan. A putut prinde o zmeoaică şi-a tăiet-o, 
da una a scăpat. Călin a luat pe degetu” ista mic turta şi pe 
celălalt cazanu cu carne, şi-ntr-un hârb oleacă de foc, şi s-o 
pornit la drum, ş-o ajuns la Zori-de-ziuă şi i-o dat o bucată de 
carne ş-o bucată de turtă, l-o dezlegat ş-o zis: 

- Hai, du-te! 

Mai merge el, ajunge la Miezu-nopţii şi-i dă ş-aceluia o 
bucată de carne ş-o bucată de turtă, şi-i dă drumul ş-aceluia. 

Când a ajuns la De-cu-sară, era mai mult mort, de când 
era legat. Îi dă ş-aceluia o bucată de carne şi de turtă şi-i zice: 

— Du-te, bre,-n pace! 

Când a ajuns, n-o apucat a aţâţa focul și soarele acu era 
sus. Fraţii lui atâta dormiseră, c-acu-ntrase mai de-un stânjen 
în pământ. Când s-o trezit, o zis: 

- I, Călin Nebun! lung-a mai fost noaptea asta! 

Da Călin Nebunul nimica nu le-a povestit din ceea ce s-a 
petrecut cu dânsul noaptea. Au pregătit ei iar să se pornească, 
ş-o zvârlit tot Călin Nebunul arcul, ș-o mers ei aşa pân-la 
pădurea de aur. Când o ajuns acolo, li-o zis Călin Nebunul aşa: 

- Fraţilor, voi nu-ţi putea trece-n pădurea asta. Faceţi-vă 
voi o colibă aici, şi staţi să mă duc eu singur. 

Aşa, el s-o pornit. Când o ajuns în mijlocul pădurii cei de 
aur, fata cea mare a-mpăratului făcea de mâncat zmeului ei. 

— Bună vreme, fată de-mpărat! 

— Mulţămesc d-tale, Călin Nebun! De numele d-tale am 
auzit, dar a vedea nu te-am văzut. Da fugi, că dac-a veni 
zmeul, te ucide. 

— Da cât mănâncă zmeul tău? 

Fata zice: 

— Patru cuptoare de pâne, patru vaci fripte şi patru an- 
taluril de vin. 

Zice: 

— la să văd eu de-oi putea mânca. 

Se pune Călin Nebunul şi mănâncă toate. 

Iaca, vine şi zmeul. 

— Bună vreme, câne de zmeu! 

— Mulţămesc, Călin Nebun. 

— Am venit să iau pe fată. Hai, hai la luptă! 

— Stai să mănânc ceva. 

— Da, că, zău, eu ţi-am mâncat mâncarea. 

— Cu-atât mai bine, zice, eu sunt uşor şi tu eşti greu. 

Şi se iau la luptă şi se luptă, şi-l omoară Călin Nebunul. 

Pe urmă zice fetei: 

— Rămâi aici, că mă duc să scot cele două surori ale tale. 

Şi se porneşte. Ajunge-n mijlocul pădurii cei de argint. 
Fata cea mijlocie făcea de mâncat ş-aceea. Da el cum a văzut-o, 
i-a căzut straşnic de dragă. 

- Bună vreme, fată de-mpărat! 

— Muiţămesc d-tale, Călin Nebun. De numele d-tale am 
auzit, d-a vedea nu te-am văzut. 

Da şi Călin Nebunul era frumos şi fetei i-a căzut drag. 

Da fata-i zice: 

— Fugi, că dac-o veni zmeul, te ucide! 

— Da cât mănâncă zmeul? 

— Opt cuptoare de pâne, opt vaci fripte şi opt antaluri de vin. 

— Adă-ncoace să văd, oi putea mânca? 

Şi mănâncă tot. lacă, vine şi zmeul. 


! Antal - butoi, poloboc. 

— Bună vreme, câne de zmeu. 

— Mulţămesc, Călin Nebun. 

- Hai la luptă! 

— Stai să mănânc ceva. 

- Că eu ţi-am mâncat mâncarea! 

- Mi-o fi mai uşor la luptă. 

Şi se iau, se luptă şi se luptă, şi-l omoară Călin Nebunul. 

Da lui aşa-i era de dragă fata, de-o luat-o cu dânsul la pă- 
durea de aramă. Când a ajuns în mijlocul pădurii, ş-aceea făcea 
de mâncat. Aceea nu-l ştia, da văzându-l cu soră-sa, o-nţeles. 

- Unde-ţi este bărbatul tău? 

- La vânat, Călin Nebun. Da fugi, c-aista te omoară! 

— Cât mănâncă el? 

- Douăsprezece cuptoare de pâne, douăsprezece vaci fripte 
şi douăsprezece antaluri de vin. 

— Ia să văd, eu oi mânca? 

Mănâncă Călin Nebunul, mănâncă, când, la un antal de 
vin, nu-l putea bea, şi-zice-aşa: „Cu atâta-i mai tare zmeul 
decât mine". 

Iacă, vine şi zmeul. 

- Bună vreme, câne de zmeu! 

— Mulţămesc dumitale, Călin Nebun. 

— Am venit să-ţi iau pe fată. 

- Ba pe fată nu-i lua-o! 

- Hai la luptă! 

- Numai să mănânc ceva. 

— Eu demâncatul ţi l-am mâncat. 

- Eu oi fi mai uşor, tu mai greu. 

- Hai la luptă! 

- Hai! 

Se luptă, se luptă, cât de cât să nu se deie zmeul. 


11 


Zice zmeul: 

- Hai, eu m-oi face o pară roşă, tu te fă o pară verde. 

Da el cu asta a greşit, că para roşă-i mai moale, para verde- 
mai tare. lacă, trecu pe-acolo o cioară pe sus, şi-i zice zmeul: 

- Cioară, cioară, moaie-ţi aripa ta-n apă şi stinge par 
asta verde. 

Da Călin Nebunul zice: 

- Împărate prea-nălţate, moaie-ţi aripa ta-n apă şi stinge 
para asta roşie. 

Cioara, când a auzit, ştii d-ta, a urcat-o, îndată s-o dus. 

După ce-a udat-o, a-nceput a ciupi dintr-însa, şi-atât 
sânge a-nceput a curge, de umblai până-n genunchi. 

De-acolo, el s-a luat cu fetele şi s-a pornit. 

O ajuns în pădurea de aur şi-o luat pe cea mare și s-o por 
nit, ş-o ajuns la fraţii lui. Ş-o zis aşa: 

- Fraţilor, pe astea două le-ţi lua voi, da asta mijlocie e- 
mea. 


Şi s-o culcat să doarmă. Şi fraţii s-o sfătuit aşa: ca să- 
omoare nu se putea, da să-i taie picioarele, şi să ieie fetele şi 
să se ducă la-mpăratul şi să zică că ei le-au scos. 

Şi i-o tăiat picioarele când dormea, ş-o luat fetele şi s- 
pornit. Aşa era de trudit de lupte, încât n-o simţit când i-a 
tăiat picioarele. 

În zori de ziuă, se trezeşte el, se vede făr-de picioare. Ce 
să facă? Da picioarele i le-o luat de acolo, că altmintrelea el 
le-ar fi pus, că era năzdrăvan. S-o luat el încetişor ş-o intrat în 
pădurea ast? de aur. A mers vo trei zile și vo trei nopţi, ş-a 
ajuns la un palat aşa de frumos, de nu te-ndurai să te uiţi la 
dânsul. S-o auzit un cânt aşa de jele, de i-o rupt inima. 

Se ia el încetişor şi se suie pe scările cele, şi vede acolo pe 
voinicul ce-şi rupsese mânile la zmei. 

— Bună vreme, voinice! 

- Mulţămesc d-tale, Călin Nebun, da ce-ai păţit? 

Şi el începe a-i spune toate câte-au păţit. 

- Hai să fim fraţi de cruce! 

- Hai! 

— Da d-ta cine eşti? îl întreabă Călin Nebunul. 

- Eu, zice,-s fecior de-mpărat şi pădurile astea au fost toate 
a tătâne-meu, şi ni le-o luat zmeii; da de când ai omorât pe 
zmei, acu iar suntem noi în stăpânire ; şi eu, pentru că-s făr’ de 
mâni, trăiesc aici. Eu făr' de mâni, tu făr’ de picioare, om trăi 
bine. 

Călin Nebunul se prinde cu mânile de gâtul fiului de-m- 
părat şi se plimbă prin pădure. Aşa, într-o zi, aude-un foşnet 
de frunze. Da fratele lui cel de cruce zice-aşa: 

— Eu m-oi apropia încetişor şi ţi-oi da drumul, şi tu prinde 
cu mânile. 

Dându-i drumul, prinde pe zmeoaica cea scăpată şi zice aşa: 

~ Fă-mi mie picioare şi estuia mâni, ori te omorâm. 

Şi zmeoaica zice : 

- Iaca acolo, ca de-un stânjen de departe, este o baltă; 
vârî-te acolo, că-i ieşi cu picioarele şi istalalt cu mâni. 

Da Călin Nebunul, mehenghi!: 

— Vâri-te tu întâi! 

— Ei, ba vârâţi-vă voi! 

Da Călin Nebunul rupe o crenguţă verde ş-o moaie-n 
apa ceea ş-o scoate uscată; ş-o începe-a pumni, că ea a vrut să-i 
usuce. 

+ Mă rog, nu mă bate, iaca, este la dreapta altă baltă. 

Da Călin Nebunul vâri o crenguţă uscată ş-o scoate verde, 


1 Mehenghi — şiret. 

şi se vârî el acolo şi se scoate cu picioare şi celalt cu mâni. Şi ia ş-o 
omoară pe zmeoaica, că ştia că-n orice vreme are să-i facă rău. 

— De-acu, eu mă duc să-mi caut pe nevastă-mea, da-ntâi hai să 
mă duc într-un loc care ţi-am spus eu, la fata-mpăratului Roşu. 

Şi se iau şi se pornesc. Mergând ei printr-o pădure aproape 
de curtea-mpăratului, o cules Călin Nebunul o basma de 
alune. Ajungând la poartă, a auzit un vuiet mare. Da ei erau 
îmbrăcaţi cu iţari şi cu cojoace şi-ncinşi cu chimiri. Da baba 
cea de la poartă era de-a noastră. 

- Bună sară, mătuşă! 

— Mulţămesc d-tale, voinice! 

- Da ce-i aici, ce s-aude? 

— Se mărită fata-mpăratului. 

- Da cine-o ia? 

— Bucătarul, c-o ucis doisprezece zmei. 

Da Călin Nebunul îi zice-aşa babei: 

— Mătuşă, iacă-ţi dau un căuş de galbeni, să-mi faci ce ţi-oi 
zice. 

Baba s-o uimit când o auzit de-un căuş de galbeni: 

- Ţi-oi face, voinice. | 

El a luat basmaua cea de alune. Era basma de-a noastră, | 
neagră, cu floricele pîmprejur, ş-o pus inelu-n mijloc ş-o zis 
aşa: 

— Du, mătuşă, şi pune dinaintea împăratului, măcar că 
te-or ghionti şi te-or da, vâriî-te aşa cu de-a sila. 

Baba s-o dus ş-o intrat cu ghionturi ea acolo, ş-o pus pe 
masă ş-o ieşit. Când i-o dat Călin Nebunul căuşul de galbeni, 
ea straşnic s-o bucurat, că ea nu cât să-l fi avut în viaţa ei, dar 
nici nu l-a văzut. 

Împăratul, când o pus mâna pe basma, alunele o-nceput a 
durăi pe masă ş-o rămas inelu-n mijloc. Fata o zis: 

— Iaca, tată, inelul meu, pe care nu se ştie cum l-am prăpădit. 

Împăratul a-nceput a striga: 

— Cine-a adus basmaua cu alunele? 

Logofeţii a spus că baba cea de la poartă. Degrabă a 
strigat s-aducă cine-a adus. Se ia Călin Nebunul şi intră. Da 
mirele, ţiganul, şedea pe trei perini de puf. Când a fost Călin 
Nebunul în pragul uşii, o perină a căzut de sub ţigan. Când a 
fost în mijlocul casei, a picat ş-a doua şi ţiganu-a zis: „Încet, 
să nu mă tăvăleşti". Când a fost lângă-mpăratul, a căzut ş-a treia 
perină, că dă! ţiganului nu i se cădea să şadă. Zice-mpăratul: 

— Cum, voinice, inelul fetei mele a ajuns la d-ta? 

— Împărate prea-nălţate! Iaca cum şi iaca cum. 

Da ţiganul: 

— Ce spui minciuni? că eu am ucis zmeii. 

Da Călin zice: 

— Împărate, s-aducă toţi zmeii să vezi, este vârful limbilor? 

A adus, şi cu adevărat nu era. Atunci, el le-a scos şi le-au 
arătat. Atunci împăratu-a strigat s-aducă calul cel mai bun din 
grajd, ş-o legat pe ţigan de coada calului, ş-o pus ş-un sac de 
nuci ş-o dat bici calului. Unde pica nuca, pica şi bucăţica din 
ţigan. Acu-mpăratul a zis: 

— De-acu, voinice, mi-i fi ginere! 

Da Călin a zis: 

— Ba nu,-mpărate, că mie alta mi-a căzut dragă; da eu am 
un frate de cruce aici cu mine, tot fecior de-mpărat; s-o ieie 
acela. 

Şi l-o adus, deşi fata ar fi vrut mai degrabă după Călin 
Nebunul; dar dă, cu estălalt era potrivită. S-o făcut o nuntă 
Straşnică, de-o ţinut vo trei săptămâni: luminăţii, lăutari, ce 
nu era? Şi de-acolo, o zis Călin Nebunul: 

— De-acu, mă duc să-mi găsesc pe-a mea. 

Cât plâng ei şi stăruie, da n-a putut să-l potrivească ca să 
rămână. S-o pornit. Când a ajuns el la casa tătâni-său, era un palat 
straşnic, ş-un cârd de porci, şi-i păştea un băieţel ca de vreo 
şapte ani. Că de când îi tăiase picioarele, era ca vro opt ani de zile. 

— Bună vreme, băieţele! 

— Mulţămim d-tale, bade! | 

- Cine şade-n curțile este? | 

- Ia, nişte voinici care au luat niște fete de-mpărat, care le 
luase zmeii. 

— Da cum trăiesc ei, pe care fete o luat? | 

- Cel mare o luat pe fata cea mare, cel mijlociu o luat pe 
cea mică. 

— Da cea mijlocie? 

— Aia a pus-o de păzeşte găinăria. 

— Da tu a cui eşti? 

- Mama-mi spune că-s al lui Călin Nebunul, cine a mai fi 
acela? 

Da el, când a auzit aşa, numai el ştia inima lui, că dă, să 
ierţi mata, cinstita faţa matale : era al lui. 

— Da mă rog, bade, ajută-mi a da porcii-n ocol. 

Merg porcii, merg, când o scroafă nu vrea să intre. Călin 
Nebunu a trântit cu drucul-n scroafă. Ea a-nceput a ţipa 
straşnic, porcii toţi după dânsa. Decât au auzit ei ş-o ieşit 
afară, ş-o început a striga care-i acolo de bate porcii? Da 
Călin Nebunul intră-n ogradă. Ei, cum l-o văzut, l-o cunoscut. 
Şi s-o sculat îndată şi s-o pus în genunchi înaintea lui: 

— lartă-ne, frate, că ne cunoaştem greşeala. 

Da Călin a zis aşa: 

— Ba nu, fraţilor. Hai să facem o boambă de fier şi noi să 


l Druc — par. 

ne punem tustrei alături, ia aşa, cum faci cruce; s-o aruncaţi 
unul din voi în sus, că-i scurtă, că, pe care-o cădea, acela-i 
vinovat. 

Ş-o aruncat în sus ş-o căzut pe cei doi şi i-o făcut mii de 
fărâme. Şi el a făcut o nuntă straşnică. Da el nu era aşa tare la 
inimă ca să ţie pe-acelea rău, ca aceia pe asta a lui; el tot ținea 
ca la cumnatele lui, ş-o făcut un bal strașnic şi eram şi eu 
acolo... şi eu am făcut o ulcicuţă de papară şi m-o dat pe uşă 
afară, de mie mi-a fost ciudă şi m-am dus în grajd şi mi-am 
ales un cal cu şaua de aur, cu trupu de criţă, cu picioarele de 
ceară, cu coada de fuior, cu capul de curechi, cu ochii de 
neghină, ş-am pornit p-un deal de cremene; picioarele se 
topeau, coada-i pârâia, ochii pocneau; ş-am încălicat pe-o 
prăjină şi ţi-am spus o minciună, ş-am încălicat pe-o poartă şi 
ţi-am spus-o toată. 


IOAN POP-RETEGANUL 


Măr şi Păr 


A FOST ODATĂ ca niciodată. 

A fost un împărat şi o împărăteasă, care cu toate că erau 
trecuţi cu anii, nu aveau nici un copil de care să se bucure, 
care să facă să le treacă de necazuri, să mai uite de suferinţele 

Vieţii acesteia, căci, ca şi acum, atunci încă erau suferinţe. 
N-aveau nici un copil pe care din dragoste părintească să-l 
dezmierde, împodobindu-l ca pe un copil de împărat şi 
sărutându-l ca pe un singur copil la o casă părintească. 

Toate acestea ar fi fost şi ar fi trecut, dară durerea cea mai 
mare era că nu avea cine să moştenească scaunul împărătesc, 
avuţiile cele multe, căci avea împăratul multă blagă, multe 
scumpeturi, din care să fi mâncat cu lingura şi tot nu s-ar fi 
gătat în veci. Dară ce plăteau toate, dacă nu avea cine să le 
folosească? Şi astă durere, cât de greu, totuşi mai trecea: de 
una însă erau mai îngânduraţi ca de toate, şi aceea era că lise. 
stinge sângele, seminţia lor. 

Oh! Doamne! Şi mare era lucrul acesta. 

Când îşi aduceau bieţii aminte de aceasta, plângeau ca 
nişte copii mici. Cum să nu? Cum să nu aibă necaz şi suferinţe, 
cum să nu-l ajungă jalea pe oricine, când ştie că n-are cine să-l 
cânte, cine să-l plângă cu adevărată durere la moartea lui şi 
cine să-l pomenească cu sfinţenie după aceea? 

Nu însă numai ei erau supăraţi, tot poporul din împărăţia 
lor era pătruns de durere văzând că se stinge seminţia 
împăratului; şi vai, ce oameni buni erau, şi împăratul şi 
împărăteasa, ca şi o bucată de pâine! Nu era om în întreaga 
împărăție căruia să nu-i fi făcut un bine, nu era sărac pe care 
să nu-l fi ajutat; nu era bolnav, la care împărăteasa să nu-i 
trimită ceva bun îndată ce auzea de boala lui. 

Toate acestea erau prea mult de la un împărat şi chiar 
pentru asta era în jale toată împărăţia, văzând că neamul buni 
de oameni se împuţinează. 

Se temea ca nu cumva să deie peste vreun neam rău de 
oameni, care tocmai aşa să le amărască zilele, precum le-a 
îndulcit împăratul de acum. 

De-a mai avea copil a trecut nădejdea, căci erau bătrâni. 


Într-o zi, trecând peste un pod, văzu împărăteasa în apă 
un peşte foarte frumos, deci îi zise împăratului: 

~ Uită-te, împărate, în apă, ce peşte frumos! Acela ar fi 
foarte bun de prânz, îmi e şi dor de peşti proaspeţi, căci de 
mult nu am mâncat; la cel din apă mi se dă. 

Se uită şi împăratul şi văzu peştele. După ce ajunse acasă, 
dete poruncă pescarilor ca să prindă vreo câţiva peşti de care 
văzuse. Câţi pescari au fost în oraş şi în apropiere, toţi s-au 
dus să împlinească porunca împăratului cât de grabă. Căutară 
mult timp, dară degeaba s-au trudit,căci numai unul au aflat 
de felul acela cum spusese împărăteasa, dară totuşi era destul 
ca să-i treacă împărătesei de dorul peştilor. 

Bucătăreasa, o ţigancă, se şi puse îndată să pregătească 
din acel peşte o mâncare cât se poate de bună, îşi adună toată 
iscusinţa, ca să poată face o bucătură care să-i placă 
împărătesei. Când era mai fript, gustă de sare, dar cu toate că 
a pus destulă, era ca şi când n-ar fi pus, mai puse deci şi gustă 
iar, dară nici acum nu era sărat deplin şi a treia oară puse şi 
mai gustând o dată o află bună. 

Acum putea să o ducă împărătesei care tot aştepta să se 
frigă odată. Mâncă împărăteasa, iar oasele le dete la o căţea. 
După câtva timp băgară de seamă, atât împărăteasa cât şi 
bucătăreasa, că au pornit grele: căţeaua se vedea a fi prins 
căţei. La nouă luni de la mâncarea peştelui, împărăteasa a 
născut un copilaş frumos, pe care l-a numit „Măr". Îşi poate 
închipui orişicine bucuria împăratului, a împărătesei şi a 
întregului popor. 

Bătrânii aveau la cine să se îmbucure, pe cine să sărute, 
era cine să le urmeze în împărăție şi cine să le moștenească 

averile, iară poporul acum nu se temea că se va stinge neamu 
cel bun. 


Tot în ziua aceea mai cătră seară născu şi bucătăreasa un 
copil, pe care îl numi „Păr”. 

Căţeaua puiase încă de mult şase căţei, tot unul ca altul 
de frumoși; acum erau mari. 

Tot din braţe-n braţe creştea Măr, copilul împăratului; 
când era la mamă-sa, când era la tată-său; dară nici Păr, 
copilul bucătăresei, încă nu se lăsa de crescut şi cu toate că 
Măr era ţinut mai bine şi mai odihnit ca Păr, care trebuia, 
după ce mai crescuse, să ajute mamei sale, totuşi era unul ca și 
altul, parcă ar fi fost chiar gemeni şi la un cost. 

Împărătesei nu-i plăcea aceasta și s-a gândit mult, cum 
să facă, ca să se cunoască bine copilul ei din al bucătăresei, 
dară ce a gândit să facă, a lăsat pe alte timpuri. După ce au 
trecut de opt ani, au început a merge la vânat; şi-au împărţit 
câinii cei şase de la căţea; Măr i-a numit pe ai lui : Florian, 
Cioban şi Frunză-de-măgheran, iar Păr i-a numit: Bujor, 
Rozor şi Cetina-Brazilor; când de ici, când de colea, săgetau 
cu arcurile tot câte ceva şi duceau la părinţi. Odată fiind iară 
amândoi în pădure la vânat, s-au făcut fraţi de cruce, jurân- 
du-şi dragoste veşnică, 

După ce s-au făcut fraţi de cruce, Măr nu a mai vrut să 
poarte veşminte de cele scumpe, ci numai de acelea de care 
avea şi Păr, apoi părinţii ce nu ar fi dat pentru iubitul lor, care 
acum nu era copil, ci voinic, i-au făcut şi lui Pär tot aşa 
veşminte frumoase ca şi lui Măr. 

Acum chiar nu se puteau cunoaşte unul de celălalt. Nu era 
nici un semn prin care să se deosebească unul de altul. Până 
acum, când baremi de pe veşminte se cunoşteau, mai putea 

suferi împărăteasa, dară acum nu. De multe ori vrea împă- 
răteasa să-şi dezmierde feciorul cu câte un sărutat şi săruta pe 
al bucătăresei; de mai multe ori vrând să-şi ţină feciorul cu 
câte ceva mâncări mai bune, chema pe al bucătăresei. Îşi puse 
dar de gând, că neapărat îi va face vreun semn lui Măr, de pe 
care să-l cunoască. Odată venind iară amândoi de la vânat, 
împărăteasa îşi cunoscu odrasla, căci o strigă: „mamă”. Ea îl 
chemă la sine şi cu un fier ce l-a ars în foc, îl înfieră la mâna 
dreaptă. Ca şi un leu răcni Măr, când simţi că e înfierat, şi zise: 
~ Mamă, mi-ai mâncat norocul! Fără noroc voi fi deci în 
lume şi până atunci nu mă odihnesc, până ce nu-mi capăt iar 
norocul, căci fără noroc nu pot sta. Vă las cu Dumnezeu! 

Împăratul şi împărăteasa când auziră aceste cuvinte ale 
fiului lor leşinară de durere, îl rugară să nu se ducă, dar toate 
rugăciunile lor, a lui Păr şi a întregului popor, fură zadarnice. 
El răspundea: 

— Mă duc ca să-mi împlinesc cât mai iute viaţa cea fără 
noroc... să îmi câştig iarăşi cea cu noroc. 

Când plecă, fratele său de cruce Păr îl petrecu cale de două 
zile şi îl rugă ca baremi lui să-i spună adevărat pentru care 
pricină se duce, căci se temea să nu-i fi părut rău, pentru 
că el, fecior de împărat, s-a făcut frate de cruce cu un fin de 
bucătăreasă. 

— Frate, să mă crezi, răspundea, mama mi-a mâncat 
norocul, eu nu le-am spus lor, dară trebuie să mor, tu însă 
când vei vedea pe marama aceasta, pe care ţi-o dau acum, trei 
picături de sânge, să știi că am murit, vino şi mă caută, căci de 
mă vei afla, iară voi fi cu noroc, dară până atunci nu: 

Şi-i dete o maramă. 

— Atunci, frate Măr, nu te las; acum voi veni şi eu cu tine, 
că dacă vei da de vreo nenorocire, atunci îndată să te pot scoate. 

-= Lasă-mă, frate, rogu-te, să mă duc şi vină de mă caută, 
când va fi de lipsă. 

Se sărutară şi se despărţiră. 

Măr, însoţit de cei trei câni ai lui, a mers prin o pădure 
până unde se văzuse o licurire de foc. Acolo erau nişte 
păcurari la oi. 

— Bună seara! zise Măr. 

— Să ai noroc, străinule! răspunseră păcurarii, dară şezi 
cu noi aici pe butucul acesta, căci ştim că eşti ostenit. 

- De ostenit nu sunt ostenit, căci numai de astă dimineaţă 
călătoresc. Dară faceţi bine şi îmi daţi puţină apă să beau, 
căci nu mai pot de sete. 

— Apă nu avem, răspunseră păcurarii, dară îţi dăm să bei 
zăr, de care bem şi noi. 

Beu dară zăr de care n-a mai beut niciodată şi-i plăcu,. 
totuşi însă nu putu să nu întrebe, pentru ce nu au apă. 

- Ei, frate, răspunseră păcurarii, aici în apropiere se ţine 
un zmeu, care bea toată apa din izvorul nostru, vitele ni se 
împuţinează, că le mănâncă şi el, dar şi mor de sete. Am vrut 
să mergem de aici, dar nu ne lasă, ci precum am zis, nu se 
odihneşte până ce nu ne va mânca pe toţi. Precum vedem, ne 
sunt numărate zilele, şi ale noastre şi ale tale, căci nu te va mai 
lăsa să te duci de aici, cum nu ne lasă nici pe noi. 

- Voi cerca să mă lupt cu el, dacă nu vor putea face cânii 
mei nimic cu el. 

- Şi te-ai încumeta să-ţi cerci puterile cu el? 

— De când eram de 8 ani, toată ziua cu cânii mei am fost la 
vânat, am omorât ca copil urşi cu ajutorul fratelui meu, dară 
acuma că-s voinic să nu încerc cu un zmeu? Am nădejde în 
cânii mei, ca şi în mine. | 

Nici nu gătă bine vorba, când auziră o zbierătură în 

pădure, de care vitele şi cânii păcurarilor aşa s-au înfricoşat, 
încât toate s-au strâns grămadă la un loc. 

— E aici zmeul, ziseră păcurarii, iară ne duce câteva vite. 

Atunci voinicul îşi strigă cânii lângă sine şi merseră către 
zmeu; când era aproape de zmeu, care arunca foc din gură, îi 
zise: 

— Nu fi aşa turbat, focul din gură-ţi nu-mi strică, numai mă 
încălzeşte, căci nu mi-e frică de tine. 

— Cine eşti tu de-mi stai în cale? întrebă zmeul, doară nu 
eşti tu Măr sau Păr cu cânii lor. 

— Eu sunt, răspunse voinicul, dară ce ai tu cu oamenii aceştia 
de omenie, de nu le dai pace să trăiască de pe o zi pe alta? 

— Vreau să trăiesc şi eu bine, mai ales azi, când te voi 
mânca şi pe tine cu cânii-ţi cu tot, zise zmeul. 

— Aşa? răspunse Măr; îşi strigă apoi cânii: Na, Florian! 
Na, Cioban! Na, Frunză-de măgheran! Prindeţi-l şi ţineţi-l! 

Numai aceasta o aşteptară şi cânii: îndată săriră la el şi-l 
prinseră de grumaz. Măr se duse şi îi tăie capul. Trupul l-a dat 
la câni, iară capul l-a ars şi oasele le-a pisat tot praf şi praful 
l-a suflat în vânt. Bucuria păcurarilor era nespusă de mare, 
căci acum nu aveau de cine se teme. Îşi puteau prăsi vitele în 
tihnă. Îi mulţumiră foarte şi-l rugară să primească dăruinţă 
jumătate din vitele de la ei. Măr nu s-a învoit nicicum, dară 
numai aşa scăpă de ei, făgăduindu-le că le primeşte când se va 
întoarce. După aceea îşi luă rămas bun de la ei şi plecă. 

A mers iar o bucată bună de vreme, până ce într-un târziu 
a ajuns într-un sat; a tras la o muiere bătrână şi a rugat-o de 
conac peste noapte. Bucuros l-a primit bătrâna, căci era 
primitoare de străini, ca românul. Când înseră, Măr, scoase 
din traistă ce biet a fost vânat și s-a rugat de bătrână să facă 
bine să-l lase să-și gătească cumva carnea de vânat. 

Bătrâna a luat-o şi a pregătit-o ea. Când gândi Măr că 
acum va fi friptă carnea, zise către bătrână: 

— Mamă! Dară de unde aş putea cumpăra puţină pâne de- 
aici, eu nu ştiu rândul; nu ai face bine să te îngrijeşti dumnia- 
ta? Iată aici câţiva bani. 

— Oh, dragul meu! Foarte bucuros ţi-aş da eu şi nu te-aş 
lăsa să-ţi cheltuieşti banii, căci un călător are lipsă de bani, 
dar, zău, n-am şi nici nu vei putea căpăta la noi. Căci crede-mă, 
dragul meu, nici noi de mult nu mâncăm pâne. Aici în pădure 
este un taur sălbatic, care ne strică toate bucatele şi care 
rămân încă le lăsăm noi pe câmp să se strice, fiindu-ne frică de 
acel taur. Din pricina aceea nici nu punem pe câmp nimic de 
vreo câţiva ani, ci trăim şi noi ca vai de noi; de dus, iar nu ne-ar 
place să ne ducem din satul acesta, căci aici ne-am născut. 
Multe nenorociri s-au întâmplat şi cu oamenii, căci pe care l-a 
văzut numai, n-a mai scăpat de coarnele şi de picioarele acelui 
taur sălbatic. Vei mânca carnea şi fără pâne, cum mâncăm şi 
noi ce, biet, avem. 

— Cum puteţi duce fără pâne? întrebă Măr. 

- Vai de traiul nostru, răspunse baba. 

- Apoi fii bună, mamă, şi-mi spune despre taurul acela ce 
ştii. Unde se ţine? Când vine? Cum ştiţi că vine? Mare e? Şi 
altele, din care aş putea cunoaşte mai bine acel taur. 

— Lasă-l năpustului, zise bătrâna, să te ferească Dum- 
nezeu să nu-l cunoşti, ci să fii totdeauna ocolit de el. Dar dacă 
vrei să ştii, iată-ţi spun. E un taur mare, cu părul sur, cu două. 
coarne de câte o jumătate de stânjin de lungi şi de largi şi c-un. 
ochi în frunte şi cu dinţii ca la porcii. cei sălbatici, aşa spun 
care l-au văzut mai de-aproape. Se ţine aici în pădurea de 
lângă sat, și pe câmp, mai ales acum când e iarbă verde pe 
câmp, mai mult e acolo decât în pădure. Apoi când e aci-l 

cunoaştem după zbierătura lui cea urâtă, prin care ne dă de 
ştire să nu mergem nici unul afară din sat, că apoi e capa de 
acela care se duce. 

- Unde l-aş putea întâlni? întrebă Măr. 

- Ba să te ferească Dumnezeu; şi ce te-ar duce păcatele să-l 
întâlneşti? i 

— Aş vrea să-l omor. 

- Poate ţi-ai urât zilele. 

- Ba aş vrea eu să-i iau zilele. 

- Lasă-te, dragul meu, de aşa gânduri, căci cu acela nu se 
poate lupta nimeni, au cercat oamenii de la noi, s-au dus 
mulţi, satul mai tot cu furcoaie, cu topoare şi cu coase, dar 
abia jumătate s-au întors vii, pe ceilalţi i-a omorât. 

- Eu totuşi mă încred în cânii mei. 

A cinat, apoi i-a făcut bătrâna pat şi s-a culcat de s-a mai 
odihnit, căci s-a fost ostenit. Dimineaţa s-a sculat, s-a îmbrăcat, 
şi-a săturat bine cânii şi s-a gătat de plecat. Mergând pe câmp, 
Măr nu văzu nimic, se întoarse deci către pădure şi-atunci 
auzi o zbierătură puternică. El îşi strigă cânii: 

- Na, Florian! Na, Cioban! Na, Frunză-de-măgheran! Să 
staţi tot lângă mine. 

Nu trecu mult şi iată vine taurul cel cu ochi în frunte. 
Ținea drept către el. Atunci el luă arcul, îşi îndreptă săgeata 
şi-l nimeri tocmai în ochi, de-i scoase ochiul. O zbierătură 
puternică dete taurul din pricina durerii ce avea din pierderea 
ochiului: coarnele şi le împlântă în pământ şi scotea pământ 
ca şi cu lopata. Atunci iar strigă Măr: 

- Na, Florian! Na, Cioban! Na, Frunză-de-măgheran! Pe 
el, căci eu vin! 

Şi-l prinseră cânii şi-l spintecară, iar când ajunse Măr 
acolo nu mai trebuia nimica decât să-l lase în grija cânilor, 

căci şi-a fost scos limba. Lăsă cânii să se sature şi se întoarse 
în sat. O mulţime de oameni îl aşteptau în capătul satului, 
care, înştiinţaţi de bătrână şi de zbieretul puternic altausului, 
ieşiră să vadă ce s-a întâmplat. 

- Fugit-a taurul? întrebară oamenii. 

— N-a fugit, răspunse el, şi n-a mai fugi, căci l-am omorât. 
Uitaţi la gurile cânilor cum s-au sângerat în el. 

Plecară deci cu toţii să vadă mort e taurul, care atâta pagubă 
le-a fost făcut. Oamenii nu mai încetară de-a veni, căci s-a întins 
ca fulgerul vestea că un străin a omorât taurul. Când văzură 
taurul mort, mulţimea toată s-a strâns împrejurul lui Măr, se 
puseră în genunchi şi voiră să-i mulţumească. Dar el zise: 

- Luaţi-i capul şi-l ardeţi, iar trupul trebuie îngropat în 
pământ, ca nici poveste să nu mai fie de el. 

Atunci merse la taur, îi tăie capul și-l dete la oameni, iar 
ei merseră toţi în sat şi făcură ceea ce le spuse Măr. Făcură 
apoi şi-o petrecere şi-şi petrecură toţi. După petrecere l-au 
întrebat oamenii pe Măr, cu ce sunt datori pentru că a omorât 
taurul? 

— Cu nimic, răspunse Măr. 

— Numai aşa nu te lăsăm, trebuie să primeşti ceva de la 
noi, strigă mulţimea, îţi vom da bani câţi vei putea duce. 

— Fraţilor, le zise el, eu acum nu merg acasă, ca să-mi fie 
de ceva folos banii voştri, ci când mă voi întoarce, va fi alta; 
acum nu pot să primesc nimic, dar chiar nimic. 

Ascultară oamenii şi nu-l mai îmbiară. Şi iar a mers multă 
lume împărăție, până a ajuns într-un oraş. Chiar pe la amiazi 
ajunse şi fiindu-i foarte cald, se băgă într-o casă, ca'să ceară 
puţină apă ca să-şi astâmpere setea. În casă era numai o 
muiere bătrână, care la rugarea lui ca să-i dea apă, răspunse: 

— Oh, dragul meu, bucuros ţi-aş da, numai să fie în casa 

mea, dar nu e nici o picătură! Aici, în orașul nostru e numai o 
fântână, în care este un balaur cu şapte capete. Acesta tot la o 
jumătate de an cere câte o fată, pe care o vrea el, iar oraşul 
trebuie să-i dea, căci de nu, nu ne dă apă. Acum chiar fata 
împăratului a cerut-o; împăratul, fiindcă o are numai pe ea, 
nu ar vrea s-o dea, a şi cercat s-o schimbe, dar balaurul a 
cunoscut că nu-i aceea şi acum nu vrea să ne mai dea apă, 
până nu-i va da fata împăratului. De cinci zile nu am băut şi 
aşa nu o mai putem duce. Poate azi, aşa era vorba, o va da 
împăratul, că n-are încotro. Nici noi n-avem ce face, dacă 
suntem aşa de nefericiţi. 

— Dar frumoasă e fata împăratului? întrebă Măr. 

— Dar încă cât de frumoasă! Parcă ar fi ruptă din soare! 
Nu e mai bătrână decât de vreo şase-şaptesprezece ani, cu 
părul galben ca de aur. Dar apoi ce bunețe, ce inimă are, nime 
nu ştie şi nici nu-şi poate închipui, numai acela care a putut să 
vorbească vreodată cu ea. Destul de rău ne pare şi nouă, de 
mai că ni se rupe inima, căci numai pe ea o are împăratul şi ar 
fi pagubă mare dacă s-ar stinge neamul împăratului, că e 
neam milostiv, dar n-avem ce face, aşa ne-a rânduit Dum- 
nezeu, bag seamă. 

— Ei! Dar nu e nimeni să poată omori pe acel balaur? 

- Oh, Doamne, răspunse bătrâna, dar cine s-ar putea îm- 
potrivi cu acea bidiganie spurcată? Nu se poate apropia 
nimeni, căci îndată-l trage în fântână. Apoi cine ar putea 
lupta cu şapte capete înveninate? Se zice că dacă i-ar tăia 
cineva un cap, îndată alte trei i-ar răsări în locul celui tăiat. 

- lată, aici am puţină carne, ce am vânat în pădure, fii 
bună şi lasă-mă să o frig, să mănânc şi să mă odihnesc puţin, 
apoi mă duc să văd şi eu ce balaur se ţine în fântână şi ce 
fântână e aceea. 


27 


- Ți-o frig eu, dragul meu; vom merge mai mulţi acolo, 
căci, precum ştiu, chiar azi îşi va aduce împăratul fata. 

— Voi cerca să-l omor, zise Măr. 

- Ba, lasă-te de acea socoteală, căci nu vei putea şi atunci 
mai tare se va mânia balaurul pe noi şi nici după ce îi va da 
împăratul fata nu va vrea să ne mai dea apă; lasă să petrecem 
după cum ni-e ursita. 

— Să mănânc şi să mă odihnesc oleacă numai, apoi fie ce-a 
fi, tot cerc; cânii mei mult îmi vor ajuta, dar şi eu lor. 

Atunci bătrâna fripse carnea şi o puse înaintea lui Măr, 
care mâncă cu poftă, fiind tare flămând. Tot ce a rămas, carne 
friptă şi nefriptă, dete cânilor. După ce mâncă se puse să 
odihnească, însă nu putu să doarmă, căci gândurile îi umblau 
tot pe la fata împăratului. Văzând că tot nu poate să se 
odihnească, se sculă, îşi luă cânii, încinse sabia şi plecă la 
fântână. 

Acolo când ajunse, văzu o mulţime de oameni, care 
aşteptau să vină fata împăratului. Se băgă şi el în mulţime. Nu 
mult însă stătu, căci iată veni dintr-o parte o trăsură, toată 
îmbrăcată în negru, din care, când se opri, se scobori o fată 
frumoasă, de gândeai că e înger, scoborât din cer. Păru-i gal- 
ben, lăsat pe spate, faţa-i gingaşă, ochii cei vineţi, buzele 
subţiri şi roşii o ridicau peste celelalte zidiri ale lui Dum- 
nezeu, de pe pământ. Cum se cobori din trăsură, o înecă 
plânsul şi cu ea plângeau toţi oamenii. Ți se rupea inima 
văzând-o pe sărmana fată cum îşi aştepta moartea. Nu mai 
putu sta pe picioare, leşină şi căzu pe pământ. Când văzu 
aceasta, Măr'nu mai putu răbda, ieşi din popor, chemă cânii 
cu el, se duse la fată şi-i zise: 

- Scoală, copilă! Nu te teme! Că eu nu te voi lăsa să te 
omoare bălaurul. 

Atunci ea-şi ridică capul şi, văzându-l aici, zise: 

— Cine eşti tu de mă batjocoreşti, sau îţi pui viaţa pentru 
mine? 

- Eu sunt, dragă, un străin, care din nenorocire am ajuns 
aici şi văzând ce este, voi cerca să te scap... 

— O să-ţi pui viaţa, zise fata, lasă-mă, du-te de-aici, scapă-ţi 
baremi viaţa ta şi nu gândi la mine, la o nenorocită, ale cărei 
minute din viaţă sunt numărate. 

— Fără tine nu mă duc; mai bine mor! fu răspunsul scurt al 
lui Măr. 

— Apoi, de ce ţi-ai pune viaţa pentru mine? întrebă fata. 

Atunci Măr nu mai ştiu ce să zică. Într-un târziu zise: 

— Nu mai întreba; nu este iertat şi nu o să murim nici unul, 
căci trebuie să trăim şi să fim fericiţi. 

Poporul adunat văzând acestea zicea: „Ce om străin poate 
fi acesta, de vorbeşte cu atâta cutezare, ca şi când nu i-ar fi frică 
de balaur, sau e un voinic viteaz şi atunci poate că scapă fata 
împăratului şi ne mântuieşte și pe noi de nefericirea aceasta, 
ori că este un smintit!" Cânii neîntrerupt se preumblau în jurul 
stoboruluil fântânii, râcâind cu picioarele în pământ şi schilă- 
ind, parcă ar fi știut că acolo este ceva. Măr îi întreba pe oameni: 

— Ce semne se văd, când iese bălaurul afară? 

— les stropi din fântână, ziseră oamenii. 

— Atunci, draga mea, pune-ţi capul la mine în poală şi odih- 
neşte-te puţin, căci rămân eu să priveghez. 

Ea-şi puse capul la el în poală şi fiind ostenită şi suferind 
mult, îndată adormi. De la un timp cânii începură a ţilăi şi 
hămăi. El trezi atunci fata de împărat, căci gândea că o să fie 
ceva şi îi zise să meargă mai încolo. Nici nu greşi cu gândul lui, 


l Stobor — împrejmuire de uluci, gard (n.red.). 

căci abia se duse cu câţiva paşi mai încolo şi ieşiră câţiv 
stropi din fântână. El îşi chemă cânii lângă el și-și pregăti 
sabia. Poporul cât a fost adunat, tot a fugit. Odată ieşi un cap 
de balaur din fântână. Măr se repezi şi-l reteză, din acela însă 
se făcură trei capete, dar cânii apucară fiecare câte un cap; el 
 tăie vârfurile limbilor şi le băgă în buzunar, dar deodată din 

acele capete ieşiră trei şerpi, cu care însă avură ce face cânii, 
îi sfâşiară în bucăţi. Al doilea cap, când ieși, iarăşi nu avu 
“răgaz și îl reteză, tot aşa făcu cu al treilea, al patrulea, al cin- 
cilea şi al şaselea, pe toate le-reteză. Făcându-se apoi din ele 
câte trei, cânii le apucau pe câte unul. Măr tăia vârfurile lim- 
bilor, care ieşeau la câte un şarpe, iar cânii îi sfâşiau pe rând. 
Când ieşi al şaptelea cap, încă-l reteză, dar din acela nu se 
făcură numai trei capete, ci nouă, din care se făcură nouă 
şerpi mari. Trei din ei îi apucară cânii şi-i sfâşiară, mai 
rămăsese încă şase, care săriră toţi la capul lui Măr să îl apuce 
în toată clipita. El călcă cu picioarele doi, cu mâna apucă alţi 
doi, dar mai rămaseră doi, care săreau şi mai turbat asupra lui 
Măr. Ce să facă el atunci? Nu se gândi mult, îi apucă şi pe aceştia 
şi cu o vitejie uimitoare se luptă cu ei, până ce cânii gătară cu 
cei mai dinainte; atunci Măr slobozi pe rând şi pe ceilalţi 
şerpi, pe care încă îi sfâşiară cânii, încât n-a mai rămas nici 
urmă de înfricoşatul balaur. După ce gătă, mai aşteptă Măr o 
bucată bună de vreme să vază, că poate tot o să mai iasă ceva, 
dar spre bucuria lui nu mai ieşi nimic. Atunci scoase apă din 
fântână cu o vadră şi bău el, îi dete fetei şi chemă şi pe oameni, 
care cu mâinile încrucişate se uitau la cele ce s-au întâmplat. 

Veniră şi ei şi băură până ce se săturară. 

Fata împăratului atunci luă pe după cap pe Măr şi îi zise: 

- Mi-ai scăpat viaţa; de nu erai tu, eu nu aş mai fi pe 
pământ. Eşti voinic de care nu s-a mai pomenit. 


30 


El zise: ) 

- De nu te scăpam, nici eu nu mai trăiam, neputându-te să 
te uit în veci... 

Veni apoi poporul la el şi îi mulţumi, pentru că l-a scăpat 
de necaz, nemaiavând grijă de-aici înainte de balaur să-i 
câştige tot la o jumătate de an o fată. Mai înşiră apoi vârfurile 
limbilor, care erau 27 la număr, pe o aţă, puse steag alb pe 
trăsură, sui fata împăratului în ea, se sui și el, apoi chemă şi 
cânii la picioarele lor şi plecară către curtea împăratului. 

Ajungând acolo, găsiră pe împăratul şi împărăteasa 
leşinaţi de durere pentru pierderea fiicei lor. Dau să le 
vorbească, dar în deșert, căci nu aveau cu cine : împăratul şi 
împărăteasa nebuniseră. Curtenii înainte erau supăraţi 
pentru una, acum erau supăraţi pentru alta. Nu se puteau deci 
bucura din destul pentru scăparea fiicei, erau însă supăraţi că 
împăratul şi împărăteasa sunt în aşa stare, încât le era în 
primejdie viaţa. 

Iute chemă Măr toate babele din oraş să le întrebe ce ar fi 
de făcut, ca să se scoale împăratul şi împărăteasa. Şi au venit 
babele şi au cercat cu câte de toate : descântat-au, vrăjit-au, 
bosconit-au, tămâiatu-au, dar toate nu au folosit nimic. Veni 
în urmă o babă, foarte bătrână, se uită la împăratul şi la 
împărăteasa pe-o parte şi pe alta, apoi le-a descântat cu inimă 
de şoarece mestecată cu usturoi, dar nici aceasta n-a folosit 
nimic. În urmă zise: 

- Împăratul şi împărăteasa nu se pot scula până nu se vor 
spăla cu apă adusă de la „zâna de piatră”. 

- Unde-i zâna de piatră? întrebă Măr. 

- E foarte departe, dragul mamei, peste nouă ţări trebuie 
să meargă cineva, dacă vrea să ajungă acolo. 

— Apoi bună va fi apa aceea? întrebă din nou Măr. 

- Va fi foarte bună, chiar şi morţii se pot scula cu ea. Aşa 
mi-a spus mama şi aşa trebuie să fie, dar până acum nimeni 
n-a putut străbate până acolo, cn *.. ă s-au dus foarte 
mulţi şi nu s-au mai reîntors. 

— Într-adevăr este zână de piatră? Cum curge apa? Şi 
pentru ce se poate merge aşa de --„u colo? întrebă iar Măr. 

- Acea fântână ştiu bine că este, apa curge la picioarele 
unei zâne de piatră, iar pentru ce se poate ajunge aşa de cu 
greu, eu nu pot să-ţi spun; atâta ştiu, că împărăţia aceea ea 
unei zmeoaice bătrâne, care a avut trei feciori. 

- Eu plec să aduc de-acolo puţinică apă, să scol pe 
împăratul şi împărăteasa, zise Măr. 

- Ba să nu te duci, dragă, îl întrerupse fata, căci te vei 
pierde p-acolo şi eu rămân singură; nici părinţii nu mi se vor 
scula, nici tu nu vei veni şi apoi va fi vai de mine. 

— Nu te teme, iar vin, răspunse Măr. 

- Lasă-l să meargă după apă, zise fratele cel mic al împă- 
ratului, care gândea că dacă va merge Măr acolo, nu se va mai 
întoarce, iar frate-său împăratul şi cumnată-sa împărăteasa 
vor muri şi el va rămâne singur împărat. 

Se şi gătă Măr de cale, luă un cal din stavăl, cânii lui, 
paloşul împăratului şi sabia de-acasă şi plecă. Cu lacrimi în 
ochi îl petrecu fata împăratului până la marginea oraşului. 
Acolo el o sărută şi o mână acasă zicând: 

- Du-te, dragă, acasă şi mă aşteaptă. 

- Te voi aştepta, scumpul meu, orişicât, zise ea. 

Merse Măr multă lume şi împărăție, cu gândul la norocul 
ce l-a fost pierdut când l-a înfierat mumă-sa, dar care până 
acum nu l-a lăsat; se temea că acum va da de rău... Se gândea 


1 Stavă — herghelie. 

şi la fata împăratului şi-atunci uita toate necazurile, ba nici de 
moarte nu-şi mai aducea aminte, numai să ajungă iar la ea cu 
veste bună. lată că ajunse cu seara odată la un loc unde se 
vedea „Zâna de piatră“. Cugeta că mai bine să se odihnească 
puţinel până dimineaţa, când apoi va lua apă şi va pleca cu ea 
spre casă. Se puse deci sub un copac și făcu foc și vru să frigă 
nişte carne ce a fost vânat-o în pădure. Înserase bine când le 
gătă aceste şi abia îşi putu întoarce în frigare carnea de vreo. 
câteva ori, când auzi un glas din copac: 

- Vai, că frigu-mi-e, mor de frig. 

Se uită în sus şi văzu o babă bătrână în copac. Ca om milos 
ce era, zise: 

— Scobori, babă, de te-ncălzeşte. 

Ea iar zise: 

— Vai, că frigu-mi-e, mor de frig. 

— Scobori, babă, de te-ncălzeşte, zise iar Măr. 

— Vai, că frigu-mi-e, mor de frig, zise a treia oară baba. 

— Dar scoboară şi te-ncălzeşte, să nu te aud văietându-te, 
zise Măr răstit. 

— M-aş scoborî, dar mi-e frică de cânii tăi, zise baba. 

- Nu te teme, până voi fi eu aici, nu-ţi vor face nimic. 

— Ba mă tem, numai fii bun, na trei peri din capul meu şi 
ţipă peste câni. 

- Bine. 

Ea luă trei peri din cap, îi aruncă jos şi zise încet, încât el 
să n-o audă: i 

- Lanţ peste cânii tăi! 

Atunci se scobori şi se puse lângă foc şi iar zise: 

— Vai, că mor de foame. 

— Fă-ţi de mâncare, zise Măr. 

Baba -— şi luă o broască, o împlântă în frigare, o puse 

lângă foc să se frigă, pe care atingând-o de carnea lui Măr, 
zicea: 

- Cine frige broasca, va mânca carnea şi cine frige carnea 
va mânca broască. 

— Taci, babă spurcată, zicea Măr, şi nu-ţi tot atinge broas- 
ca de carnea mea, că te dau cânilor mei să te mănânce. 

- Te mănânc eu pe tine! răspunse baba, precum ai mâncat. 
tu pe cei trei feciori ai mei. 

Atunci ca muşcat de şarpe sări sus Măr şi strigă către câni: 

- Na, Florian! Na, Cioban! Na, Frunză-de-măgheran! Prin- 
deţi-o şi-o faceţi tot fărâmi, nimic să nu mai rămâie din ea. 

Cânii nici nu se mişcau, căci erau lănţuiţi peste tot trupul 
cu perii din capul babei. Prinse sabia, dar nu avea putere să o 
scoată şi nemaiavând nici alte puteri în trup, baba îl mâncă, 
iar inima i-a aşezat-o într-un buştean. 

Păr, rămânând acasă, în toată ziua privea năframa de la 
frate-său Măr. Odată privind-o, văzu trei picături de sânge pe 
ea şi zise: 

— Oh! Săracu frate-meu Măr, e mort, mă duc să-l caut. 

Şi-şi luă rămas bun de la mumă-sa, de la împăratul şi 
împărăteasa, care de când se pustii Măr îl ţinea ca pe fiul lor. 

Îşi chemă cânii şi plecă. Merse multă lume împărăție, 
până ce ajunse la locul unde erau păcurarii. 

— Bine că ai venit, ziceau păcurarii până nici nu se apropie 
bine de ei, de mult te-am aşteptat, hai de-ţi ia ce ţi-am 
făgăduit, pentru că ne-ai scăpat de năcaz. 

— De ce necaz? întrebă Pär. 

- De zmeul care l-ai omorât. 

— Oh, fraţilor, răspunse Păr, nu eu l-am omorât, ci fratele 
meu, care a trecut pe-aici şi acum a murit; mă duc să-l caut, 
doar voi putea da de el. 

— Ce mare pagubă că a murit, căci a fost om bun, ziceau 
păcurarii. 

- Dumnezeu să te îndrepte în calea în care ai plecat, iar 
când vei veni înapoi, să vii şi pe la noi. 

Se duse mai încolo, multă lume, până ajunse în satul unde 
omorâse frate-său Măr pe taurul cel sălbatic. Acolo fiind os- 
tenit şi sosind pe înserate, se băgă la bătrâna şi ceru cortel 
pentru noapte. 

— Cum să nu-ţi dau, zise bătrâna, că doar dumnia-ta ne-ai 
făcut binele cel mare când cu dihania cea de taur! 

- N-am fost eu, zise Păr, a fost frate-meu care a murit şi 
mă duc să-l caut, doar voi da de el undeva. 

— Unde a murit? 

— Nici eu nu ştiu, tocmai pentru aceea mă duc să-l caut. 

- Pagubă de el, căci era un suflet de om bun: Dumnezeu 
să-ţi ajute să-l poţi afla. 

Stete noaptea aceea la bătrână, iar dimineaţa îşi luă 
rămas bun şi plecă mai departe. 

Merse iar multă lume împărăție, până ajunse în oraşul cu 
fântâna. Acolo se băgă la bătrâna la care fusese şi frate-său 
Măr şi se rugă să-i dea cortel pentru noapte. 

— Eu îţi dau bucuros, dar fost-ai la împăratul? 

— La ce împărat? 

— La împăratul nostru, căruia i-ai mântuit fata de moarte 
şi-ai slobozit fântâna, omorând balaurul. 

— Ce balaur? 

- Poate că ţi-ai uitat de balaurul care l-ai omorât şi de fata 
împăratului, pe care o ai mântuit de moarte şi care acum te 
aşteaptă cu dor, să vii odată de la „zâna cea de piatră“; sau nu 
dumnia-ta eşti acela şi atunci greşesc eu? 

- N-am fost eu acela, ci frate-meu, care a murit; acum 


35 


mă duc să-l caut; dumnezeu ştie, da-voi de el undeva ori 
ba? 

— Unde a murit? 

— Nici eu nu ştiu, tocmai pentru aceea-l caut. 

— Oh! Cum semeni cu el, fie iertat şi mâie pe unde-a înserat, 
» căci bun suflet de om mai era; pe fata împăratului era s-o ia de 
soţie; nu mergi până acolo? 

— Nu merg, numai fii bună, spune-mi cum s-a întâmplat 
de a omorât balaurul şi cum s-a cunoscut cu fata împăra- 
tului? 

Îi spuse bătrâna toate cum s-au întâmplat şi i-a spus şi de 
„Zâna de piatră” la care s-a dus. 

— Ce fel de zână de piatră e aceea? întrebă Păr. 

— Eu nu ştiu, dacă vei vedea vei şti, numai grijeşte să nu 
paţi cu fratele dumniei-tale. 

Noaptea adormi acolo, iar dimineaţa plecă. 

Merse prin oraş, dar cu faţa astupată, ca să nu-l mai cu- 
noască nimeni. La marginea oraşului văzu o casă, care era să 
se huruie de veche. El se gândi: „Precum văd, aici şade cineva 
şi i se huruie casa, iar de reparat nu şi-o poate. Tot atâta cu 
câteva minute, mă duc s-o proptesc cu un lemn“. Se duse la 
casă şi puse un lemn, ridicând cornul picat. Când era să plece, 
ieşi din casă o muiere bătrână, era Sfânta-Duminică, care îl 
strigă înapoi zicând: 

— Vino încoace, omule, vino! 

Se duse, îl băgă în casă, îl puse pe scaun și îl întrebă: 

— Unde mergi? 

— Am avut un frate, răspunse feciorul, cu numele de Măr, 
pe mine mă cheamă Păr, frate-meu s-a dus în lume şi, precum 
am auzit, s-a dus la „zâna de piatră" după apă, ca să spele pe 
împăratul şi împărăteasa spre a se însănătoşi. Acolo, de bună 

seamă, a pierit, căci pe năframa ce mi-a lăsat-o, s-au ivit trei 
picături de sânge. Mă duc să-l caut. 

- Oh, dragul meu, acolo şi tu piereai, dacă nu te-ai fi 
abătut pe la mine. Eşti bun la inimă, pentru că mi-ai proptit 
casa de nou, şi fratele tău a fost bun om, dar adâncit în 
pânduri, nu s-a uitat în lături şi aşa ca toţi care au trecut p-aici şi 
nu au dat de mine, nu s-au mai întors. Ţi-am spus că ești bun 
şi toţi oamenii buni trebuie să aibă ceva răsplată, un viitor 
frumos te așteaptă. Ascultă dar ce-ţi spun eu: a fost odată un 
împărat, care avea numai o fată. Împărăţia lor era mare şi 
puternică, se putea măsura cu toate împărăţiile. Lor nu le-a 
fost destul că le-a dat Dumnezeu o fată, ci ar fi dorit să aibă un 
fecior, care să moștenească împărăţia și avuţia lor; pentru 
aceea totdeauna cârteau... Când a crescut fata mărişoară, ba 
încă şi când se juca în colb, a avut destui peţitori, dar 
împăratul nu a vrut s-o dea, zicând că lui îi trebuie împărat în 
loc. Pe-aici se ţinea o zmeoaică bătrână, care avea trei feciori, 
pe care i-a omorât fratele tău Măr, pe unul în chip de zmeu, pe 
altul în chip de taur şi pe al treilea în chip de balaur; acea 
zmeoaică ceru fata pe seama feciorului ei cel mai puternic, 
acela care a fost în chip de balaur în fântâna din oraşul nostru, 
dar, fireşte, împăratul nu s-a învoit... n-a cerut de la nimeni 
vreun sfat, ci numai de capul lui a lucrat. A pornit cu oaste 
contra zmeoaicei pentru îndrăzneala care a avut-o când a 
cerut fata. Zmeoaica cum a făcut, cum n-a făcut, ce avrăjit, ce 
n-a vrăjit, destul că a omorât pe împăratul, pe împărăteasa și 
pe toţi oştenii lui, iar fata a făcut-o piatră, chiar când era la 
izvor. A fost foarte frumoasă fata aceea şi pentru aceea se 
cheamă „zâna de piatră”. Poate ursita a voit ca până va fi 
rămăşiţă de zmeoaică aceea, zâna de piatră să nu se mai mişte 
de-acolo, ci tot de piatră să fie. Acum cei trei feciori ai ei sunt 

omorâţi, mai este bătrâna în viaţă, care a omorât pe fratel 
tău. De vei avea grijă, o vei omori şi-atunci folosind ce-ţi v 
spune bătrâna zmeoaică, vei învia pe fratele tău, vei învia şi p 
fata cea de împărat, o vei lua de soţie şi vei fi împărat pest 
împărăţia aceea. Norocul fetei că zmeul în chip de balaur a 
pierit de sabia fratelui tău, că luând pe fata împăratului de- 
acolo niciodată nu i s-ar fi gătat neamul şi rămășiţa. Eu am 
fost la împăratul, de le-am spus că e bună apa de la „zâna de 
piatră”, cu toate că acea apă e ca şi celelalte, gândind că 
fratele tău, ca un om bun, şi credincios ce l-am cunoscut, se va. 
abate pe la mine şi după sfaturile mele va dezlega de vrăjituri, 
pe acea nenorocită de fată omorând zmeoaica, dar am văzut! 
că el aceea n-a făcut-o, dar a şi păţit-o cu negândirea lui 
Zmeoaica i-a ţipat păr din capul ei, ca el să-l ţipe peste câni, 
el aşa a şi făcut, iar ea cu vrăjiturile ei, cu părul ei a legat cânii. 
ca şi cu nişte lanţuri; lui i-a luat puterea şi aşa l-a prăpădit. Te 
vei duce şi te vei feri de aceasta. ...lată, eu îţi dau nişte 
picături, acestea bându-le nu se va lega de tine nici A 
vrăjitură. Acum te du, căci azi fiind ziua mea, eu trebuie să 
merg la biserică. l 

Plecă Păr mulțumit pentru îndreptare şi gândind la ceea 
ce zisese Măr către mamă-sa, când l-a înfierat; acesta era! 
norocul care i l-a mâncat mamă-sa, căci şi-a uitat să facă J 
faptă bună şi din aceea au provenit toate nenorocirile lui și! 
mai în urmă moartea. Ajungând şi el în aşa loc de unde se 
vedea „zâna de piatră", un dor fierbinte-l cuprinse. I se părea 
departe locul până acolo să vadă pe aceea care îi este ursita 
lui. Totuşi gândi că fiind înserat, să rămână sub un copac şi să 
se odihnească până dimineaţa, ca aşa în ziua următoare mai 
bine să se poată lupta cu zmeoaica, dacă va fi lipsă de aceea. 

Se duse tocmai sub copacul unde fusese frate-său, făcu u 

foc bun şi vru să-şi frigă carnea ce a fost vânat-o prin pădure. 
Când întorcea carnea în frigare mai bine auzi în copac glasul: 
- Vai, că frigu-mi-e, mor de frig. 
Se uită în sus şi văzu o babă în copac. Îndată ştiu cine e, 
deci zise: 
- Scobori, babă, de te încălzeşte. 
Baba iară zise: 
- Vai, că frigu-mi-e, mor de frig. 
- Da scobori-te şi te încălzeşte, să nu te aud văitându-te, 
zise Păr, făcându-se răstit. 
- M-aş scobori, dară mi-e frică de cânii tăi, zise baba. 
— Nu te teme, zise Păr, până voi fi eu aici, nu-ţi vor face 
nimic. 
- Ba mă tem, răspunse baba, numai fii bun, na trei peri din 
capul meu şi aruncă peste câni. 
- Bine. 
Ea luă trei peri din cap, îi aruncă în jos şi zise încet, ca el 
să n-o audă: 
- Lanţ peste cânii tăi. 
El luă perii şi-i băgă în foc. Însă ea simţi putoarea şi zise: 
- Ai aruncat perii în foc, mă înşeli, poate ţi-e frică, un 
june voinic de o biată babă rătăcită şi ascunsă aici de fiarele 
sălbatice. 
- Ba nu mi-e frică. Na, Bujor, ce ţi-ai băgat coada în foc 
de-ai pârlit-o! Coada cânelui s-a pârlit, nu perii tăi. 
Ea crezu: se scoboriî jos, se puse lângă foc şi zise: 
- Vai, că mor de foame. 
— Fă-ţi de mâncare, zise Păr. 
Baba luă o broască, o împlântă în frigare, o puse pe foc să 
se frigă, şi pe care atingând-o de carnea lui Păr zicea: 
- Eu mănânc carnea şi tu broasca. 

- Taci, babă spurcată, şi aibi grijă, nu atinge broasca ta de 
Carnea mea, căci ţi-o arunc în cap. 

Iar baba atingea broasca de carnea lui Păr şi zicea: 

- Eu mănânc carnea şi tu broasca. 

- Taci, babă spurcată, zicea Păr, şi aibi grijă de nu tot atinge 
broasca ta de carnea mea, căci te dau la cânii mei să te mănânce. 

- Te mănânc eu pe tine, cum am mâncat şi pe frate-tău. 

Atunci ca muşcat de şarpe sări Păr în sus şi strigă către câni: | 

- Na, Bujor, na, Rozor, na, Cetina-Brazilor! Prindeţi-o şi l 
mi-o ţineţi! | 

Îndată săriră cânii, unul o prinse de grumaz, altul de. 
picioare şi altul de mâni. Atunci zise Păr: j 

- Afurisită-ți fie mumă-ta, te învăţ eu pe tine! Unde-i 
frate-meu? | 

— Lasă-mă, că ţi-l dau, răspunse baba, e aici la copacul din i 
dreapta, vezi-i cânii acolo. Í 

— Haide iute şi mi-l arată. l 

— Du-te la buşteanul acela, scoate inima din el, te du cu ea l 
spre dreapta şi vei găsi lacul zânelor, pune-i inima jos şi fă ` 
formă de trup de om din pământ pe lângă inimă, spală-l cu apă | 
din lac şi va învia. 

Aşa şi făcu, se duse, făcu ceea ce zise baba, şi învie frate- 
său Măr. 

— Vai, că mult am dormit, zise Măr. 

- Ai fi dormit tu pentru totdeauna, de nu veneam eu, și îi 
spuse în ce umblase și câte păţise şi ce ştiuse. 

Atunci zise Măr: 

— Cât de bine că are cineva un frate credincios ca tine, îţi 
mulţumesc că m-ai scos din nenorocul în care m-a băgat mama. 

Vorbind, ajunseră la zmeoaica, care era tot în ghiarele 
cânilor. Măr îi zise: 


| 

— Unde sunt cânii mei?! 

— lată acolo, arătă zmeoaica, sunt dezlegaţi. 

— Na, prindeţi-o şi cânii mei! Florian, Cioban şi Frunză- 
de-măgheran. 

Păr zise: 

- Babo, cum să înviez „zâna de piatră"? 

- Este acolo dedesubtul ei un cui de fier, acela să-l scoţi 
şi apoi învie, zise zmeoaica. 

— Ai grijă, frate Măr, zise mai încolo Păr, să nu faci nimic, 
că poate n-a fi spus drept şi când mă întorc să o aflu încă aici! 

— Bine, frate. 

Plecă Păr, ajunse la „zâna de piatră", bău apă din izvor şi 
scoase cuiul dedesubt. Piatra din ce în ce schimba în carne şi 
în oase, până în urmă se făcu o fată frumoasă, ca și care n-a 
mai fost sub soare. 

— Vai, că mult am dormit, zise. 

— Ai fi dormit în veci, de nu te sculam eu. 

Văzând ea un june înaintea ei, se înspăimântă şi zise: 

— Cine eşti tu? 

- Eu sunt acela care din blestemul zmeoaicei te-am scos. 

— Unde-i zmeoaica? 

— Zmeoaica e aci, mai încolo, îndată o să-i curm zilele! 

Ea căzu leşinată în braţale lui. 

— Nu te teme, dragă, zise el, nime nu te va scoate din 
braţele mele, a mea vei fi, şi o sărută cu dragoste. 

Ea se trezi din leşinul în care căzuse şi zise: 

— Dacă m-ai scos, a ta voi fi. N 

` Merseră înapoi şi ajungând la zmeoaică, zise Păr către câni: 

- Na, Florian, na, Cioban, na, Frunză-de-măgheran! 

- Na, Bujor, na, Rozor, na, Cetina-Brazilor! Toată fărâmi 
să o faceţi! 

Cânii o şi prinseră şi o făcură toată praf, nu mai rămase | 


schiamătă din ea. Capul i-l arseră. Încă tot atunci noaptea au 
mers la curtea fetei celei schimbate din stâncă, acolo toţi au 
cunoscut-o de pe chipul ei, care era pe păretele casei unde 
dormea ea. Tot oraşul, care o aştepta de mult, îi veni înainte 
să o vadă şi a întrebat-o: 

- Unde ai fost atâta timp? 

— Am fost moartă, răspunse ea, dar junele acesta m-a înviat, 
omorând zmeoaica, vrăjmaşa noastră. 

- El să ne fie dară împărat! 

S-au logodit fiind de faţă şi Măr, şi au plecat cu toţii la 
oraşul unde era fata împăratului, pe care o scosese Măr de la 
balaur. La marginea oraşului se uită Păr să vadă căsuţa 
stricată, dar nu văzu. Deci zise către Măr: 

— N-ai văzut aici o căsuţă? 

- Ba mi s-a părut că am văzut, dară nu m-am uitat la ea. 

Atunci spuse Păr toată istoria cu casa aceea... 

Ajungând la împăratul, el şi împărăteasa s-au fost sculat 
şi îl aşteptau pe Măr. Au spus toate câte au păţit, au făcut apoi 
logodnă şi au mers cu toţii la tata şi mama lui Măr şi la mama 
lui Păr. 

O! Ce bucurie mare a fost pe toată împărătia!: 

Au făcut apoi un ospăț ca acela! Măr a luat de soție pe 
fata de împărat ce o scăpase din gura balaurului, rămânând la 
tatăl său; iară Păr a luat cu sine pe mamă-sa, pe bucătăreasa, 
şi cu logodnica lui se duse acasă în împărăţia acesteia; a făcut 
apoi şi el ospăț, şi a rămas împărat. Măr împăratul şi Păr 
împăratul au trăit apoi şi mai departe ca doi fraţi şi dacă n-au 
murit, şi astăzi trăiesc. 

Cine crede, să se ducă să vază. 


IOAN POP-RETEGANUL 


Zâna apelor 


PE VREMILE pe când era iobăgia cea grea, trăia un om 
sărac într-o colibă din pădurea domnească, căci era păzitor la 
pădurea aceea. Odată a mers domnul la pădure şi, părându-i-se 
că pădurarul ar fi dat cuiva lemne fără slobozenie domnească, 
atâta l-a bătut, până ce l-a lăsat mort. Muierea pădurarului, 
cu un copil ca de trei-patru ani, plângea şi se ruga la domnul 
să nu mai bată pe bietul om, că nici vreascuri n-a dat cuiva 
fără poruncă domnească, necum lemne. 

Dar domnul nu vru să creadă, ci după ce omorî pe pădurar, 
se puse şi bătu şi pe muierea lui, până ce rămase şi ea moartă 
jos. Pe copil îl scoase apoi din pădure şi îi zise: 

— Cară-te de-aici, mergi în lume şi te ţine cum poţi, iar după 
ce vei creşte mare, să vii la mine să slujeşti în locul tătâne-tău. 

Şi s-a dus bietul Alesandru, că aşa-i era numele, s-a dus 
cerşind din casă-n casă, din sat în sat, până a nimerit lângă 
Dunăre, la un pescar. Pescarul acela nu era D-zeu ştie ce om 
bogat, trăia numai din pescuit, dar deoarece n-avea copii, luă 
pe Alesandru copil de suflet. La coliba pescarului a trăit 
copilul până ce-a crescut mare şi-a învăţat şi el meşteşugul 
pescăritului. Pescarul era acum bătrân şi nu mai putea pescui, 
dar Alesandru, ca om harnic şi băiat de omenie, câştiga atâta 
ca să poată trăi el, bătrânul şi baba moşneagului, liniștiți. Dă 
D-zeu însă că moare pescarul şi moare şi baba lui, şi rămâne 

Alesandru numai singur. Acum pescuia el numai pe seama 
lui. Dar gândeai că e făcătură: de când murise pescarul cel 
bătrân, mai că nu mai erau peşti în Dunăre; umbla bietul copil 
ziua deplină altă dată şi nu-i prindea mreaja nici un peşte. 
Odată, năcăjit cum era, şi dară şi flămând, aruncă mreaja în 
Dunăre şi nu mai merge la ea până a doua zi la amiazi. Atunci 
se duce şi trage mreaja. Nu era în ea nimic alta, decât o 
mreană... e drept că foarte frumoasă. Noa, o ia el în mână şi o 
duce la colibă să o belească şi să o frigă pe cărbuni, că era mai 
leşinat de foame, săracul. Dar când dă să o spintece, mreana îi 
scapă din mână şi cum cade jos, cum se face o drăguță de fată 
ca ruptă din soare şi îmbrăcată colea ca o zână: cu iie albă ca 
laptele, împănată cu flori galbene, roşii şi vinete de mătase, cu 
cătrinţă ca fetele noastre, cu peptăruţ mândru, tot pene, şi cu 
părul slobozit pe spate. 

— Nu mă spinteca, Alesandre, zise ea, că eu sunt rânduită 
de D-zeu să-ţi fiu soţie! 

— După ce văd că eşti om ca şi mine, cum să te spintec? 
zise Alesandru, dar eu gândeam că tu eşti mreană. 

— Eu sunt zâna apelor, zise fata, şi la porunca lui D-zeu am 
intrat în mreaja ta şi, pentru binele tău și a altor oameni, 
trebuie să-ţi fiu muiere! 

— Mulţam, doamne, zise iară Alesandru, de când văd că 
eşti fată, îmi trecu foamea şi năcazul! 

— No, hai, Alesandre, acuma acasă la tine, acolo unde te-ai 
născut tu! 4 

- Hei, draga mea! Acolo nu-i de-a merge, poate că nici n-aş 
nimeri, că eram mic când am venit de-acolo; dar chiar să 
nimeresc, n-aş merge bucuros, că domnul la care a slujit tata e 
atât de pogan, de-a omorât şi pe tata şi pe mama, numai că ce i 
se păru că-ar fi înstrăinat lemne din pădurea lui! 

— Nu face nimic, Alesandre, hai să mergem, că va fi cum va 
rândui D-zeu. 

Şi s-au dus amândoi în pădurea aceea şi-au dat de-o 
colibă părăsită: era coliba în care se născuse Alesandru. 
Muierea făcu iute ceva de cină, adică fripse nişte bureţi ce 
aflase prin pădure, cinară şi, după ce ziseră rugăciunile, s-au 
culcat, şi-au dormit. S-au culcat, se-nţelege, pe vatra goală, 
căci n-aveau alte haine decât hăinuţele de pe ei. Dar ce să 
vezi, dimineaţa când se pomeniră din somn, se trezesc în nişte 
curţi mai pompoase decât curţile domneşti şi pline de toate 
cele trebuincioase pentru trai, şi de post şi de frupt, şi curţile 
erau tot acolo în pădure, în locul colibei. Mulţumiră lui D-zeu 
şi se puseră să caute una-alta prin curţi şi, după ce dădură de- 
ale traiului, se puseră la prânz. 

Birişiil domnului în toată ziua veneau câte cu zece care în 
pădurea aceea după lemne şi, fiind aproape de sat, ajungeau 
încă de cu vreme acasă. 

În ziua aceea, iară veniră ei şi trecând prin poiană, unde 
ştiau ei coliba, rămân înmărmuriţi de frumuseţea curților, 
care s-au făcut numai de ieri până azi. Şi se tot înholbară 
birişii de pe toate laturile, pe lângă cele curţi, până era târziu 
după-amiazi, atunci îşi aduc abia aminte ce domn au şi-şi 
încărcară iute carele, şi dau bici la boi să ajungă curând acasă. 
Dar totuși, ajung târziu acasă, colo pe la cina cea bună. Dom- 
nul îi aştepta cu o bâtă de corn în poartă, şi pe care cum 
trecea, mi-l măsura peste spate, de gândeai că dă în sac. Când 
ajunse birişul cel din urmă la poartă, zise: 

- Domnule, nu ne bate în zadar, că noi suntem de vină că 
am întârziat, așa tare, că uite, în pădure, colo unde era numai 


l Biriș — argat, slugă domnească. 

ieri, nu mai demult, coliba cea părăsită a pădurarului, azi 
aflarăm nişte curţi mai minunate ca a măriei-tale, şi noi ne tot 
înholbarăm şi ne minunarăm de ele până ce uitarăm nu numai 
porunca măriei-tale, dar şi mâncarea! Blăstămaţi să fim de am 
mâncat azi ceva! 

- Aşa? zise domnul, mai potolindu-şi mânia, noa, bine-i; 
mâine dimineaţă să mergi să chemi pe mişelul acela, care a 
cutezat a-şi face în pădurea mea casă, fără ştirea mea, să-l 
chemi la mine; ai priceput? 

- Priceput, domnule! 

Şi se duse birişul a doua zi la curţile din pădure şi spuse 
omului din ele că e poftit în sat, la curtea boierească. 

— Ce să fac acum, muiere? zise Alesandru către muierea 
sa. 

— Ce să faci? lacă-i merge, că ştiu că nu te-a mânca măria- 
sa domnul! 

Şi s-a dus Alesandru la domnie în sat. 

— Bună dimineaţa, domnule! 

- Să fii sănătos: ce cauţi aici? La ce-ai venit? 

— Am venit, domnule, că un biriş d-a măriei-voastre a zis 
că mi-aţi poruncit să viu! 

— Bine-i! Adică tu eşti mişelul care şi-a făcut casă în 
pădurea mea? Cum ai cutezat să faci un lucru ca acela? 

— D-apoi că domnia-ta mi-ai poruncit, ştii, când ai omorât 
pe tata şi pe mama, când ai zis să merg unde m-or duce ochii, 
iar după ce voi creşte să vin în slujba d-tale, în locul tatei; şi 
eu, iată, m-am ţinut de cuvânt; în coliba unde m-am născut, 
acolo m-am aşezat alaltăieri cu muierea mea; dar dacă D-zeu 
a voit că peste noapte să se facă din ea o casă bună 
domnească, eu nu sunt de vină! 

— Să mergi şi până dimineaţa toată pădurea din jos de casa 


46 


ta să fie tăiată, tulpinele scoase, locul arat, semănat cu mălai 
mărunt, care pe dimineaţă să fie copt, şi mie să-mi aduci de 
acolo făină de mălai mărunt, ca să-mi iasă din ca mămăligă de 
prânz! Înţeles-ai? 

— Dar cum se poate una ca asta, domnule? 

- Taci şi mergi, iar dacă dimineaţă nu vii, după cum ţi-am 
poruncit, nu-ţi mai stă capul unde-ţi stă acuma, că ţi-a sta 
unde-ţi stau picioarele. 

Se porneşte Alesandru supărat acasă; muierea îl aştepta 
în portiţă: 

- Noa, dar de ce te-a chemat? 

- Oh, doamne! Acesta vrea să ne omoare şi pe noi, cum a 
omorât pe tata şi pe mama! 

- Cum aşa? 

- lată, draga mea, mi-a poruncit că până dimineaţă, toată 
pădurea câtă-i din jos de casa noastră să o tai, să scot tul- 
pinele, s-o ar şi seamăn cu mălai mărunt, iar acela până 
dimineaţa să fie crescut şi copt, şi eu să-i duc din el făină de 
mămăligă, să prânzească mâne din ea! 

- Nu-i nimica, scumpul meu soţ, lasă că va fi cum va 
rândui D-zeu! Nu fi tu îngândurat pentru aceea! 

Dacă veni seara, cinară ei, se rugară lui D-zeu şi se 
culcară. Iar dimineaţa, sculă muierea pe Alesandru şi-i zise: 

— Vezi de du făina la domnu, de mămăligă pentru prânz. 

Şi se sculă Alesandru; adecă cât vedeai cu ochii pe coastă 
la vale din jos de casele lui, unde fusese ieri pădurea cea 
uriaşă, acum era numai o holdă de mălai mărunt, frumoasă şi 
` coaptă; iar într-o desagă-i pusese muierea grăunţe şi în alta 
făina de mălai mărunt. Se minună Alesandru, mulţămi lui 
D-zeu şi merse la domnie în sat. 

- Bună dimineaţa, domnule! 

— Să trăieşti, Alesandre; noa, da adus-ai făina de mălai 
mărunt? 

- Adus, domnule, am adus o desagă de făină şi una de 
grăunţe! 

— Şi cum e holda unde a fost pădure? 

- Frumoasă, domnule, a dat D-zeu de s-a făcut chiar după 
porunca d-tale! 

- Bine, Alesandre, e bine; acum, până dimineaţă să lăzu- 
ieştil toată pădurea aci, din sus de casa ta, să lucri pământul şi să 
prăseşti vie, iar pe dimineaţă să-mi aduci struguri copţi din ea! 

- Dară, domnule, una ca asta nu se poate face într-o 
noapte; numai de lăzuit n-aş găta-o într-un an, de n-aş avea 
barem o sută de lucrători lângă mine; apoi via, ştii d-ta, de- 
abia în trei-patru ani o poţi aduce să rodească! 

— Cară-te, mişelule, îi zise domnul, şi de nu faci până dimi- 
neaţă toate după cum ţi-am poruncit, te stâng de pe faţa pămân- 
tului! 

Iară merge Alesandtu supărat acasă şi spune muierii 
porunca cea nouă, ce-o a căpătat de la domnul pământesc. 

— Nu te supăra nimic, Alesandre, că va fi ce va rândui 
D-zeu! îi zise muierea. 

Adecă, când se scoală a doua zi, în locul pădurei cei din 
sus de casă era o drăguță de vie, de să mai ai doi ochi să te uiţi 
la ea; toată în rând, toată cu struguri copţi, numai de cules şi 
mari ca purceii. Alesandru iar mulţămi lui D-zeu şi culese o 
corfiţă, de o duse boierului. 

— Noa, vezi că ai putut face? Numai eşti câne la maţe, vrei 
să te tragi de la o muncă! zise boierul când îl văzu intrând cu 
strugurii. 


1 A lăzui — a curăţi un loc de lemne, tufe etc. 

- A făcut D-zeu sfântul cu puterea lui cea mare, dar ştiu 
că nu eu, un om păcătos! răspunse Alesandru. 

Dar domnul îi grăi: 

- Ce-mi pasă mie cu cine ai lucrat şi cu cine nu, destul 
atâta, că mi-ai împlinit porunca. Acum să mergi în grajd să 
duci cele două bivoliţe la taur, iar de mâne-dimineaţă să fie 
fătate, cu viței sub ele; să le mulgi şi să-mi aduci apoi lapte 
pentru cafea de la ele; pricepi? 

- Pricep, domnule, dar una ca asta nu se poate, că doar 
ştii d-ta că bivoliţele poartă un an de zile! 

- Taci din gură, nemernicule — zise domnul — şi te cară, că 
n-am vreme de pierdut cu tine; de nu vii pe dimineaţă cu ele 
fătate, ştii ce te aşteaptă!... 

Şi se duse Alesandru supărat acasă, mânând bivoliţele 
dindărăt. Muierea îi ieşi înainte: 

- Da ce-i, Alesandre, doară pe noi ne-a cinstit domnul 
boier cu bivoliţele acestea? 

- Oh, doamne, tu muiere! Boierul acesta tot ne pune 
capul! 

— Da cum aşa? Ce, eşti iarăşi supărat? 

— Da cum să nu fiu? Ascultă tu: să duc eu bivoliţele aceste 
sterpe la taur, dar până dimineaţa ele să şi fete şi să-i duc de 
la ele lapte pentru cafea! Una ca asta nu se poate! 

- Nu zice aşa, dragul meu, că va fi cum va rândui D-zeu. 
Hai de prânzeşte şi te odihneşte, pleacă, apoi li-i duce la taur, 
şi mai departe, lăsăm toate în voia lui D-zeu sfântul! 

A prânzit bietul Alesandru, apoi şi-a pus merinde în 
traistă şi a mânat bivoliţele chiar la al treilea sat la taur, că 
mai aproape nu era, şi de-abia a ajuns îndărăt, colo pe la cina 
cea bună. Apoi a cinat ceva şi, obosit cum era, a dormit ca 
mort până în zori de zi. Atunci, l-a trezit muierea: 

- Scoală, Alesandre, mergi de du bivoliţele la curte, că s-a 
scula domnul şi-i trebuie lapte de cafea! 

Se sculă Alesandru şi merse în grajd — adecă bivoliţele 
fătaseră şi aveau doi pui mândri sub ele, negri ca doi pui de 
drac, şi ugerile lor pline de lapte. Mulţămi el lui D-zeu și le 
mână în sat, la curtea boierească. Domnul era în târnaţi, cu 
pipa cea lungă. 

- Vii, Alesandre? 

- Sunt aici, domnule! 

- Noa, vezi că nu prea grea poruncă ţi-am fost dat, ştiam 
eu că de frică împlineşti bucuros poruncile mele; acum, numai - 
o poruncă-ţi mai dau; dacă-i împlini-o şi asta, apoi te las în 
pace, iar de nu,-ţi sucesc grumazul ca la un pui de găină! 

- Ce să mai fac iară, domnule? 

- Să-mi aduci pe D-zeu la prânz, auzi? La prânz să mi-l 
aduci! Acum nu mai sta pe gânduri, ci te cară, și să nu-ţi mai 
aud de nume până nu mi-l aduci! 

- Da cum să pot eu, un biet păcătos, să şi gândesc una ca 
aceea? 

— Taci şi te du! 

Se luă Alesandru mai supărat ca totdeauna şi merse către 
casă. Muierea chiar îi făcuse un drăguţ de copil, de nici de 
împărat nu poate fi mai altfel. Cum îl văzu îngândurat, îl 
întrebă: 

— lar eşti supărat, Alesandre? 

— Dar cum să nu fiu? Ascultă tu aici: pe când gândeam că 
şi-o fi stâmpărat gândurile cele peste fire de poftalnice, pe 
când mulţămeam lui D-zeu că mi-a ajutat de-am împlinit toate 
poruncile boierului, el iese cu altă poruncă, şi mai păgână! 


1 Galerie. 

-- Cu ce poruncă? 

- Oh, doamne, muiere, draga mea! Mă tem să şi gândesc 
la porunca cea nebună a păgânului acestui de domn; zice că 

| să-i aduc lui pe D-zeu la prânz la el, un păgân ca el! 

| - E drept că-i lucru mare, Alesandre, dar nu te întrista 
din samă afară; D-zeu va drege lucrurile ca un stăpân bun. Tu 
vezi de mănâncă ceva, ia-ţi merinde și te pune la cale, te tot du 
până-i da undeva de D-zeu și-i spune porunca ce o ai de la 
boier; domnul cerului este mult mai milostiv decât domnii 
aceşti pământești! 

Aşa şi făcu Alesandru, mâncă ceva ce mâncă, își luă 
merinde şi bâta în mână şi hai la cale. Şi s-o tot dus, s-o tot 
dus, până a dat de-o apă mare. Ar fi trecut bucuros dincolo, 
dar nu era nici pod, nici luntre, iar de-a înotul nu se încumeta 
să o treacă, fiind apa foarte lată. Deci, sta pe gânduri: ce să 
facă? 

Atunci, apa-l întrebă: 

- Ce stai aici, omule? 

— Stau ~- răspunse el — că aş trece dincolo şi nu-i aci nici 
pod, nici luntre, şi de-a-notul mi-e frică să intru! 

— Şi unde mergi tu, omule? 

-~ Eu aş merge până-aş da de D-zeu sfântul, că am un lucru 
mare să-i spun. 

~ Aşa? Atunci te trec eu, dar să întrebi pe D-zeu de ce în 
mine nu este nici peşte, nici broască, nici o jivină? 

— Că-l voi întreba! 

Atunci apa se desface în două și merge Alesandru ca pe-o 
cărare de prin cucuruz prin mijlocul apei. Ajungând de 
cealaltă parte, tot merge el până dă de un câmp mare, cu iarbă 
până la brâu: acolo era o ciurdă de boi mari, dar slabi, numai 
cu pielea pe oase; se legănau de slabi! Se minună mult 

Alesandru de astă vedenie; cum de boii acei mari, în aşa bună 
şi multă păşune, şi numai nu cad de pe picioare de slabi? 

Dar merse el mai departe, până nimeri într-un câmp 
nisipos, numai ici-colea câte o buruiană, şi acolo: văzu o 
ciurdă de boi mici, dar frumoşi şi graşi, de gândeai că amu- 
amu plesnesc de graşi. 

De astă vedenie se minună Alesandru şi mai tare, dar 
merse mai departe, până ajunse într-o pădure mare; acolo 
poame multe şi grâneţe, şi prin copaci nişte păsări mari ţipau 
cât le lua gura: „Vai de noi şi de noi, că rău vedem, rău am 
văzut şi mai rău vom vedea!" Ele, adecă, ţipoteau de foame! 

Mergând Alesandru mai departe, ajunse într-un tufiş, 
numai ici-colea câte o alună; acolo, mii de păsărele ciripeau şi 
cântau: „Bine ne-a fost, bine ni-e şi mai bine vom ajunge, că 
suntem tot sătule!" 

Minunându-se Alesandru şi de aceste vedenii, merge mai 
departe, până ajunge la curţile lui D-zeu sfântul. Cu multă 
sfială, intră înlăuntru şi dete bineţe ca un om de omenie. 

D-zeu sfântul îl primeşte cu bunăvoință şi cu vorbe blânde, 
ca un părinte adevărat, apoi îl întrebă că după ce umblă el 
atâta lume? 

- O, doamne, mi-i şi groază să-ţi spun! 

- Spune, fătul meu, că de mine tot nu poate nime ascunde 
nici un cuget. 

- Apoi să-ţi spun, doamne: m-o trimes domnul pe a cărui 
loc mi-e casa, să vin să te poftesc la el la prânz! 

- Bine, fătul meu; după ce-i ajunge acasă, să-i spui că 
atunci oi merge, când va'face şi el câte ai făcut tu! 

- D-apoi, oare, nu m-a omorî, Doamne? 

— Nu te teme; dar să-mi spui ce-ai văzut în calea ta, de- 
acasă şi până aici? 

- Am văzut multe, doamne; mai întâi, am ajuns la o apă 
mare, fără luntre, fără pod, şi nu ştiam cum să trec, dar apa, 
după ce i-am spus unde mi-e calea, mi-a făcut loc, de am 
trecut ca pe uscat; m-a rugat însă să te întreb, de ce în ea nu 
sunt peşti, nici broaște şi nici o jivină. 

— Ți-oi spune, fătul meu, dar tu să nu-i spui până te-a trece 
dincolo; acolo de aceea nu sunt peşti, nici broaşte, şi nici 
jivine, că încă nici un om nu s-a înecat în ea; dar apoi, ce-ai 
mai văzut? 

— Am văzut, doamne, un câmp mare cu iarbă ca mătasa şi 
de mare până la brâu; în ea păştea o ciurdă de boi mari, dar se 
legănau pe picioare de slabi şi mult m-am mirat cum e aceea 
de-s aşa slabi în păşunea aceea bună. 

— Aceia, fătul meu, sunt boierii cei bogaţi, care fac 
câteodată pomene şi ospeţe, dar numai ei pe ei se omenesc şi 
se ospătează, iar după ce li se împrăştie oaspeţii, le pare rău 
de cheltuiala ce-au făcut; dar după aceea, ce-ai mai văzut? 

- Am văzut, doamne, un câmp nisipos, tot nisip şi pietriș, 
numai ici-colea câte o buruiană, şi acolea era o ciurdă de boi 
mici dar graşi şi frumoşi, de nu mă mai puteam depărta de ei! 

"— No, vezi, fătul meu, aceia sunt oamenii cei săraci, bieţii 
iobagi, care n-au alta decât numai ce vreau să le lase domnii 
lor cei procleţi; dar ei, când fac vreo pomană ori vreun ospăț, 
adună la masa lor pe toţi lipsiţii şi săracii, şi aceea la mine 
este bine primită; de aceea, după ce vin pe această lume, se 
desfătează; dar după aceea, adu-ţi aminte, ce-ai mai văzut? 

- Venind mai încoace, doamne, am văzut o mulţime de 
pomi mari cu poame frumoase; şi printre ei tot soiul de 
semănături, dar în pomi erau niscai păsări urâte şi zburlite, şi 
ţipau cât le lua gura: „Rău am văzut, rău vedem şi încă mai rău 
vom vedea, că murim de foame!" 


59 


— No, fătul meu, aceia sunt zgârciţii care au tot ce le 
trebuie, dar nu numai că nu dau lipsiţilor ceva de pomană, dar 
nici ei nu mănâncă să se sature şi trag şi plata lucrătorilor; pe 
astă lume, de foame o să se vaiete! Mai văzut-ai ceva în 
călătoria ta? 

— Mai, doamne; am văzut un tufiș, şi în el numai unde câte- 
o alună, dar acolo erau mii de păsărele, ciripind şi cântând: 
„Bine am văzut, bine vedem şi bine vom vedea, că nimic nu ne 
lipseşte!" 

- Vezi, fătul meu, acelea păsări sunteţi voi muncitorii, care 
munciţi de dimineaţă până seara, de multe ori chiar flămânzi 
şi însetaţi, numai ca să puteţi ţinea din munca voastră pe 
câte venituri toate, şi totuşi mulţămiţi lui D-zeu şi pentru 
atâta; plăcută este înaintea mea purtarea voastră! Acum 
mergi, fătul meu, acasă, că te aşteaptă muierea şi copilul! 

Şi plecă Alesandru către casă, mulţămind lui D-zeu. Când 
ajunse la apa cea mare, îl întrebă apa: 

— No, da spusu-ţ-a D-zeu pricina pentru care n-am eu nici 
peşti, nici broaşte? 

— Spus! 

— Ei, cum a zis, care-i pricina? 

— Treci-mă, că apoi îţi spun! 

Şi l-a trecut apa iarăşi de acea parte, adecă s-a făcut în 
lături până a trecut de aceastălaltă parte, cu toate că din colo 
încoace pe nime nu mai trecuse, că nime nu ceruse să-l treacă. 
După ce-a fost de aceastălaltă parte, apoi îi spuse Alesandru: 

- În tine, aşa mi-a spus D-zeu, că de aceea nu sunt nici 
peşti, nici broaşte şi nici un fel de jivină, că încă n-ai înecat 
nici un om. 

Atunci se înfoaie apa de trecu peste ţărmuri, şi era cât pe- 
aci să înece pe Alesandru. Dar el fugi şi-i zise: 

~ Dar nu ţi-e ruşine, chiar pe mine vrei să mă îneci unde 
ţi-am spus ce-a zis D-zeu sfântul? 

Apa atunci s-a ruşinat şi s-a tras în matca ei, zicând: 

~ Cum n-am ştiut mai degrabă, că nu scăpai tu din undele 
mele? 

Acum Alesandru merse aţă la boier acasă şi ajunse chiar 
pe însărate: 

— No, da chematu-l-ai? zise boierul. 

- Chemat! răspunse Alesandru. 

— Şi vine? 

— Vine, de bună seamă, vine, dacă-i face şi d-ta lucrurile 
care le-am făcut eu, dar până atunci — ba! 

Auzind domnul cuvintele acestea cutezătoare ale lui 
Alesandru, se mânie atât de tare, de porunci slugilor să-l bage 
în fiară şi în pentel, din tălpile picioarelor până-n grumazi, şi 
să-l bage într-o pivniţă, şi acolo să-l închidă să nu poată 
scăpa, că dimineaţă îl spânzură, pentru cutezarea vorbelor 
celor nesocotite. Toată noaptea o petrecu Alesandru acolo, 
rugându-se la D-zeu. 

Când fu de către ziuă, veni D-zeu la uşa pivniţii şi strigă: 

— Aci eşti, Alesandre? 

— Aici, doamne! 

— Dar ieşi afară! 

- Că nu pot, că sunt băgat în fiară şi-n pente până la gru- 
mazi. 

— la mişcă-te oleacă! 

Şi cum se mişcă Alesandru, odată-i căzură fiarăle de pe el 
ca şi cum ar fi fost putrede, şi uşa se deschise singură şi ieşi 
afară şi mulţămi lui D-zeu că l-a scăpat. 


1 Pente — obezi, fiare. 

- No, Alesandre — zise D-zeu — dar mergem la boierul la 
prânz, ori să mergem la tine? 

- Ba să mergem la mine mai întâi, că fi-va timp de mers la 
el şi după aceea. 

Şi merseră la Alesandru acasă. Bucuria muierii şi a 
copilaşului că se mai văd, dar bucuria şi-a lui Alesandru, că a 
ajuns în pace la ai săi. Acum Alesandru porunci nevestei să 
facă prânz, că iată chiar şi D-zeu prânzeşte azi la ei. 

Şi se puse muierea să facă ce ştia ea mai bun de mâncare, 
dar D-zeu zise: 

~ Să-mi frigi să mănânc ce-aveţi voi mai drag la casă! 

Atunci Alesandru numaidecât porunci să arză muierea 
cuptorul, şi când era ars gata, trase jarul şi duse copilul pe 
lopată şi zvârr! cu el în cuptor, apoi puse jarul în gura cup- 
torului şi intră înlăuntru de mai povesti cu D-zeu. 

Peste vreun ceas de vreme, merse el să aducă copilul 
fript, să-l pună înaintea lui D-zeu. Adecă minunea minu- 
nilor. Copilul se juca cu două mere de aur şi cânta în treaba 
lui, cum cântă copiii. 

Văzând Alesandru şi muierea lui minunea asta, căzură 
cu feţele la pământ şi mulţămiră lui D-zeu. lar D-zeu îi 
ridică de jos şi le zise: 

~ Să ştiţi că boierul în clipita asta a plesnit de necaz, căci 
nu te află în pivniţă să te spânzure; de azi încolo, nu mai eşti 
iobag, ci domn în casa ta, şi în scurtă vreme nici un iobag nu 
va mai fi în lume. 

Aşa s-a şi întâmplat; iobăgia a căzut; dar cel dintâi care a 
scăpat de iobăgie a fost Alesandru cu muierea lui, cu Zâna 
apelor, care, de n-au murit, şi astăzi trăiesc. 


MIRON POMPILIU 


lleana-Cosânzeana, din cosiţă floarea-i 
cântă, nouă-mpărăţii ascultă 


ERA ODATĂ, în vremile de demult, un împărat. Barba 
lui albă ca omătul, faţa zbârcită şi capul său plecat înainte 
arătau că este un om de o vârstă foarte înaintată. Trei fete ce 
avusese le măritase după alţi trei împărați tineri și vestiți în 
lume; acum, nu-i mai rămăsese altă grijă pe cap, decât să 
încredinţeze fiului său stăpânirea ţării. 

Bătrânul împărat, simțind că din ce în ce slăbeşte mai 
mult şi că nu este departe ceasul de pe urmă, chemă lângă 
patul său pe fecior şi-i zise: 

— Fătul meu, mie mi-a sosit ceasul despărțirii de viaţa 
aceasta, deci, înainte de-a închide ochi: pentru totdeauna, am 
socotit de bine să te chem să-ți dau câteva sfaturi părintești şi 
binecuvântarea cea de pe urmă. Scaunul meu împărătesc 
rămâne pe seama ta; fii dar înţelept şi cugetă bine cum ai să 
cârmuieşti ţara aceasta. Poartă-te cu oamenii ca un stăpân 
bun la inimă şi îndurat, ca un tată cu milă către fiii săi. Pe 
lângă aceste, încă un lucru, dragul tatei: când oi vrea să faci 
băi vara în apă de râuri, scaldă-te unde ţi-a plăcea, dar în 
lacul zânelor piciorul tău să nu intre. De te va împinge păcatul 
şi vei lucra împotriva acestui sfat, vei plăti cu lacrimi, cu trudă 
cumplită şi poate, în sfârşit, cu moarte năprasnică neascul- 
tarea ta, după cum spun izvoarele că au păţit câţiva din 

strămoşii noştri, care au fost slabi de inimă şi n-au putut să-și 
calce pe dorinţe şi pe slăbiciunile sufleteşti. 

Sfârşind bătrânul împărat aceste cuvinte, închise ochii şi-şi 
dete sufletul. i 

Tânărul fecior de împărat, după ce se sui pe scaunul 
împărătesc cu mare veselie, ce ţinu trei zile şi trei nopţi, 
începu să se puie pe gânduri și să-şi aducă aminte de cele ce-i 
spusese tată-său despre lacul zânelor. „De ce să mă fi oprit? 
şoptea el cu sine însuși. Lacul acesta este pe pământul 
împărăției mele, cine-mi poate face mie rău cât ţine largul 
acestei ţări? Câmpul unde se află acest lac, spun oamenii că 
este ca raiul de frumos, apoi mai spun cei ce au trecut pe- 
acolo că apa este curată şi limpede ca roua dimineţii pe flori, 
şi rece şi răcoritoare în mijlocul arşiţelor de vară.“ 

Tot cu asemenea gânduri își bătea capul zi şi noapte. Cu 
cât mai des îşi aducea aminte de tată-său şi de poveştile sale, 
cu atât mai tare creştea în sufletul său dorinţa de a vedea lacul 
şi împrejurimile lui şi a se scălda în limpezile valuri. Așa 
astăzi, aşa mâine, până ce, într-una din zile, neputând să mai 
rabde flacăra dorului ce-l zădărea necontenit, dete poruncă 
vizitiului să scoată din grajd doi cai şi să-i înşele. Împăratul 
încălecă şi plecă înspre lacul zânelor, dimpreună cu'vizitiul. 
Razele soarelui străluceau fierbinte, încât era zăduf mare de 
grozavă căldură. Dar când se apropia împăratul de lac, o 
răcoreală dulce aburea în faţa lui. Ajungând acolo, ochii lui se 
încântă de ceea ce văd: o apă limpede cuprinsă între nişte 
ţărmuri, pe care străluceau, la umbra mestecată cu fășii de 
lumină, fel de fel de flori mirositoare, pe margini pădure de 
sălcii pletoase a cărora crengi se plecau şi sărutau faţa apei. 
Împăratul în grabă se pogoară de pe cal şi s-aşază pe malul 
înverzit, la umbră, şi se uită lung pe lacul a cărui apă de-abia 


58 


tresărea sub legănz-ea unui vânt uşurel. Astfel stătu împăratul 
câteva minute, apoi se dezbrăcă; când vru să intre în apă, 
părea că se sfieşte, punea piciorul şi iarăşi îl trăgea înapoi; aşa 
sta el în cumpănă când se repezi şi se văzu înotând prin lac. 

= Dupăce ieşi şi se îmbrăcă pe pajiştea cea verde cu flori, se 
ivi împrejurul său suflarea unui vânt încetișor, care îi aduse un 
somn adânc. După aceasta, numai ce răsare din sânul valurilor 
o femeie cu părul lung de aur, cu faţa rumenă ca trandafirul şi 
cu braţele albe ca lăcrămioarele: o zână înaltă la statură şi 
frumoasă, încât la soare te puteai uita, iar la dânsa ba. 
Ridicându-se pe mal, se așeză lângă tânărul împărat şi prinde 
a-l săruta pe faţă şi pe ochi cu dragostea cea mai înfocată. Îl 
sărută o dată, de două ori, de zece ori, de-o sută de ori şi 
împăratul nu simte nimic, somnul greu îl ţine înmărmurit; îl 
cuprinde în braţe şi îl dezmiardă, oftând din tot sufletul ei, și 
împăratul nu se poate trezi. Atunce, zâna cu ochi lăcrămaţi îl 
părăseşte, se lasă de pe mal în apă şi se face nevăzută, 
rămânând în urma ei, pe faţa lacului, numai nişte cercuri 
tremurătoare de apă, ce din ce în ce se măreau, până ce se 
risipeau în depărtare. Într-un târziu, împăratul îşi deschise 
ochii de-abia, se uită cam speriat împrejurul său şi răsuflarea 
i se pare atât de grea și de obosită. „Ce visuri grele m-au fost 
cuprins”, gândi el în sine. Îndată veni vizitiul cu caii păscuţi în 
trifoi verde, încălecară şi purceseră către casă. 

A doua zi, împăratul iarăşi veni să facă baie în lacul lim- 
pede al zânelor. După baie, îl cuprinse somnul greu, ca în ziua 
cealaltă. Zâna cea cu părul frumos de aur iarăşi se arătă. Se 
apropie de dânsul, îl sărută, îl alintă, cu. iubire nesfârşită, 
caută prin tot felul de farmece ce ştia ca să-l trezească și 
împăratul tot nu se trezi. 

Atunci vizitiul, care, păscând caii în apropiere, văzuse 

cele petrecute, nu se mai putu răbda şi spuse împăratului cum 
îl cercetează, pe când doarme, o fată frumoasă ca soarele, ce 
iese din fundul apei, cum îl sărută şi cum dânsul doarme dus, 
fără să ştie nimic despre toate aceste. Împăratul, mișcat până 
în adâncul inimii sale de o asemenea veste nemaiauzită, de- 
abia aştepta să treacă noaptea, să răsară zorile şi să sosească 
ceasul dulce care să aducă zâna lângă sine. Aşa că mâne, pe la 
vremea obişnuită, împăratul plecă a treia oară să facă baie în 
lacul zânelor. El se hotărâse a nu dormi defel astă dată. 
Zadarnică fu însă opintirea sa împotriva somnului. 

Răsărind zâna din spumele apei şi apropiindu-se de el, 
prinse a-l săruta şi a-l îmbrăţişa şi mai cu pornire ca în 
celelalte rânduri. 

Văzând că n-ajung nici sărutările ei cu foc, începu să 
plângă şi să se tânguiască, de răsuna lacul de la o margine la 
cealaltă şi crengile se băteau una de alta şi făcea un vuiet ca de 
vijelie. Până şi pietrele s-ar fi muiet de lacrimile şi suspinele 
ei, singur împăratul sta mut şi ţapăn ca lemnul. 

Dacă văzu şi văzu zâna că nu-l poate deştepta, mai moartă 
de întristare se plecă pe braţele ca împietrite ale împăratului 
şi grăi, suspinând: „Dacă vei dori să afli de mine şi să mă vezi, 
caută-mă tu de acum înainte; cu venirea mea s-a sfârşit!" 
Grăind aceste vorbe, scoase inelul de pe degetul împăratului, 
şi-n locu-i puse pe al ei. Apoi se cufundă în apă şi se duse. 
Trezindu-se împăratul, cu inima apucată de bătăi iuți şi puter- 
nice, şi aflând de la vizitiu de arătarea din nou a zânei, precum 
şi cuvintele duioase ce grăise ea la despărţire, tăcu molcom şi 
plecă iute la palat. Pe cale către oraş, uitându-se el la mână, 
numai ce vede cu mirare un inel străin în locul inelului său. Pe 
inelul acesta, care era cu totul şi cu totul de diamant, erau 
scrise vorbele: „Ileana Cosânzeana, din cosiţă floarea-i cântă, 

nouă-mpărăţi: ascultă: Împăratul sărută inelul şi se jură că 
nu se va odihni până nu va da de stăpâna frumosului inel. 

A doua zi, împăratul schimbă în aur și argint toate 
bogăţiile sale, apoi împărţi banii pe la săraci, pe la văduve şi 
pe la oameni aeputincioşi, dărui sume mari pe seama 
bisericilor, iar pentru sine făcu o pereche de opinci de fier şi 
baston de oţel şi se luă la drum prin lumea lui Dumnezeu, 
încotro vedea cu ochii şi-ncotro îl ducea întâmplarea. 

Se ducea, se ducea Ionică Făt-Frumos, se ducea cale 
lungă să-i ajungă, zi de vară până în sară, la inimă foc şi pară. 
În drumurile sale străine şi îndelungate, el întreba şi-ntreba 
pe cine întâlnea, nu cumva a auzit de ţara palaturilor zânelor 
şi mai ales de mândra lumii, Ileana Cosânzeana? Pe cine-n- 
treba, clătina din cap şi da din umeri. Unii spuneau că au 
călcat multe ţări în viaţa lor şi-au călătorit pe multe mări, dar 
de numele acela n-au pomenit nicăieri pe faţa pământului. 

Se întristă Ionică Făt-Frumos de răspunsurile oamenilor 
şi apucă înainte, prin pustiuri necălcate de picior de om, prin 
codri nepătrunşi de razele soarelui, prin câmpii întinse cu 
iarbă necosită cine ştie de când. Când da de munţi, urca stânci 
ţepişe primejdioase şi de pe înălțimile grozave se cobora iar 
în văi adânci, încât sta să-i iasă sufletul de oboseală şi trudă. 
Astfel rătăcea el zi şi noapte fără alinare, umplând 
pustietăţile cu răsunetele vaietelor şi plângerilor sale 
nedomolite. Câteodată ajungea pe vârfuri de munţi, unde se 
bat norii în capete. Fulgerile şi tunetele înspăimântătoare nu-i 
făceau nimic. Vijeliile turbate, care fac de se cutremură şi se 
zguduie pământul din temelii. şi care prăvălesc la pământ 
stejarii cei tari şi fagii cei groşi, lăsau neatins pe Făt-Frumos. 
Alte dăţi, el intra în puterea nopţii prin văgăunele şi 
crăpăturile munţilor, pe unde se află cuiburile şi puii 

pajurilor uriaşe ş-a şoimilor lacomi, şi nu păţea nimic. Moar- 
tea fugea de dânsul şi de cumplitele lui suferinţi, cu toate că el 
o dorea şi o chema. 

În sfârşit, după ce colindase aproape jumătate de lume, 
când de la soare-răsare către soare-apune, când de la miază- 
zi către miazănoapte, ajunse în ţara cumnatului său, după 
care era măritată sora sa cea mai mare. În câteva zile, se văzu 
la palaturile împărăteşti. De multul umblat fără folos şi 
priinţă, se roseseră opincile cele de fier, încât de-abia mai 
rămăsese o talpă subţirică ca frunza, iar bastonul de oţel era 
pe jumătate scăzut. 

Soră-sa se-ncruci când cunoscu în feciorul cu faţa perită 
şi arsă de soare, cu hainele rupte şi coperite de colb, pe mult 
doritul său frate. 

După ce se sărutară şi se strânseră în braţe, fu dus în 
odaia soră-sa, ce strălucea de odoare şi de covoare frumoase. 
Aci, îl rugară să le spuie ce nenorocire a ajuns pe capul lui de 
se află în aşa stare de plâns. De ce a părăsit stăpânirea ţării şi 
a luat lumea de-a lungul, ca un om fără ţară şi fără căpătâi. 

După ce le descoperi el taina sufletului său, zise el: 

— Dacă vreţi să-mi faceţi un bine, spuneţi-mi, de aveţi 
ştiinţă, unde să aflu eu ţara zânelor, să mă duc şi să găsesc 
floarea dragostei mele. 

- De ştiut nu putem şti, decât putem să te îndreptăm la 
cumnatul tău, care ţine pe soră-ta cea mijlocie. 

Ionică îşi luă rămas bun şi se duse la al doilea cumnat. 
Nici acesta nu ştia să-i spună despre Ileana Cosânzeana. 

Numai cu atâta se folosi Ionică şi-aci, că-i arată calea 
către împărăţia cumnatului său ce luase de nevastă pe soră-sa 
cea mai mică. La acesta era toată nădejdea şi credinţa în bine. 

Mai nainte de a ajunge Ionică la al treilea cumnat, acesta 

avea cunoştinţă despre înstrăinarea lui prin lumea largă. 
Ceilalţi doi cumnaţi ai lui Ionică îi trimiseră răvaşuri în care îl 
sfătuiau ca să steie de capul nenorocitului Ionică şi să-l facă a 
nu se duce mai departe. 

Împărăţia acestui cumnat al lui Ionică Făt-Frumos se găsea 
la marginea pământului. Aşa, el treierase acum lumea de la un 
capăt pân-aproape de celălalt, şi nici o gură de om nu scoase 
încă o singură vorbă îndulcitoare pentru amărăciunea sa, şi nici 
un semn şi nici o urmă nu se ivise ochilor săi despre luceafărul 
pierdut al vieţii sale. După ce nici acest cumnat nu-l putu face 
să se puie cu ei la masă şi să ospăteze, grăi astfel către dânsul: 

— Cu cea mai mare plăcere ţi-aş ajuta, cumnate, dacă mi-ar 
sta prin putinţă; numai Dumnezeu sfântul ştie cât mi-i milă şi 
jale de-a tale suferinţe, ce nu se mai vindecă. M-aş lipsi chiar 
de împărăție, numai să te văd scăpat de chinurile amare ce-ţi 
taie sufletul şi de farmecul afurisit ce este aruncat asupra ta. 
Tu spui că umbli după o zână, de care n-ai auzit pomenindu-se 
de când calci atâta lume. Şi acum, mai lumea întreagă este 
bătută de picioarele tale; bine, n-ai văzut tu un chip de femeie, 
un bujor de fată, care să-ţi fie pe plăcere şi care să te facă a 
uita o nălucire ce-a zburat, un vis ce s-a topit, o umbră ce s-a 
şters? Stai cu noi în aceste palaturi fără seamăn şi te bucură şi 
te veseleşte, gustând toate plăcerile ce doreşti, ori te întoarnă cu 
alai la leagănul copilăriei tale. Drept să-ţi spun, cumnate dragă, 
asta nu s-a mai pomenit pe lumea lui Dumnezeu, ca tu, pentru o 
arătare înșelătoare, să părăseşti rang strălucit de împărat, 
atâta cinste ş-atâtea bogății. Pentr-o vedenie ce s-arată cu 
măgulire în visurile omeneşti, tu să lepezi haine de aur 
împărăteşti şi să pui pe trupul tău haine proaste, zdrenţu- 
roase, să te depărtezi nesilit de nimene de locaşul de odihnă şi 
pace şi să iei lumea în cap, ca un ieşit din minţile sale, s-ajungi 

a te odihni pe bolovanii pustietăţilor nemărginite, ş-a dormi 
pe pământul gol, unde te-apucă noaptea? Cumnate, cumnate, 
te rog fierbinte, şi te roagă soră-ta cu râuri de lacrimi, 
schimbă-ţi gândul ce te stăpâneşte şi te întoarnă la palaturile 
părintelui tău. Zic să te laşi de-a mai pleca înainte, căci moar- 
tea straşnică pândește în calea ta şi piericiunea aşteaptă să te 
înghită, încât să nu s-aleagă nici praf şi pulbere de tine. 

Cât timp vorbi cumnatu-său, Ionică sta neclintit, cu ochii 
ţintiţi spre pământ. 

- Iubite cumnate şi dragă soră, cuvintele voastre, în loc să 
mă lecuiască, îmi pricinuiesc durere mai mare. Ci dacă mă 
iubiţi şi îmi doriţi cele bune, nu mă ţineţi mult, ci îmi spuneţi, 
dacă veţi fi auzit, unde se află ţara zânelor cu mândra lumei 
Ileana Cosânzeana, mângâierea sufletului meu. Nimic, cum- 
nate şi soră, nu mă mişcă şi nu-mi priește decât numele ei cel dul- 
ce şi inelul ce-a pus pe degetul meu. Înduraţi-vă şi mă îndreptaţi 
unde doresc, ca să se lumineze ochii mei şi să se potolească 
grozava sete a dragostei mele, ce mă arde încât nu pot să vă spun. 

Cumnatul său, văzând că este zadarnică orice sfătuire 
împotriva voinţei sale nedumerite, zise: 

- Dacă nu vrei s-asculţi de mine, Ionică, apoi Dumnezeu 
cu tine! Eu n-am auzit de vestea acelei Ilene Cosânzene. Dar 
mergi într-un noroc şi poate vei afla despre ea. 

Ionică Făt-Frumos se despărţi şi de-al treilea cumnat şi 
porni. Se duse şi se duse câtă lume şi împărăție, ca Dumnezeu 
să ne ţie, că din înainte poveste mult și frumos mai este. Așa 
merse el câte zile-s într-un an deplin, acuşi trecând munţii, ce 
se ridicau până-n înaltul cerului, acuşi apucând peste: 
deşerturi nisipoase, pe unde nu era poamă de copac şi de 
iarbă verde şi pe unde de-abia la trei-patru zile găsea 
puţintică apă ca să-şi stâmpere arşiţa cumplită de sete. 

Unde vedea Ionică vrun sat, de-a rândul întreba la toată 
casa de mult căutata ţară a zânelor. Unde zărea noaptea 
focuri aprinse, prin sânurile întunecoase ale codrilor, se 
apropia fără spaimă de ele și pe cine afla acolo, întreba mereu 
de ţara zânelor şi de mândra lumei Ileana Cosânzeana. Şi se 
întrista lonică iară şi-şi blestema ceasul în care s-a născut, 
căci după atâta vreme de rătăcire şi de chinuri, tot nu-i era dat 
să afle o ştire îmbucurătoare. 

După mult amar de cale şi de umblat zadarnic, iată că 
într-o zi se trezeşte pe piscul unui munte, pe care se părea că 
se sprijineşte marginea cerului. Aici, de-abia în timpul de 
amiazi mai soseau câteva raze pierdute şi slabe din soarele 
cerului. Era capătul lumei acesteia, nu se vedea alta decât 
întuneric adânc şi gura unui vârtej de vale neguros, de al cărui 
fund numai Dumnezeu sfântul ştia. 

Acum, opincile lui Ionică se rupseră de tot, de-abia mai 
rămăsese din ele o bucăţică de călcâi, bastonul se rosese şi se 
bătuse atât de mult, încât de-abia mai era de ce să prindă cu 
mâna. 

„Am să intru în această afundătură cu noapte nesfârşită, 
fie ce-a fi, gândi el, căci de ce să mă tem eu? Moartea de 
atâtea ori a fugit văzându-mă în calea ei, şi eu ce caut altă 
decât moartea?“ 

Întărindu-se el tot mai tare în gândul acesta, se sculă de 
pe piatra unde se odihnea şi apucă în jos, prin noaptea 
adâncă, în mijlocul zilei. Ziua albă deasupra lui i se părea ca 
un vis frumos, ce-l vezi depărtându-se şi resfirându-se la 
deşteptare din somn. Din ce s-apropia mai către fund, lumina 
de sus scădea şi se stingea mai mult, până ce se făcu 
întunecime, cum ai stânge ochii. Acum începu pentru Ionică 
Făt-Frumos ispita cea mai crâncenă ce poate da de capul unui 

om pământean. Numai cu picioarele nu era cu putinţă s 
mergi prin aceste locuri, trebuia să se ţie ţeapăn cu mâinile d 
colţurile stâncilor şi a buturugilor, ca să nu lunece în 
adâncime. Apoi îţi închipuieşti că auzi mii de sâsâituri 
împrejur, ca de şerpi şi de alte bidihănii năzărite, şi vuiete 
înspăimântătoare ca de trântituri între fiarele pustiei. Ca trei 
zile şi trei nopţi rătăci el prin această prăpastie oarbă, mânele 
lui erau zgâriate, coatele şi genunchii jupuiţi de piele; acum 
era aproape să cadă de pe picioare, când, adânc sub dânsul, 
ochii lui zăresc o mică ţintă de lumină. Mângâiat de această 
arătare, el prinde inimă şi-şi pune toate puterile câte mai avea 
pentru ca să ajungă acolo. Ca vreo jumătate de zi se mai duse 
el cum se mai duse şi ajunse la locul de unde răsărea lumina. 
În fundul vârtejului, acolo ce să vezi? O moară c-o singură 
roată, ce se învârtea grozav, mânată de un râu repede, cu apă 
neagră cum e cărbunele. 

Intrând Ionică în moară, nu găseşte decât un moşneag 
bătrân, cu barba căruntă atârnată de piept în jos, până la 
genunchi, şi cu genele crescute mult peste ochi, încât trebuia 
să le ridice cu cârja pentru ca să vadă. 

— Bine te-am găsit, moşule! zise Ionică. 

- Bine-ai venit, cine eşti! răspunse moşneagul, ridicân- 
du-şi genele cu cârja şi uitându-se lung la Ionică. Dar ce văd 
ochii mei? Om pământean aici, pe unde nici pasăre măiastră 
de pe lumea albă nu străbate! Mult mă prinde mirarea, fătul | 
meu, ce păcate te-au împins să intri în această groapă, de 
unde cei veniţi nu se mai întorc niciodată. 

- Hei, tată, tată, multe sunt păcatele şi ispitele omenești! 
De-ai şti de cât amar de vreme nu mai stau locului nici zi, nici 
noapte! Dar acum, pesemne mi-a sosit şi mie ceasul să mă 
opresc, căci nu mai este cale de pătruns nici într-o parte, nici 

în alta. Dar spune-mi, moşule, ce moară-i asta, pentru cine se 
macină făină în ea, căci aici numai tu singur te afli, şi ce 
întâmplare tristă te-a adus în groapa asta, fără chip de ieşire 
la faţa soarelui? 

- Ei, dragul moşului, amară-i ursita mea şi vrednică de 
jale! Eu de mic copil am fost adus aici, şi afurisit şi pedepsit 
să-mi îngrop zilele de viu în acest mormânt. De când am intrat 
aice, faţă de om pământean n-am văzut, raza soarelui nu mi-a 
luminat şi nu m-a încălzit! Şi-acum, că te văd pre tine, sufletul 
meu, cercat de-atâta urât şi chinuri, pare a se mai înveseli 
oleacă. Fii dar de-acum înainte copilul meu şi tovarăş 
nedespărţit în această lume strâmtă şi fără lumină, şi dacă eu 
voi pica de adâncile bătrâneţe, vei rămâne tu în locul meu, 
cum ţi-a ajuta Dumnezeu sfântul. 

— Cu adevărat, tată, eşti vrednic de plâns, dar nu mai 
puţin şi eu. Nu uita, însă, a-mi spune pe a cui samă se macină 
făina în această moară? 

- Moara asta, fătul meu, este a Ilenei Cosânzene, din cosiţă 
floarea-i cântă, nouă-mpărăţii ascultă; acea zână fermecă- 
toare, care a biruit puterea zmeului ce o ţinea de nevastă şi 
care trăieşte acum singură şi nu vrea să se mărite defel. 

Când auzi lonică vestea frumoasă ce dorise s-audă de 
când plecase de-acasă, faţa lui mâhnită părea că se umple de 
o lumină cerească. Precum, însă, când calci cu piciorul pe un 
șerpe, astfel tresări Ionică deodată din visul său dulce, când 
îşi aduse aminte de vorbele moşneagului, că cine intră o dată 
în acel vârtej, acolo se stinge. În jos nu mai puteai străbate, în 
sus iarăşi nu, ce să ştie face Ionică sărmanul? Cum s-o mai 
caute? 

Văzând bătrânul morar adânca lui întristare şi lacrimile 
ce-i izvorau din ochi, prinse a-l întreba de ce plânge şi se 

mâhneşte. El îi spuse că de dorul părinţilor ş-a ţărei sale, iar 
de Ileana Cosânzeana nu pomeni nimic. Așa trecu azi, trecu 
mâne, şi lonică se usca pe picioare văzând cu ochii. El da 
ajutor moşneagului la măcinat şi la alte treburi ce mai erau de 
făcut pe fundul acelui vârtej de munte. 

În timp de o lună, Ionică se deprinse foarte bine cu lucrul 
la moară, încât moşneagul putea să se lese în credinţa şi 
hărnicia lui. 

Pe când făina albă ca zăpada se turna prin saci, veneau de 
la curţile Ilenei, tot la două săptămâni, opt pajuri uriaşe şi se 
lăsau din zbor la moara din prăpăstii. Aci li se punea la 
fiecare, pe spate, câte patru saci plini cu făină. Apoi se înălţau 
în sus şi duceau făina la palaturile Ilenei. 

Ionică Făt-Frumos se deprinse şi cu această treabă şi, de 
câte ori auzea vâjâitul pajurilor ce se apropiau, se grăbea să 
umple sacii, apoi îi ridica pe aripele lor. Moşneagul ajunse 
acum a nu se mai îngriji de nimic. Cum îl apuca somnul, se 
odihnea în dragă voie; când îi venea să se mai plimbe 
primprejurul morii, se plimba după plac. 

Într-una din zile, însă, ziua sosirii pajurilor după saci, 
moşneagul, obosit, se culcase în odaie, pe pat; într-un târziu, 
numai ce se trezeşte speriat, smuncit din somn de un vuiet 
grozav ce se aude la uşă. Ieşind afară, vede pajurile bătând 
amarnic din aripi şi scoțând din pliscuri nişte strigăte de poc- 
nea şi tuna prăpastia de larma lor. Se întâmplase, adecă, că 
pajurile sosiseră de două ceasuri, dacă nu mai mult, şi nu era 
cine să le ridice sacii pe spate; şi dacă ele nu se întorceau la 
Ileana la vreme hotărâtă, erau bătute cu bici de foc, de aceea 
dar făceau un vuiet atât de mare acum. 

Moşneagul, încrucindu-se foarte tare ce s-a făcut Ionică, 
s-apucă iute de lucru şi ridică sacii pe pajuri. Apoi cătă prin 

podul morii în toate ungherele, ieşi afară şi prinse a cerca ş-a 
striga cât îl ţinea gura. Dar Ionică, nicăieri. Mai caută o dată, 
mai strigă pe-afară, lonică nu se mai iveşte. Atunci, 
moşneagul se gândea în sufletul său că doară Ionică, 
nemaiputând suferi viaţa în această singurătate, ş-a fi cercat 
norocul să se urce pe stâncile înspăimântătoare, ce se ridicau 
deasupra morii, şi să iasă afară la lume. Dar, îşi zicea 
bătrânul: „Dacă va urca câteva stânci, la Piatra dracului va fi 
silit să se oprească; a trece în sus peste ea nu se poate unui om 
pământean, deci, nu peste multă trecere de vreme, se va 
întoarce el iar". După ce se urî moşneagul de aşteptat, îşi zise: 
„O fi pierit bietul, zdrobindu-se de vreo stâncă!” 

Ionică, însă, nici nu se încercase să iasă din prăpastie prin 
crăpăturile munţilor de piatră, nici nu pierise, după cum 
bănuia moşneagul, ci iată ce se făcu. Aproape de sosirea 
pajurilor la moară, el umplu toţi sacii cu făină, afară de unul. 
Într-acesta intră dânsul şi cusu bine gura sacului pe 
dinlăuntru. Cu chipul acesta, el ajunse a fi ridicat pe aripile 
unei pajuri. Pajurile, după patru zile de zburat aproape fără 
repaos, se lăsară cu povara la o pitărie din curţile Ilenei. Aci, 
Ionică îndată fu descoperit şi dus înaintea pitarului. Ionică, 
întrebat fiind cu ce chip a venit el în sac, adus de către pajură, 
îi povesti toată întâmplarea de la moara Ilenei. Atunci pitarul 
care era frate dulce cu morarul din vârtejul munţilor, se arătă 
către el cu vorbe blânde, căci îi plăcea să întrebe despre frate- 
său cel mai nenorocit. De aci înainte, lonică rămase la pitărie, 
ca ucenic. În câteva zile, el dovedi o deprindere ş-o hărnicie 
atât de mare, încât pitarul îl avea tare drag şi punea cea mai 
mare încredere într-însul. Pânea menită pentru Ileana trebuia 
frământată şi pregătită numai de însuşi pitarul. Pâne făcută de 
mâna altuia Ileana nu mânca defel. Într-o zi, se întâmplă ca 

pitarul să se uite cu totul de treburile sale de acasă. Băieţii de 
la pitărie aşteptau ş-aşteptau să vie stăpânul ca să frământe 
aluatul și să facă pânea. Fiind aproape miezul nopţii, lonică 
zise către ceilalţi: 

— Ştiţi voi ce? Am să m-apuc şi să fac eu pânea. 

- Ba ferească Dumnezeu! strigară ceilalţi cu frică. Ileana 
are să cunoască, apoi vai de tine şi de stăpânul nostru! 

Ionică, nebăgând în seamă vorbele acestora, s-apucă de fră- 
mântat;, după aceea, lăsând aluatul să dospească, turnă niște 
pâni cum nu se mai văzuse, le împodobi cu felurite impistriri 
minunate, încât îţi era mai mare dragul să tot priveşti la ele. 

Când scoaseră pânile din cuptor, pe când cântau cocoşii 
de către ziuă, cu toţii se minunară de frumuseţea lor. De cres- 
cute şi de sclipitoare ce erau n-aveau a face cu cele ieşite din 
mânile pitarului. 

Dimineaţa, pitarul, Tind: nevrând, le duse la Ileana. 
Văzându-le zâna cât de mult se deosebesc de cele de pân- 
acum, zise cu asprime: 

- Cine-a făcut pânea aceasta? 

- Cine s-o facă măria-ta? Cine-a făcut-o şi pân-acum. 

- Să-mi iasă pânea tot aşa de bună, mă înţelegi? 

— Am înţeles, măria-ta, zise pitarul cu umilinţă şi ieşi. 

De-abia mai trecură două săptămâni şi pitarul iarăşi se 
uită şi Ionică, văzând că noaptea trece, iarăşi se apucă de 
frământat şi pregăti pânea. De astă dată, el puse inelul său în 
mijlocul pânei ce era menită pentru Ileana. 

Când duse pitarul pânile, Ileana, mânioasă, îi zise: 

— Deprabă spune, cine face pânea astfel? 

- Nu te îndura de capul meu, măria-ta. Se întâmplă uneori 
că grâul este mai frumos, făina mai aleasă, dar de acum 
înainte, mă jur... 

- Soldaţi, în temniţă cu el! 

Mai liniştindu-se Ileana un pic, luă pânea de pe masă şi 
înfipse cuțitul în ea. Când vru s-o taie în jumătate, cuțitul se 
opri pe ceva tare şi, desfăcând-o, zări cu uimire un inel de 
diamant în mijlocul miezului. . 

Când se uită la el, deodată se schimbă la faţă. Fruntea i se 
încreţeşte puţintel, ochii-i stau neclintiţi şi privirea pironită, 
apoi şopteşte încetişor din buze: 

- Doamne sfinte, sunt trează ori visez, oare? Parcă nu pot | 
să cred minunea ce mi s-arată. Să fi sosit el, frumosul fecior cu faţa 
de bujor, lumina sufletului meu? Să fie el aice, în curţile mele? 
O, câtă bucurie, când gândesc că el a fi aici undeva, şi câtă 
întristare când mă socotesc că credinţa mea poate mă-nşală! 

După această tainică şoptire, porunci s-aducă înaintea ei 
pe pitaru şi să cheme un gelat cu paloşul scos. 

— Spune-mi, cine a'făcut pânea de astăzi, dacă nu, apoi - 
capul nu-ţi va sta unde-i stă. 

Pitarul, înmărmurit de groază, ce era să facă alta decât să 
spuie. Ileana porunci ca tânărul ce făcuse pânea să fie adus 
înaintea ei. Intrând Ionică în palatul de topaz, ce strălucea 
de-ţi lua vederile, şi ajungând în odaia unde se afla Ileana, 
cum o văzu fiori de dragoste cuprinseră sufletul său, încât s-ar 
fi aruncat la picioarele ei, dacă n-ar fi fost de faţă câteva din 
zâne şi doi sfetnici de-ai Ilenei. Ileana aşijderea, de tur- 
burarea cea mare ce-i năpădi la vederea lui, nu ştia ce să facă. 

După ce se depărtară zânele şi sfetnicii, Ileana porunci la 
două roabe să-l ducă şi să-l scalde şi după baie să-i deie un 
rând de haine, care va fi mai frumos în tot palatul. 

Peste jumătate de ceas, Ionică, răcorit şi scăpat de 
îmbrăcămintea sa cea ruptă şi colboasă şi îmbrăcat cu straie 
muiate numai cu fir şi aur curat, se văzu intrând la Ileana 

Cosânzeana, care-l aştepta singură, într-un foişor numai î 
covoare de aur şi de mătasă. Cum îl văzu, lăcrămând d 
bucurie nespusă, se apropie Ileana de elşi-l cuprinse după gât 
cu braţele sale albe. Ionică Făt-Frumos iarăşi o strânse la 
sânul său, sfâşiat de arşiţa dorului îndelungat. Apoi se 
sărutară ca doi porumbaşi; se mai îmbrăţişară şi se sărutară 
din nou, cu atâta duioşie şi dragoste, cu atâta plâns și foc, 
încât se părea că-i pândeşte minutul despărțirii veşnice, după 
ce de-abia se întâlniseră. 

Desfăcându-se unul din braţele altuia, Ionică începu a-i 
spune cu drag toate suferinţele şi trudele ce-a întâmpinat 
pân-a ajuns acolo, şi cum povestea el, se uita la ochii 
încântători ai iubitei zâne împărătese şi sufletul său tremura 
de fericirea mare ce-i zâmbea dintr-înşii. Ileana asculta cu 
luare-aminte cuvintele lui Ionică, ştergând din când în când 
câte o lacrimă ce i-o trimitea în lumina ochiului o simţire 
tainică, fără nume, trezită în pieptul ei de povestirile duioase. 
Toată ziua aceea şi sara încă o petrecură în povestiri; nu se 
mai puteau sătura de a se întreba unul pe altul cu atâta 
dulceaţă de zilele negre din trecut. 

A doua zi, Ileana Cosânzeana lepădă mohorâtele sale 
haine de văduvie şi singurătate şi luă altele, cusute numai în 
flori şi firuri de mătasa cea mai scumpă din lume; atârnă la 
gâtul său alb ca faţa crinului o salbă cu bănuţi turnaţi numai 
din rubin şi smarald, iar pe fruntea sa înseninată anină o 
cunună de florile cele mai tinere şi mai mândre, ce culeseseră | 
roabele des-dimineaţă în grădina cea mai de frunte a curților 
împărăteşti, numită „Cuibul zorilor”. Apoi dete poruncă să | 
ieie jos steagurile negre ce fâlfâiau de trei ani deplin, ca nişte 
lungi aripi de corb, pe creştetul palatului de topaz, şi în locul 
lor să puie altele albe, de pace şi de viaţă îndulcită. În sfârşit, 

pristavii vestiră în toate orașele şi satele să nu mai tragă a veşnică 
amărăciune clopotele dogite, al căror glas jelea de multă vreme, 
în toată ziua de trei ori, prin slava cerului, dorul nepotolit al 
Ilenei, arsă de dragostea covârşitoare către Făt-Frumos. 

Palaturile zânelor, şi toate târgurile, şi toată suflarea de 
om din împărăție părea că tresare din visuri grele înfricoşate 
la trezie, cu dulce părere de bine. 

A treia zi, se dădu o masă împărătească la umbra 
mirositoare de alămâi şi portocali, în „Cuibul zorilor“, la care 
veniră zânele mai de frunte şi sfetnicii şi toţi boierii mari din 
ţară. Pe când mesenii se adunaseră până la unul, iată că se 
apropie şi Ionică Făt-Frumos cu Ileana lui cea mândră şi se pun 
în, fruntea mesei, între chiotele de bucurie şi de urare ale 
oaspeţilor. După ce se ospătară cât se ospătară, Ileana se sculă 
în picioare şi scoase, dintr-o cutie bătută în pietre, o floare 
frumoasă şi luminătoare ca luceafărul ceresc din dimineţile de 
vară. Puse floarea, ce avea vraja cântecului neîntrecut, în cosiţa 
ei bălaie, şi cum s-atinse de viţele de păr, începu a scoate nişte 
glasuri, de se părea că îngerii prăznuiesc în rai lauda şi mărirea 
Domnului. Sfântul soare se opri în calea sa aprinsă ca să se mai 
răcorească la ascultarea cântecului amorţit de atâta vreme, 
păsările ședeau încremenite şi mute în sânul verde al frunzi- 
şului, iar valurile pârăului de argint, ce se strecura pe aproape, 
stau locului şi se suiau unele peste altele, de se făcea movile de 
apă, numai ca să vadă minunea şi să nu scape glasul ei fermecător. 

Până la nouă împărăţii se auzea glasul ce răsărea din 
floare. Împărații ce se aflau în războaie, cum îl simţiră, făcură 
semn să ridice în văzduh steagurile de pace şi frăţie şi să curme 
vrajba şi duşmănia. Cei ce se găseau prin codri pustii, la 
vânătoare, scăpară arcurile din mâni şi se lăsară pe muşchi verde, 
cu gândul lănţuit de dulcea revărsare a cântecului de departe. 

În ziua următoare, purceseră soli la craii şi împărații 
dimprejurul împărăției Ilenei şi-i chemară la nuntă. Şi se făcu 
o nuntă strălucită ca aceea, de nu se mai pomenise aşa ceva de 
când a zidit Dumnezeu lumea. Numai în grădinile şi curtea cea 
largă a palatului erau întinse două mii de mese de marmură albă. 
Trei zile şi trei nopţi, muzicile nu mai conteniră. Mâncări peste 
mâncări, băuturi de cele mai preţioase, chiote şi cântece, de 
părea că se ridică curţile în slava cerului. D-apoi danţuri? Să fi 
văzut zânele cum se mlădiau şi cum jucau, de n-atingeau 
pământul cu picioarele. Prin ţară, până-n cel de pe urmă bordei 
era veselie şi petrecanie ca-n ziua de Paşti. Oricine se întâmpla 
să s-abată pe la curtea Ilenei, cunoscut, necunoscut, om bogat 
sau cerşetor, era poftit la mesele încărcate cu tot felul de bucate, 
ce-i cerea inima. 

Sfârşindu-se această nuntă fără pereche, se împrăştiară 
cu toţii pe la casele lor, iar mirele cu mireasa intrară în odăile 
cu pereţii auriţi şi pe jos cu catifea roşie, ca să se sfătuiască de 
una, de alta şi să înceapă traiul zilelor luminoase, după ani de 
adâncă durere. Aşa, în fericire nemărginită pentru ei, trecu o 
lună de zile. Atunci, împărăteasa Ileana Cosânzeana trebuia 
să se ducă la Divan. Când era să plece, grăi către Ionică: 

— Iată, dragă, îţi încredinţez cheile de la toate odăile şi 
salele ce se află în palaturile aceste. În dragă voie poţi să intri 
unde ţi-a plăcea, dar să te ferească Dumnezeu să te încerci a des- 
cuia uşa pe care se potriveşte această cheie. Mai multe nu-ţi spun. 

Zise şi ieşi. 

Ionică Făt-Frumos de-ndată se cobori din iatacul unde 
era şi prinse a descuia pe rând uşile odăilor şi bolților de 
piatră ce găsea. Nu se putea mira îndestul de lucrurile 
frumoase şi ciudate ce se înfăţişau vederii lui. Într-o odaie 
erau mulţime de mere de aur ce se-nvârteau în cercuri prin 

aer, fără să se lovească unul de altul, şi nu se zărea nimic ce să 
le poarte astfel. Într-alta, fel de fel de păsări măiestre, care 
cântând ca o fată cu glasul dulce, care ca o muzică plăcută, 
care ca un copil de şapte ani. Într- altele, iarăşi, fântâni ce 
zvârleau în sus picături de argint şi diamant. Şi câte de toate 
nu se găseau prin acele cameri minunate. În sfârşit, după ce le 
colindă Ionică pe toate, zise în sine: 

- lan să mă duc şi să descui odaia din fund, cu uşa de oţel, 
că ştiu că doară nu m-a mânca nime. 

Se duse s-o descuie. Când intră înlăuntru, îi lovi zii un 
pocnet înfricoşat şi un gemet adânc şi înăduşit. Ce era acolo? 
Un butoi cât un stog de fân, împresurat pe la capete cu două 
cercuri de fier ca trupina stejarului de groase; iar pe la mijloc, 
treceau cruciş prin ea două şanţuri, împletite din zale groase 
ca piciorul omului de la genunchi în sus, şi aceste lanţuri erau 
prinse şi înţepenite la capete de nişte stâlpi de piatră ca nişte 
colţuri de stâncă. Înlăuntrul butoiului, se afla legat cu sfori de 
mătasă împletite tot în şase, un zmeu, zmeul ce furase pe 
Ileana ş-o ţinuse câteva luni de nevastă. De toate părţile unde 
sta el, în pântecele butoiului se-naintau către dânsul nişte 
colţi ascuţiţi de oţel, care-l amenințau cu străpungere în tot 
minutul, cum se clătea într-o parte sau în alta. 

Dar cum se deschise uşa și se făcu vânt, zmeul supse aer 
proaspăt, se umflă o dată şi pocni un cerc de fier de pe butoi. 
Atunci, zmeul strigă: 

- Alei, Ionică Făt-Frumos, fie-ţi pomană, că mult bine-mi 
făcuși. Cum ţi-aş mulţumi dacă-ai deschide uşa tare în lături, 
când vei ieşi de aice. Ar fi vreme să scap şi eu odată de la 
înăduşala şi schingiuirile ce mi-au ros plămânele timp de trei 
ani şi jumătate. 

Ionică Făt-Frumos, plin de spaimă, ieşi iute afară din 

zmeul se încrânceni şi se mai umflă o dată din toate puterile ` 
lui răcorite, şi pocni şi celălalt cerc de fier de pe butoi. Atunci ` 
butoiul se despică în doage ţăndurite şi lanţurile se sfărmară 
bucățele, iar când se răsuflă bine şi gemu o dată zmeul, 1 
scrâşnind din dinţi, se cutremură din temelii curţile Ilenii ca | 
de o înfricoşată zguduitură de pământ. E 
Acei din sfatul împărătesc încremeniră de groază şi se | 


odaia cea îngrozitoare. Şi cum se făcu iarăşi vânt pe 3 
l 

uitau sperieţi unul la altul, neputând pricepe ce mânia lui 
Dumnezeu să fie asta. Ileana Cosânzeana şi ea tresări 
năpădită de fiori reci şi pierdu de pe obrazul ei în clipeală i 
trandafirii cei gingași. Ea ştia bine ce s-a întâmplat. Sus în cer, 
ochiul soarelui se înfăşură de nişte dungi uriaşe de nori negri, 
ca miazănoaptea cea furtunoasă. Roiuri de corbi flămânzi | 
croncăneau a pierzare pe deasupra palatului, iar „Cuibul 
zorilor" se cotropi în gâtlejul pământului, ce se căscase, încât 
nu se mai vedea altă rămăşiţă din această grădină minunată, | 
decât numai nişte frunze arse ce foiau foarte pe sus, prin vol- | 
bura vântoaselor turbate. 

Văzându-se zmeul scăpat din borta cea din zid, ieşi la faţa | 
lumei şi se duse la o pivniţă de piatră din dosul palatului. Aci, 
trântind de două ori cu piciorul într-o uşă, o scoase din ţâţâni | 
şi cum şuieră o dată, ieşi cu repejune din fundul pivniţei un cal ' 
năzdrăvan, ce arunca pară pe nări. Zmeul îl duse şi-i dete o 1 
baniţă de jăratic, apoi încălecă pe el. Calul, simţindu-şi 
stăpânul pe spatele sale, necheză o dată de tremură palatul şi 
vuiră şapte hotare de nechel lui cel puternic ca sunetul | 
cerului. 

După ce se învârti zmeul călare de câteva ori prin curtea 
palatului, intră la Ileana şi la Ionică. 

- Ionică Făt-Frumos, grăi el, acum eşti în mânele mele. 

Pot să te omor cu ce moarte vreau. Mi-am luat însă de seamă 
să nu-ţi iau zilele, că mi-ai făcut şi tu mare bine. Dar să te 
mături de-aici, ca să nu ţi s-audă nici de nume, dacă-ţi place 
să rămâi cu viața. 

lată, într-un sat de munte, cale de două zile de la oraşul 
împărătesei, era o vrăjitoare renumită în toată ţara de vrăji şi 
de făcătură, o babă hârcă, bătrână, cu faţa zbârcită, de spate 
încovoiată, cu capul chilug de ger, încât de-abia se mai ţinea 
ici şi colea câte un fir aspru şi sur. Ea ştia meşteşugul de a 
închega apele curgătoare, de a schimba oamenii în tricolici, 
de a opri ploile şi alte multe fermecătorii. 

Ileana Cosânzeana prinsese de mult de vestea babei şi, 
într-o sară, trimese lui Ionică o pungă cu aur şi-i spuse să 
meargă la baba aceea, ca să-i vrăjească. 

Ionică plecă a doua zi şi, ajungând la vrăjitoare, îi dete 
punga cea cu aur, şi îndată începu hârca a-i căuta de noroc. 

— Mai nainte de toate, îi zise baba, trebuie să se ştie în ce 
stă puterea zmeului. Du-te dar îndărăt şi fă ce-i face ca să afli 
taina aceasta; după aceea, vino iară la mine. 

Întorcându-se Ionică şi întâlnindu-se cu Ileana îi spuse 
ceea ce i-a descoperit vrăjitoarea. 

În cealaltă zi, Ileana se făcu bolnavă. Zmeul întrebând-o 
ce o doare, ea nu răspunse nimic, ci sta culcată cu faţa către 
perete, oftând mereu. Zmeu! se apropie de patul ei şi grăi cu 
milă: 

~ Jleană, draga mea, deschide-ţi gura şi spune-mi ce-ţi este? 

— Nu-i nimic, răspunse iarăși Ileana. 

— Cum nimic, când tu zaci dusă şi nu te poţi scula din pat? 

- Oh, bărbate dragă! Ţi-aş spune şi mi-e teamă că te-i 
supăra. 

- Eu să mă supăr? Când nu ţi-am împlinit eu toate 

dorinţele tale? Mână-mă în matca focului şi m-oi duce pentru 
tine, cere ce vei voi şi ţi-oi împlini pofta, să ştiu că m-oi lăsa în 
fundul mării. 

— Nici nu te mân nicăieri, nici nu-ţi cer să intri pentru 
mine în fundul mării. Dar mă ustură la suflet când văd că te 
fereşti de mine şi nu vrei să cunosc eu nimic din tainele tale. 
Eu ţi-am deschis inima totdeauna, am împărtăşit cu tine toate 
simţirile şi toate cugetele mele. Tu, însă, nu vrei ca să mă 
bucur și eu de ceea ce trece prin gândul tău. 

— Ce am ascuns eu de tine? Ce taină am şi ce ştiu, să nu-ţi 
spun şi ţie? 

— Ce-ai ascuns?... Oh, lasă-mă, nu mă îmbolnăvi şi mai 
rău. j 

- Ba spune, sufletul meu, spune. 

— Dacă este să-ţi spun, apoi ascultă. Tu ştii că toată lumea 
se miră de faptele tale vitejeşti. Pe câţi puternici n-ai biruit 
tu? Şi s-a aflat vrun împărat care să te poată bate vrodată? Tu 
te duci singur în faţa duşmanilor, mulţi ca frunza și iarba, și vii 
acasă biruitor. Bine, cum se poate întâmpla asemenea lucru? 
Eu, împărăteasa şi nevasta ta, nu ştiu unde-ţi stă ţie acea 
putere grozavă! Nefericita de mine! Alţi împărați n-ascund 
nimic de nevestele lor, numai tu te-ai aflat care să te poţi 
stăpâni a-ţi înstrăina sufletul de către mine. Acum îţi mai vine 
să mă întrebi de ce am căzut la pat şi de ce nu peste mult are 
să mi se sfarme sufletul de amărăciune? 

— lleană, Ileană, nu ştiu ce să zic când te-aud vorbind 
astfel. Îmi vine să-ţi spun şi să nu-ţi spun. 

- Nu spune, dacă vrei să-mi sapi groapa mâine-poimâine, 
zise Ileana suspinând şi întorcându-şi capul iar către părete. 

Zmeul stete oleacă şi se gândi. Apoi zise: 

- Am să-ţi spun, Ileană, cu toate că:mi se pare că nu fac 

bine. Toată puterea şi vitejia mea îmi vine de la cal. Calul meu . 
este mânzul unei iepe, care se află la Mama-Ciumei din mar- 
ginea lumei, de lângă mările albastre. El are şapte inimi de cal 
într-însul şi nu-l poate dovedi nici un şoiman din lume, fără 
numai doară vreun frate de-al său. Pe lângă aceasta Mama- 
Ciumei l-a vrăjit de mic şi l-a uns în toată ziua, până ce-a ajuns 
de trei ani, cu untură de urs pe şale, încât cu el nu mi-e frică 
de oşti întregi. 

Auzind Ileana aceste, se arătă mai veselă şi grăi: 

— Parcă mi-ai luat o piatră de pe suflet, atât mă simt 
uşurată prin cuvintele tale. 

După trei zile, Ileana spuse lui Ionică cele ce a aflat de la 
zmeu. Ionică plecă numaidecât la vrăjitoare şi-i descoperi î în 
ce stă puterea zmeului. 

~ Acum, fătul meu, zise baba, pregăteşte-te de drum şi te 
du până la sfânta Miercuri. Dacă n-a şti ca să te îndrepte la 
Mama-Ciumei din marginea lumei, de lângă mările albastre, 
are să-ţi arate calea ce duce la sfânta Vineri; iar dacă nici aci 
nu te-i putea folosi, atunci la sfânta Duminică nesmintit ai să 
afli încotro bate ţara zmeoaicei. 

Cum zise baba, aşa făcu Ionică Făt-Frumos. Puse la brâu 
un paloș de argint şi luă pe spate un arc şi o tolbă cu săgeți, şi 
plecă în voia lui Dumnezeu în cale lungă. Se duse şi se tot 
duse, până ajunse la curtea sfintei Miercuri. Văzându-l sfânta 
Miercuri, îi zise: 

— Ce soartă te-aduce pe la noi? 

- Sfântă Miercuri, sfântă Miercuri, binecuvântată să fii de 
Dumnezeu şi ziua ta să fie petrecută în posturi de către oameni. 
M-am abătut din drumul meu pe-aice ca să te-ntreb, în ce parte 
de lume să aflu eu pe Mama-Ciumei din marginea lumei? 

- Da mare lucru mă întrebi! De spus nu pot să-ţi spun, dar 

ţine calul acesta şi-ncalecă pe el. Are să te ducă până la soră- 
mea, sfânta Vineri. Cred că ea te-a şti îndrepta. 

Se luă Ionică şi se duse la sfânta Vineri. După ce nici 
sfânta Vineri nu ştiu să-i spuie nimic de Mama-Ciumei, îi dete 
şi ea un cal, deoarece calul celălalt obosise, încât de-abia mai 
putea călca pe două picioare cum se cuvine. 

În sfârşit, ajunse Ionică la curţile sfintei Duminici. 
Intrând el înlăuntru, fu poftit de către o slugă s-aştepte până 
ce-a veni sfânta Duminică, sosind de la biserică. 

— Sfântă Duminică, sfântă Duminică, luminată să fii de 
domnul Dumnezeu şi prăznuită cu rugăciuni şi cu încetare de 
lucru de către creştini. Am venit înaintea feţei tale strălucite 
ca razele soarelui ca să faci bine şi să îndreptezi drumul meu 
către Mama-Ciumei din marginea lumei. Am fost însurat cu 
Ileana Cosânzeana, din cosiţă floarea-i cântă, nouă-mpărăţii 
ascultă, şi un vrăjmaş de zmeu mi-a luat-o din mână. Am 
- gândit să mă bat cu el în paloş pentru nevasta răpită, şi mi-am 
luat pe socoteală că m-a birui. Apoi am făcut ce-am făcut 
până am aflat că puterea cea straşnică îi stă în calul său, ce are 
şapte inimi băgate într-însul de cătră Mama-Ciumei, la care 
se află mama calului; mai departe, am descoperit că nime nu 
l-ar putea dovedi, afară de voinicul ce ar avea un cal, frate cu 
calul său năzdrăvan. Din clipa aceea, m-am luat prin lume, că 
doar oi da de Mama-Ciumei, şi până acum am umblat fără pic 
de folos. 

— Nu te-amărî, voinice, dragul meu, căci ai plecat în ceas 
bun într-acoace. De la mine n-ai să ieşi fără mângâiere. 
Ascultă dar şi ia aminte bine vorbele mele. Mama-Ciumei, pe 
care-o cauţi tu, este zmeoaica cea mai afurisită, lăsată de 
duhurile necurate să trăiască spre binele şi nenorocirea 
neamului spurca! al zmeilor şi spre risipa şi pustiirea 

neamului omenesc. Ea se hrăneşte numai şi numai cu carne de 
om. Şi această hrană i-o câştigă iapa îndrăcită, care-a fătat pe 
calul zmeului ce ţi-a luat nevasta. Adecă, baba cea vrăjmaşă 
tocmește cu anul argaţi, care să grijească de iapă la păşune. 
Ea plăteşte o simbrie mare şi la anul încheiat dă voie argatului 
să-şi aleagă, din herghelia de cai, pe care-i va plăcea. Iapa 
paşte numai nopţile şi baba face legătură cu cel ce se bagă la 
ea argat, că dacă va veni dimineaţa fără iapă, ea să aibă drep- 
tul a-i reteza capul. Câţi voinici s-au apucat pân-acum să 
păzească iapa zmeoaicei, nici unul n-a scăpat cu viaţă. Tu, 
însă, du-te, învoieşte-te cu baba şi gândeşte mereu la Dum- 
nezeu. Na beţişorul acesta, şi când vei fi la nevoia cea mai 
mare, fă cu el de trei ori înspre codrul ce va răsări înaintea ta. 
În sfârşit, fătul meu, când te-a chema baba să-ţi alegi calul 
drept răsplată, tu să pui ochiul pe un cal slab şi deşelat şi să nu 
te laşi de el pân-o dată cu capul. Baba te va căina pentru gus- 
tul tău, şi-ţi va toca câte-n lună şi-n soare ca să-ți iei un 
armăsar frumos şi înalt, dar tu să nu primeşti defel, decât 
numai pe cel tăpălog! ce vei zări zvârcolindu-se în gunoiul 
cailor şi chehăind ca de moarte. 

- Aşa am să fac, zise Ionică închinându-se sfintei 
Duminici şi mulţămindu-i din suflet. 

Apoi, sărutându-i mânele cele sfinţite de Dumnezeu, se 
luă la drum. 

Şi se duse şi se tot duse, cale de trei zile şi trei nopţi, până 
ce se văzu pe creştetul unui munte ce se înălța până la cer, de 
aici, ochii lui întâmpinară, în zarea întinsei depărtări, o 
câmpie nemărginită, albastră ca faţa cerului răzbunat. Erau 
mările albastre. Fugind departe de coborâșul muntelui, iată 


! Tăpălog — cu picioare mari, groase. 

că pe o cracă de fag vede o pasăre grozav de mare, care sta 
neclintită cu aripa ruptă ce spânzura în jos, şi scotea din piept 
bocete plângătoare. Ionică încordă arcul şi, punând o săgeată 
în el, îl îndreptă ţintă cătră pasăre, din a căreia carne gândea 
„să cineze în sara acelei zile. Dar nu ajunse să ochească bine, 
când pasărea strigă cătră dânsul: 

- Voinice, voinice, stai, nu da, căci bine ştiu eu gândul tău 
şi unde te duci. Decât să mă omori, mai bine îndură-te de 
suferinţele mele şi vino de-mi leagă aripa cea dezghinată, căci 
ţi-oi fi şi eu de folos cândva. 

Ionică, mişcat de mila pasărei, aruncă arcul şi, apropiin- 
du-se de ea, îi legă aripa şi plecă mai departe. Când se cobori 
de pe plaiul muntelui şi ajunse pe marginea mării, întâlni pe 
ţărmure un peşte mare şi gras, zvârcolindu-se în nisip; el voi 
să-l pregătească de mâncare, căci era mai leşinat de foame. 
Dar nu apucă a-l prinde şi din pântecele peştelui se auzi un 
glas, care-i grăi aşa: 

— Voinice, voinice, opreşte-te şi nu da! Ci mai bine du-te 
şi taie cu paloşul o prăjină din copacul cela şi mă rostogoleşte 
cu ea în valurile mării, că ţi-oi prinde şi eu bine când va fi mai 
rău de tine. 

Lui lonică i se făcu milă şi făcu după cum ceruse peştele. 
Apoi mai merse cale de trei ceasuri şi văzu, pe o coastă de 
munte pleşuv, o casă uriaşă ce părea alcătuită din lespezi și 
bârne de stânci risipsite. Soarele, care era aproape să se 
cufunde în albastrul potop de apă, aruncă asupra mohorâtei 
zidiri o lumină roşietică nălucoasă. Pe coperişul casei, prin 
pari clătinaţi de vânt, ţioleau puzderii de scăfârlii de om, şi 
corbi setoşi de pradă, cârduri, croncănind pe deasupra lor. 
Iar din fundul pustietăţii, vântul aducea urlete înspăimântătoare 
de lupi hămesiţi de foame. 


82 


| A gata o : : 
| greu, ca şi cum nu ar fi închis ochii de trei-patru nopţi. 


lonică apucă o potică în sus şi, ajungând la casele din 
coastă, intră înlăuntru. 

— Bună sara la noi! zise Ionică. 

— Bine-ai venit! se auzi un glas ca de-o oală hârbuită, ce 
ieşea dintr-o gură largă cât o şură. 

Era matahala de Mama-Ciumei, o babă de babă ce nu era 
nici om, nici cal, căci capul ei de om era cât un stog de fân şi 
picioarele-i erau de cal. 

- Da ce-ţi poartă cioarele picioarele, vântul părul, corbii 
ochii, de te-ai abătut pe la casa mea? 

- Nici cioarele nu-mi poartă picioarele, nici vântul părul, 
nici corbii ochii, dar am venit să-mi cerc norocul şi să mă bag 
slugă la tine. 

- La bună vreme ai sosit. Te aşteptam cu multă 
nerăbdare, hurducă matahala din gură, hârjind nişte dinţi ca 
lopeţile şi scânteindu-i ochii, care ardeau în fundul căpăţânei 
ca două hopătăi roşii în adâncimea codrului înnoptat. La mine 
n-ai altă de lucru decât numai să duci o iapă ce ţi-oi da la 
iarbă, de sara până dimineaţa. Şi dacă mă-i sluji cumsecade, 
te-oi mulţămi la anul împlinit cu o simbrie bună şi cu un cal 
care ţi-a plăcea din herghelia mea. Iar dacă mi-i pierde iapa 
şi-i veni fără ea acasă, carnea ta să fie a mea şi ciolanele tale a 
lupilor. 

- Mă-nvoiesc, zise Ionică, care nici nu se năzuia ce are să 
se întâmple. 

Aşa că mâne de cu sară, după asfinţitul soarelui, Ionică 
încălecă pe iapă şi se duse cu ea în câmp. Acolo descălecă şi, 
aşezându-se pe iarbă, se uita la iapă cum paşte. De la o vreme, 
numai ce simte că toate vinele îi slăbesc, capul îi cade la 
pământ, ochii i se păinjenesc şi adoarme ca legănat în somn 

Când se trezeşte, luceafărul de dimineaţă era de o suliță 
pe cer. Se uită împrejurul său: iapa nicăieri. Dă-ncoace, 
dă-ncolo, aleargă în sus, aleargă în jos, în ruptul capului. În 
deşert toate opintirile sale. Nici nu vede, nici nu aude nimic. 
Un cutremur rece străbătu în rărunchii săi. I se părea că ochii 
lui dau prin văzduhul treierat de razele lunei, ca scăfârliile 
bortite ce zărise pe casele Ciumei, i se părea că aude urlete de 
lupi şi croncănituri de corbi. Multe spaime şi stafii i se 
năluceau lui Ionică şi el, sărmanul, rătăcea văitându-se şi 
pălindu-l lacrimile. 

Ajungând lângă o pădure, numai ce vede că se lasă 
înaintea lui o pasăre mare. 

- Nu te spărie, om bun, că sunt eu, pasărea pe care ai 
scăpat-o de la moarte. Dar, spune-mi, de ce plângi şi te 
boceşti pe vremea asta? 

Ionică îi spuse cum a pierdut iapa şi cum are să fie omorât 
de Mama-Ciumei. 

- Linişteşte-te şi stai aice, că ţi-o aduc eu îndată. 

Şi pasărea, care era împărăteasa păsărilor, intră în codrul 
cel des şi, zburând prin el cruciş şi curmeziș, începu a ţipa de 
se strânseră la glasul ei pajuri urieşe, vulturi şi şoimi ca norul. 
Ea le dete o poruncă pe limba păsărească, să caute prin 
tufişuri şi prin ruji şi să strivească pasărea străină ce-a intrat 
noaptea aceea acolo. Se răspândi neamul păsăresc prin codru 
ca lăcustele, încât erau câte zece până şi la huceagul cel mai 
mic, şi cum întâlniră pasărea străină, care era iapa zmeoaicei, 
se puseră pe ea cu pliscurile, şi dă-i şi dă-i cu ciupitul, până o 
scoaseră din codru şi o siliră să se facă ce-a fost. 

- Ho, iapă afurisită! strigă Ionică văzând-o, şi-i aruncă 
frâul în cap. 

Apoi plecă şi ajunse acasă înainte de răsărirea soarelui. 

Mama-Ciumei era trează şi sta lângă un cazan cu apă ce 
clocotea, şi se legăna încet pe picioarele ei de cal și din buze 
mărnăia un cântec ce se părea că iese din clănţănitul 
măselelor. Ea aştepta cu neastâmpăr pe voinic ca să-i reteze 
capul şi să-l toarne cu picioarele în sus, în cazanul 
clocotitor. 

Dar când văzu pe Ionică intrând călare pe iapă, de ciudă 
şi de otravă răsturnă cazanul pe foc cu fundu-n sus şi-şi 
încleştă ghearele îndrăcite în părul cel burzuluit, şi prinse-a 
se trage de cap şi-a crâşca din dinţi, de se părea c-au apucat-o 
nouăzeci şi nouă de năbădăi. 

Ionică băgă iapa în grajdul cel de piatră şi intră în casă. 

- Ei, stăpână, te slujesc bine? întrebă Ionică. 

— Bine! răspunse baba, aruncând pe sub genele cele tufoa- 
se, chiorâş, o căutătură vrăjmaşă înspre Ionică. 

După aceasta, Mama-Ciumei ieşi afară şi intră la iapă c-un 
bici de foc, şi prinse a o bate de mergea fum din spatele ei. 

— Osândească-te Dumnezeu şi te pedepsească cum a şti 
mai cumplit! Aşa te-ascunzi tu? 

Şi da baba mereu, de-o făcea numai vânătăi pe şale şi pe bot. 

— La noapte, ia seama şi te ascunde bine să nu te mai afle, că 
de te-a mai afla, te bat şi te pisez până ţi-oi face carnea bucățele! 

Când sosi sara, Ionică plecă iar cu iapa la păscut. El îşi 
puse în gând ca de astă dată să nu se coboare defel de pe iapă. 
Dar de-abia trecu un ceas de vreme şi simţi iarăşi strecurându-i-se 
prin vine o slăbire ș-apucându-l o găimăceală, ce-l dovedea din 
ce în ce mai tare. El se opinti destul ca să nu doarmă, dar, 
după ce mişcă de câteva ori cu capul încet-încet, lunecă de pe 
iapă ca mort, în iarbă. Atunci iapa pieri de lângă el şi se făcu 
o mreană pe fundul mărilor albastre. Când se trezi Ionică, se 
uită plin de uimire, neputând pricepe unde se află şi ce s-a 

întâmplat cu el. După ce-şi veni în fire, se sculă şi plecă iar în 
toate părţile, bocindu-se amarnic. Acum, luceafărul de 
dimineaţă se suise ca de două suliţi pe cer. 

Umblând Ionică prin pustiul pământului, ajunse pe malul 
mării. Şi cum se uita el plângând de-a lungul păturii 
nemărginite de apă, vede cu mirare tulburându-se faţa 
liniştită şi luminoasă a mării şi răsărind din valuri un cap mare 
de peşte, ai cărui solzi stecleau la strălucirea lunei călătoare 
prin aburi, ca nişte rotiţe de diamant. 

- Ce plângi şi te tânguieşti, făcătorul meu de bine? grăi 
peştele; spune ca la un frate, ca să te mângâi şi să te scap şi eu, 
după cum ai făcut şi tu cu mine. 

Ionică îndată cunoscu ce este şi descoperi peştelui 
pricina tânguirii sale. Atunci peștele, care era împărat peste 
peşti, se umflă din urechi, se încruntă şi prinse a cutreiera 
marea de la o margine până la alta ş-a o răscoli din adâncul 
adâncurilor, de se părea că se potopeşte şi se prăpădeşte 
lumea. Şi-n fugele sale prin noianul de apă, el da de ştire 
tuturor peştilor mici şi mari să pornească care încotro, să 
răstoarne şi să scormolească nisipul şi pietrele de pe fund, 
pân-or afla o mreană ce-a intrat noaptea acolo. 

Şi s-apucă seminţia peştilor să împlinească porunca 
împăratului. Şi se făcu marea din faţă până-n fund numai 
nămol şi cir!, şi fierbea și vâjeia apa închegată, şi izbucnea 
câteodată în sus în formă de munţi, de gândeai că acum apucă 
luna, ce se înfiorase şi se făcuse roşie ca sângele. 

Mreana sânziană era pitulată în nisipul adâncului, băgată 
de doi stânjeni în pământ. Cum o simţiră chiţii? cei 


1 Cir — terci de mălai. 
2 Chiţ — balenă. 

înspăimântători, porniră după ea cu fălcile căscate, ş-o 
alungară ş-o goniră marea întreagă în lung şi în lat, 
muşcând-o. Atât o fugăriră ş-o înclenţiră cu fălcile, încât la 
urmă fu silită să iasă la faţă, lângă mal, şi să se prefacă în 
iapă. . 

- Stăi, iapa babei cea îndrăcită, strigă Ionică Făt-Frumos, 
" văzând-o. 

I-aruncă frâul în cap şi plecă cu ea la stăpână. 

Cum îl zări, zmeoaica se turbă de furie, prinse iarăşi a se trage 
de păr ş-a se zvângioli ca apucată de spasmuri. Era aproape să 
plesnească de înciudarea şi veninul ce-i străbătuse tot 
sângele. 

- Ei, stăpână, îţi place cum te slujesc? o întrebă Ionică, 
când intră în casă. 

— Place... răspunse baba, mormăind mai departe din gură 
nişte cuvinte pe jumătate înghiţite şi clănţănind din măsele. 

Şi ieşind afară, se duse la iapă şi luând un bici de foc mai 
cumplit decât rândul trecut, prinse a o măsura cu el pe spete 
şi picioare, de pârâiau ciolanele în ea. 

- Gândeam să te schingiuiesc până nu-i mai putea răsufla, 
trăsnească-te urgia cerească să te trăsnească! Dar te mai cerc 
o dată; îţi spun însă verde şi curat că dacă nici la noapte nu vei 
putea vicleni pe păzitorul tău, îţi turtesc capul ca la o şopârlă 
şi te fac mii de fărâmi. 

Când se lăsă negreaţa nopţii, Ionică scoase la câmp 
pentru cea de pe urmă oară iapa babei. Cuprinzându-l somnul 
ca-n celelalte nopţi, el căzu iară ca înţepenit pe iarbă. 
Luceafărul era aproape când se deşteptă. Umblă el pe 
țărmurile mării cât umblă, se apropie de pădurea unde s-as- 
cunsese iapa în noaptea întâi, dar nu se mai arătă nici peşte, 
nici pasăre. 

Aşa, pierzându-se el prin adânca tăcere de noapte, cu 
groaza morţii în sân, când era aproape de marginea unei 
păduri stufoase şi dese, numai ce-şi aduce aminte de beţişorul 
dăruit de sfânta Duminică. Îl scoate cum îi spusese sfânta 
Duminică şi, ce să vezi? 

Copacul, din care era tăiat băţul, începu a se scutura din 
rădăcină ş-a împrăştia ca un vifor în toată pădurea, de la un 
capăt la altul. Şi se treziră din somn stejarii, şi fagii, şi car- 
penii, în sfârşit, toţi copacii, de la cel mai mic până la cel mai 
înalt, şi prinseră a se zgudui şi a-şi tremura crengile, de părea 
c-a răzbit o furtună înspăimântătoare. Atunci iapa, care era 
ascunsă în mijlocul pădurii, lovită şi înţepată de spini şi 
ghimpi, sări de-acolo şi-o prinse la fugă. Pe unde trecea, cren- 
gile pliosc! pe spate şi peste bot, încât sta să-i sară ochii de us- 
turime, până ce, mai leşinată de atâtea lovituri și plesnituri ce 
primise, se pomeni că iese din pădure. 

- Ho, iapa babei cea vicleană! strigă Ionică cum o zări. 

Şi, încălecând pe ea, se întoarse acasă. 

— Acum, stăpână, mi s-a împlinit anul; dă-mi simbria şi hai 
degrabă să-mi aleg calul ce mi se cuvine, zise Ionică după ce 
intră la zmeoaică, ce era umflată de ciudă şi de mânie de sta să 
pocnească. 

Ce era să facă baba? Trebuia să se ţie de legătură. Deci, 
se duce cu Ionică la herghelia cea de cai. Acolo, patrusprezece 
armăsari sirepi, unul ca altul înalţi şi frumoşi, iar de lături, 
tăvălit în gunoi şi mocirlă, o hârţoagă de cal chior, slăbănog 
de-ţi era scârbă să te uiţi la el, atât era de păcătos. Cei 
patrusprezece armăsari erau însă lipsiţi de inimi. Zmeoaica 
băgase inimile lor toate în hârţoaga ce se zvârcolea în gunoi, 
care era un mânz de doi ani de la iapa ce o păzise Ionică. 

- Ei, alege-ţi care-ţi place, grăi zmeoaica către Ionică. 

— Într-adevăr, unul e mai frumos decât altul, zise Ionică; 
chiar unui împărat i-ar plăcea s-aleagă între ei. Dar eu n-am 
gândit să m-arunc aşa de sus. Mie, ca unui om sărac ce sunt, 
nu mi s-ar potrivi un asemenea şoiman. Toată lumea m-ar lua 
în râs când m-ar vedea pe mine, opincă hârzobatăl, încălecat 
pe un asemenea pui de cal frumos; eu m-oi Ani cu cel ce 
zace colea în gunoi. Acela-i de mine. 

Mama-Ciumei îşi încruntă sprâncenele şi se uită chiorâş 
la Ionică, apoi, prefăcându-și glasul a milă şi a părere de rău, 
zise: 

— Da cum, Doamne păzeşte, să te duci de la mine c-un cal 
atât de rău? Mi-ar fi ruşine de moarte să plătesc astfel 
credinţa cu care m-ai slujit. Lasă-l la pustia să-l aibă, şi-ţi ia 
unul dintre işti zdraveni şi voinici! 

— "Ți-am spus că dintre işti armăsari nu pot să-mi iau. Dacă 
vrei să mi-l dai pe cel slab, dă-mi-l; dacă nu, nu vreau nici unul. 

Mai cercă baba să-i schimbe voia, spunându-i multe de 
toate; dar, în sfârşit, trebui să-i dea calul ce cerea. 

Atunci, Ionică Făt-Frumos se apropie de calul cel chior, îl 
sculă de pe gunoi şi încălecă. 

— "Ţine-te şi te-nţăpeneşte bine, dragul meu stăpân, grăi 
calul, şi nechezând o dată puternic, se ridică într-un zbor 
până în nori, de se vedea numai o pasăre plutind prin înaltul 
văzduhului. Când se lăsă jos, pică în mijlocul mării, se 
scufundă de trei ori până se spălă şi se curăţi bine, de sclipea 
ca plaiul cu flori de dimineaţă pe rouă, apoi zbură cu Ionică 
pe mal. Te sperieşi, stăpâne? grăi el. 

— Mă speriei şi nu prea! răspunse Ionică. 

— Acuma cum să te duc, ca vântul ori ca gândul? 


1 Hârzobat — rupt. 

— Ca gândul, căci mă arde dorul cumplit. 

Şi se înălţă calul în slavă şi fugea, încât lui Ionică i se 
părea că stă pe loc neclintit şi pământul trece pe dinaintea 
ochilor săi ca glonţul din puşcă. 

Când ajunse la frumoasa Ileana, o găsi plângând cu amar, 
încât de multe lacrimi se făcuse fântână în casă. 

— Nu mai plânge... nu mai plânge, strigă Ionică repezindu-se 
în braţele ei. 

Apoi degrabă ieşiră amândoi, se suiră pe calul năzdrăvan 
şi se făcură nevăzuţi. 

Zmeul se afla dus la un ospăț, şi pe când se veselea mai 
bine, calul său necheză cu atâta înverşunare, încât îi căzu 
paharul din mână de se făcu hârburi. Îndată se sculă zmeul şi 
se duse la cal, care arunca scântei albastre din ochi. 

- Ce-ai păţit de te-a ajuns dorul să nechezi aşa de-nver- 
şunat? Poate nu ţi-i bine pe aici? 

— Ba, de mine este cum este, dar de tine-i rău. Ionică Făt- 
Frumos a intrat în palat şi ţi-a furat pe Ileana. 

— Putem să mai stăm şi să mai benchetuim? 

— Poţi să te şi culci şi să nu te mai scoli, căci mi se pare că 
nu-i nădejde de a-i mai ajunge. Calul lui Ionică este frate-meu 
şi are într-însul patrusprezece inimi, pe când eu am numai şapte. 

Fără să se mai întoarcă şi să-şi ieie ziua bună de la mesenii 
cu care ospătase, zmeul repede se aruncă pe cal şi s-aşternu 
drumului, ca şi pana vântului. 

Luând drumul de-a lungul, se ducea zmeul plin de turbare, 
de se hurduca pământul sub picioarele calului, şi dinapoia lui 
se-nvolbau nori de colb. 

Când era aproape să însereze, iată că ochii zmeului dau 
de Ionică şi de Ileana, care zburau cu calul pe sub bolta 
cerului. Îşi împlântă el pintenii în coastele calului, ca să se 

înalțe până la ei, dar în deşert, calul său nu putea zbura prin 
slavă, decât numai patru stânjeni pe sus de la pământ, pe când 
Ionică se clătina pe deasupra lui, pe unde umblă tabăra 
norilor, ca o pasăre uşoară. Aşa se-ntreceau ei în fugă prin 
văzduh, până ce zmeul, obosindu-se, zise calului să spuie 
fratelui său de sus ca să coboare de acolo, că-l va ţine cu 
jăratic şi cu pară. Auzind calul lui Ionică aceste vorbe, le 
împărtăşi stăpânu-său. Atunci, Ionică zise credinciosului său 
şoimulean: i 

— Spune, voinice, frate-tău să-şi trântească stăpânul şi 
să-l facă fărâmi, că eu l-oi ţine cu trifoi nescuturat de rouă 
şi l-oi adăpa cu lapte dulce. 

Cum auzi calul zmeului cuvintele ce-i trimise frate-său, 
se-ncrânceni şi se scutură o dată, de izbi pe zmeu în colțul 
unei stânci, încât se făcu numai bucățele. Îndată se lăsă 
Ionică cu calul său în jos şi, suind pe Ileana pe calul 
zmeului, se întoarseră îndărăt. Şi Ileana prefăcu curţile sale 
într-un măr de aur, apoi se luară şi se duseră în împărăţia lui 
Ionică Făt-Frumos. 

Ajungând Ionică Făt-Frumos acasă cu frumoasa Ileană, 
îndată plecară la lacul zânelor şi, trântind mărul de 
pământ, ca nimic răsăriră pe mal curţile strălucite ale 
Ilenei, dimpreună cu toate minunile ce se aflau într-însele. 
Apoi se făcu o nuntă de o sută şi o mie de ori mai bogată şi 
mai veselă ca cea întâi. Fost-au la nunta aceasta şi cumnaţii 
lui Ionică cu surorile sale, care cu toţii plânseră de 
bucurie când văzură pe Ionică, atât de nenorocit odinioară, 
ieşindu-le înainte cu mândra lui soţie. 

De aci înainte, Ionică şi Ileana vieţuiră în fericire 
cerească, cu dragoste nesfârșită unul către altul. Şi-n 
trecerea zilelor de plăcere, adeseori ei se puneau la 

fereastră şi, rătăcindu-şi ochii în lungul lacului, cine ştie de 
ce-şi aduceau aminte, că numai ce luneca câte o lacrimă pe 
feţele lor. Lacrimi şi aduceri aminte ce-i făceau să-nti- 
nerească când îmbătrâneau, aşa că poate trăiesc şi astăzi şi 
vor trăi cât va fi lumea şi veacul. 


POVESTE POPULARĂ 


Cerbul şi iepurele şchiop 


- BUNĂ ZIUA, CUMETRE CERBULE, da ce ai? îl 
întrebă un iepure care abia se mai ţinea pe picioare, sprijinit 
într-un băț. 

— Păi, mulţumim dumitale, gonaciule, dar ce vânt te-abate 
pe la mine, răspunse cerbul, ce şi el sta rezemat într-un băț şi 
legat pe sub fălci. 

— Ce vânt să m-abată, cumetre, iacă nu mai ştiu ce să fac şi 
unde să mă ascund să nu mai văd figură de om, că tare s-au 
înrăit. Au început să dea raita zdravăn între noi. Puzderie-s 
pe câmpii şi păduri, nu ne dau pas o clipeală şi cum ne zăresc, 
ca cine ştie ce fiare sălbatice, sar asupra noastră. Şi auzeam 
mai alaltăieri pe cumătru urs, că de om să nu te înfricoşezi, 
teamă de dânsul să nu ai, că el este înţelept, de fire milos, ne 
compătimeşte pe noi şi chiar dă sfaturi copiilor să ne 


92 


protejeze. Dar mă mir cum a vorbit şi ce-a voit cumătrw ursw 
să spună, că nu-l înţeleg, totuşi cred că fiind cam turmentat, 
că îl văzusem ieşind dintr-o crâşmă, asta l-a făcut să spună aşa. 

— Of! Da cum mă dor măselele, spuse cerbul. 

— Păi d-aia te văzui eu legat pe sub fălci. 

— Am răcit, îmi pare, că-mi spuse dumneaei să nu mă culc 
pe malul gârlei, că are să mă tragă, şi eu n-am ascultat-o. Da’ 
dumneata ce ai păţit, gonaciule, că te văd legat la picior? 

- Ce să am, cumetre, ia, o spaimă de moarte: m-au alergat : 
nişte ogari şi tot fugind am căzut într-o prăpastie şi în cădere 
mi-am scrântit piciorul. Da’ asta nu-i nimic, ia priveşte-mă. 

— Văleu! Sărăcan de tine, spuse cerbul, da’ ţi-a frânt şi 
codanul? 

— Ce frânt, cumetre, ros cu totul. 

— Cum, bre, ia loc colea lângă mine şi-mi spune. 

— Păi ce gândeşti că-i chip de stat jos când am atâtea 
belele pe capul meu? Să-ţi spun d-a-mpicioarele. Şi 
reîncepu iepurele: când am căzut în prăpastie, am ameţit, 
putea să mă ucidă, că nu mai simţeam nimic. Tot aci în 
prăpastie se afla şi un vulpoi care, în loc să-mi dea o mână 
de ajutor, începu să-mi ronţăie din coadă. De durere şi us- 
turime cum îmi sfâşia coada, mă deşteptai; vulpoiul, 
văzându-mă schilod d-un picior şi cu coada ruptă de el, 
începu să facă haz, râzând şi bătându-şi joc de mine. „Nu 
ti-ar mai ajuta Dumnezeu că-ţi baţi joc de mine şi mă faci să 
şi sufăr, i-am spus; da-ţi-ar coada mea ţie şi să ţ-o roază 
alţii cum îţi făcuşi tu râs de mine.“ Şi vezi, cumetre, Dum- 
nezeu parcă fu aici şi mă auzi, că văzui'cu ochii cum vulpoiul 
fugi târând după el o coadă stufoasă. 

- Ei, dragul meu, spuse cerbul, aşa este: ceea ce ţie nu-ţi 
place, altuia nu-i face... 

— Apăi, bună ziua, cumetre, că mă duc, casa-mi este cam 
departe şi, până ajung, taman bine-i la amurg de seară. 
— Să ne vedem cu bine, gonaciule. 


Din volumul „Lupul pârcălab“, ediția a II-a, îngrijită 
de CORNELIU BĂRBULESCU 


POVESTE POPULARĂ 


Ursul şi omul 


DE DEMULT, DE DEMULT, ursul stăpânea lumea. 
Într-o zi el prinsese un om, dar fiind sătul, nu l-a mâncat. Ca 
să-l aibă gata când i-o fi foame, el l-a dus într-un loc unde 
avea săpată o groapă ca să prindă vânatul ce-o trece pe- 
acolo. El a pus pe om în groapă şi văzându-l că e prea înalt, 
fiindcă trecea de-o palmă-două capul omului deasupra 
gropii, a pus pe om să stea lângă groapă, afară, şi el s-a 
băgat în groapă ca s-o mai adâncească. Cu ghearele săpa 
pământul în fundul gropii și cu labele pe urmă îl arunca 
afară. Pe când săpa el, omul se gândea ce-o fi vrând ursul 
să-i facă. Pe când se gândea, a văzut alături de groapă un 
pietroi mare. I-a dat în gând ce vrea ursul şi pe când ursul 


94 


era aplecat să ia cu labele pământul săpat să-l arunce afară, 
omul a ridicat pietroiul și l-a azvârlit cu putere în capul ur- 
sului care a rămas mort în groapă. 

Apoi omul s-a dus acasă. 

Şi d-atunci ursul a pierdut stăpânirea lumii. 


Din volumul „Lupul pârcălab“ ediția a 17-a, 
îngrijită de CORNELIU BĂRBULESCU 


POVESTE POPULARĂ 


Ţapul şi şarpele 


UN ŢAP, VOIND să treacă într-o livadă, fu silit să dea 
printr-o apă ce curgea între el şi acea livadă. Şi fiindcă n-avea 
încotro, se lăsă în gârlă şi începu să înoate. 

Când era pe la jumătatea gârlei, se pomeneşte pe lângă 
dânsul cu un şarpe că-i zice: 

- Măi ţapule, ia-mă şi pe mine să mă treci la uscat. 

Ţapul, temător, îi răspunse: 

„_— Tuvezi bine că abia pot să-mi duc părul de pe mine, şi tu 
mai ceri să te iau şi pe tine? 

- Aşa o fi, dară iată că umblu să mă înec, şi atâta prietenie 
nu pot găsi la tine? 

Ţapul îl lăsă să se urce pe dânsul, şi-şi puse toate puterile 
ca să înoate spre a ieşi cu bine dincolo. 

Şarpele, dacă se văzu călarc pe yap, începu a se încolăci 
împrejurul gâtului şi a-l strânge ca să-l sugrume. 

- Da” ce faci, prietene? Că uite, nu mai pot răsufla şi o să 
ne înecăm amândoi. 

- Vezi că mi-e foame; acum eşti în mâna mea şi aş vrea să 
mi-o potolesc cu tine. 

- Foame, foame; prieten, prieten, dar cu o mortăciune 
socotești tu să te îndestulezi? Aşteaptă niţel până să ieşim la 
margine şi acolo să-ţi arăţi prietenia. Acum mai slăbeşte-mă 
din dragoste ca să pot înota. 

Şarpelui îi plăcu vorbele ce auzi şi, mai slăbind pe ap din 
chingi, acesta îşi puse toate puterile, mai înotă ce înotă şi 
ajunse la uscat cu şarpe cu tot. 

Pe când încă înota, se gândea la prietenia şarpelui şi 
începu a născoci la mijloace de a-şi mântui viaţa. 

După ce ieșiră la uscat, ţapul prinse a zice: 

- Şarpe, tu mi-ai cerut prietenia, eu ţi-am dat-o. M-am 
luptat cu primejdia şi am ieşit la uscat cu bine. Fă-mi și tu 
hatârul acum şi dă-te jos să ne măsurăm, cine este mai lung? 
Apoi mă vei mânca în bună voie. 

- Ei, haide, de, să nu zici că nu ţi-am fost prieten! 

Şi dându-se jos de pe grumajii ţapului, aştepta să se 
măsoare cu dânsul. 

ŢȚapul asta şi voia. Cum îl văzu jos, se repezi cu coarnele 
de sfărâmă capul şarpelui şi-l strivi călcându-l cu copitele lui 
cele tari. , i 

După ce îl văzu pus bine, întinzându-l cât era de lung 
zise: 

- Vezi, aşa, mie îmi place prietenia, dar să fie dreaptă. Ce 

erau încolăciturile alea împrejurul grumazului meu? Piei 
acum cu prietenia ta cu tot, să-ţi auz de nume și să te văd când 
mi-oi vedea ceafa! 


Din volumul „Lupul pârcălab", ediția a I-a, 
îngrijită de CORNELIU BĂRBULESCU 


ION RUSE 


Iţă-Perpiliţă și frumoasa pământului 
(după un motiv folcloric aromân) 


CE ERA, CE NU ERA, era odată o babă şi un unchieş, 
săraci lipiţi pământului, fără fată, fără băiat și fără făină 
pentru o turtă măcar. Cum trăiau şi cum îşi duceau viaţa, 
numai necazul îi ştia! În sărăcia lor, căra fiecare, toată vara, 
lemne în spinare, ca să aibă ce arde iarna, să-şi încălzească 
sufletele. 

Cum se zice, vieţuiau în mare strâmtoare. 

Într-o zi, ducându-se baba şi unchieșul în pădure, la 
- lemne, şi trecând dincolo de o vale care le tăia drumul, ce să 
vază? Ce să afle? Un copil înfăşat în nişte iţe vechi-vechi, de 
lână, aşezat pe marginea văii. 

Îndată baba se repezi şi luă copilul, îl puse în poală şi, 

desfăşându-l, văzu că e băiat. Cu mare bucurie privi bătrâna la 
prunc şi se hotărî să-l ia de suflet, să-l crească. Unchieşul însă 
mormăi ursuz şi necăjit. 

- Noi n-avem făină pentru o turtă şi tu vrei să iei un copil 
de-o săptămână să-l creşti? Nu te gândești niţel? 

Unchieşul îi mai zise babei şi alte feluri de vorbe, dar 
bătrâna, uitându-se cu mare dor şi dragoste la copilul găsit, 
nu vrea să-l asculte cu nici un chip. Până la urmă se oţări 
mânioasă: 

- Auzi, unchieşule, ori n-auzi? Eu ori iau pe copilul ăsta 
să-l cresc, ori două lucruri bune nu fac, adică nu putem s-o 
mai ducem împreună. Eu o să cer, o să cerşesc, o să mă 
amărăsc şi copilul ăsta, pe care mi-l scoase în cale ursita, tot o 
să-l cresc! 

Unchieşul, văzând că bătrâna nu se supune şi nu vrea să-n- 
ţeleagă, îşi închise gura şi tăcu. Baba, luându-şi copilul în 
braţe, se duse acasă cu mare bucurie. 

Afând vecinii şi vecinele că bătrâna a găsit un copil în 
marginea văii din pădure şi că l-a luat să-l crească, se 
repeziră, care mai de care, să-i facă te miri ce daruri 
copilului. După câteva zile baba îşi boteză băieţelul şi-i puse 
numele Perpiliţă. 

Cu azi, cu mâine, fiind îngrijit cu mare dragoste, Perpiliţă 
creştea într-o zi cât într-o lună. 

Pe lângă Perpiliţă, baba şi unchieşul petreceau şi ei cu. 
bine, fiindcă toţi vecinii şi vecinele îi ajutau cu de toate în 
fiecare zi. 

Baba, când se ducea prin vecini să stea de vorbă, o is- 
codeau muierile cum şi în ce fel găsise copilul în pădure, iar 
ea, fără drăcii şi scorneli, le spunea că-l găsise la marginea 
unei văi, copil înfăşat în două iţe vechi de lână. 

Şi, zi după zi, lună după lună, şi an după an, Perpiliţă 
creştea. 

Ajunse mare, se făcu tânăr de şaisprezece ani. 

De mândreţea şi frumuseţea lui, de puterea şi de virtutea 
lui toţi băieţii îl pizmuiau; şi, aflând ei de la mume că Perpiliţă 
a fost găsit pe marginea văii, copil înfăşat în nişte iţe vechi de 
lână, din pizmă mare îl porecliră „Perpiliţă din iţe”. 

Auzindu-şi de multe ori porecla asta, lui Perpiliţă nu-i 
prea venea bine! Într-o zi, îl întrebă pe unul din băieţi ce va să 
zică porecla asta pe care i-o scoseseră? Şi acesta îi zise: 

— Fiindcă mă-ntrebaşi, o să-ţi povestesc ce-am auzit, dar 
să nu-ţi pară rău, să nu te superi! După cum am aflat de la 
mumele noastre, tu nu eşti fiul adevărat al babii şi al un- 
chieşului. Ei te-au găsit la marginea unei văi, copil înfăşat în 
nişte ite de lână vechi, de-aia toţi băieţii te-au poreclit: 
„Perpiliţă din iţe"! 

Bietul Perpiliţă se ruşină şi, plecându-şi ochii în pământ, 
închise gura şi tăcu. Se sculă necăjit din mijlocul băieţilor şi se 
duse acasă. 

Baba, văzându-l atât de amărât, îl întrebă, zicându-i: 

- Ce ai, fătul meu, de ce eşti atât de necăjit? 

Perpiliţă, uitându-se la babă şi suspinând din fundul inimii 
îi răspunse: 

— Te jur pe pământ, pe cer şi pe soare, să-mi spui drept 
dacă tu eşti mama mea adevărată, ori m-ai găsit înfăşat în 
nişte iţe pe marginea văii, după cum îmi aruncă băieţii prin 
vecini? 

` Biata babă, la întrebarea asta, rămase mută. Nu ştia ce să-i 
răspundă. Să-i spună drept, îi era frică să nu-i pară rău şi să-şi 
ia lumea-n cap, să plece. Să nu-i spună, nu putea de 
jurământul ce-i făcuse. Până la urmă, vrând-nevrând, se aşeză 

şi-i povesti toată istoria, de când îl găsise şi până în minutul 
acela. 

Perpiliţă, aflându-şi toată soarta, se-ntoarse către babă 
Şi-i zise: 

- Eu de azi înainte nu pot să mai stau în satul ăsta, ca să râdă 
şi să-şi bată joc de mine toţi băieţii, poreclindu-mă „Perpiliţă 
de ițe"! Mai bine plec, mă duc unde mi-or vedea ochii. 

Baba, auzind vorbele lui Perpiliţă, nu-şi mai dorea viaţa, 
nu mai vrea să trăiască. Se zbătu, se rugă, îi vorbi, plânse, 
poate îl înduplecă să-şi ia gândul de la plecare, dar toate fură 
de-a surda! Văzând că nu poate cu nici un chip să-l oprească, 
închise gura şi tăcu. 

A doua zi, Perpiliţă se sculă dis-de-dimineaţă, se spălă şi 
se pieptănă, îşi puse opincile şi, luându-și urările bune de la 
babă şi de la unchieş, ieşi la drumul larg al vieţii. 

Umblă el ce umblă toată ziua neostenit, a doua zi tot aşa, 
şi a treia zi iar aşa, dar până la urmă se duse la o stână să ceară 
pâine, că mult îl răzbise foamea. Păstorii, când îl văzură atât 
de arătos şi atât de frumos, li se părură că era un fecior de 
domn sau de împărat; îl primiră, îi vorbiră cu omenie şi-l 
ospătară cu de toate cele bune care se aflau la stână. 

Perpiliţă şezu la stână câteva zile, să-şi odihnească 
trupul, iar păstorii, dacă se mai apropiară de el, îl întrebară al 
cui fecior este şi unde se duce aşa singur. 

Perpiliţă le povesti că el este un băiat sărac, n-are părinţi 
şi se duce să-şi caute norocul în lume. Baciul, auzindu-i vor- 
bele, îl întrebă dacă nu vrea să rămâie la ei, să ajungă păstor. 
Perpiliţă răspunse cu mare bucurie că vrea şi încă ce-ar mai 
vrea! Aşa că, în ziua aia Perpiliţă se vâri la stăpân, se făcu 
păstor. A doua zi îi deteră o teșilă şi un ciomag, patru câini şi 
o turmă de oi pe care s-o pască. 

Perpiliţă, luându-și pâine în teşilă şi apă în fedeleş, porni 
cu oile înaintea lui, să le pască la păşune. Când oile păşteau, 
Perpiliţă cânta din fluier. Dar cântarea lui din fluier era aşa 
de minunată, cum nici nu s-a mai cântat pe lumea asta şi nici 
n-o să se mai cânte. Cântarea plăcută ce se auzea şi dulceaţa 
ce ieşea din găurile fluierului nu poate cineva să le spuie cu 
gura! 

Când el şedea sub un copac şi începea să cânte cu fluierul, 
toate păsările din pădure se adunau jur-împrejurul lui, ca să-l 
audă şi să-l asculte, iar ramurile şi frunzele pomilor se plecau 
până la pământ, de parcă şi ele simțeau marea bucurie a 
frumuseţii. 

De multe ori oile rămâneau nepăscute, ascultând la 
cântarea minunată a fluierului. 

Câteşipatru câinii, pe care-i avea pentru paza oilor, nu se 
despărţeau de dânsul nici ziua, nici noaptea; îl păzeau ca pe 
pâinea dulce. 

Prietenii lui Perpiliţă, de zi de cu noapte, erau aceşti 
patru câini, iar ca să-i mai treacă necazurile şi să-şi verse 
focul, el îngâna cu fluierul. Prieteni mai avea multe feluri de 
păsări din pădure şi prietene îi erau nenumăratele feluri de 
flori din poieni şi din livezi, din crânguri şi din pădurile 
umbroase. Așa că Perpiliţă ducea o viaţă liniştită, fără nici o 
grijă şi fără să-i pese de lucrurile lumeşti. 

Într-o zi, se sculă dis-de-dimineaţă, lăsă oile să pască în 
voia lor, într-o livadă frumoasă, iar el cu câinii se aşeză pe- 
aproape, lângă o fântână, la umbra unui nuc uriaş. Îşi scoase 
fluierul de la brâu şi începu să cânte, când duios, când cu foc. 
Se adunaseră atâtea mulţimi de păsări deasupra capului lui, 
pe ramurile nucului, de riu mai aveau loc unde să şadă. Atun- 
cea se nimeri să treacă pe acolo o nuntă cu zâne. Acestea, 

văzând mulţimea de păsăret şi auzind dulcea cântare a 


fluierului, rămaseră înlemnite de mirare. Şi cu cât se mirau de 
cântarea frumoasă din fluier, cu încă atâta mai mult se mirau 
de mândreţea şi frumuseţea flăcăului. Ele se uitau la el şi se 
minunau, dar el nici că avea ştire că zânele se uită. Până la 
urmă, Perpiliţă își înălţă ochii o clipă, să-şi cheme oile; şi, ce 
să vază înaintea lui? Trei zâne tinere şi frumoase, frumoase 
cum nu se mai poate spune cu vorba. Câteşitrele erau 
îmbrăcate în cămăşuţe subţiri de borangic, câteşitrele jucau 
pe degetele picioarelor şi se mlădiau ca nişte flori în adierea 
vântului. Lui Perpiliţă, când le văzu, i se păru că visează şi 
începu să-şi frece ochii; dar când auzi că zânele îi vorbesc, 
atunci recunoscu şi el că nu este vis şi că totul este adevărat. 

Zânele îi ziseră: 

— Cântă-ne, flăcăiaş, să jucăm şi-ţi vom da tot ce ni-i cere! 

Perpiliţă rămase însă uimit de frumuseţea lor; îi căzu 
fluierul din mâini. Zânele, dacă văzură că Perpiliţă se uită la 
ele, îl rugară: 

— Tânăr şi frumos flăcăiaș, goneşte-ţi câinii de lângă tine, 
că vrem să-ţi vorbim de binele tău! 

Perpiliţă, ca să nu le strice voia, îndată se puse de-şi goni 
câinii şi rămase el singur în mijlocul zânelor. Atuncea ele 
glăsuiră: 

-Tânăr flăcăiaş, cum de-ai putut tu să cânţi aşa de frumos 
cu fluierul? Că noi suntem zâne, am alergat prin munţi şi prin 
păduri, prin poieni şi prin livezi, pe câmpuri şi văi, n-am lăsat 
loc neumblat şi, cu toate astea, până în ziua de astăzi, o atât de 
frumoasă şi dulce cântare din fluier n-am mai auzit şi nici c-o 
să mai auzim în altă parte. Ferice de maică-ta care te-a făcut 
şi ferice de fata care te-o lua de bărbat! 

După vorbele astea, Perpiliţă le zise: 

— Ia nu vă mai bateţi joc de mine! Lăsaţi-mă în pace, mă . 
rog dumneavoastră! 

- Nu ne batem joc, se împotriviră zânele, ci îţi spunem ce 
este! Auzi, flăcăule, ori n-auzi? Tu cu fluierul tău ne făcuşi un 
mare bucluc şi ne dăduşi de mare rușine! 

- De ce? spuse Perpiliţă. 

- Pentru că noi suntem nuntașe, din partea flăcăului care 
se însoară cu Frosina, frumoasa pământului, şi trecând pe 
aici, auzirăm cântarea din fluier şi asta parcă ne fermecă! 
Neputând să ne despărţim de dulceaţa și frumuseţea cântării, 
ne pierdurăm de nuntă şi de toţi nuntaşii; rămaserăm să auzim 
fluierul tău! Spune-ne acum cu ce obraz să ne mai ducem noi 
la nunta aia, dacă o dată ne abăturăm din drum? 

Toate astea le zise zâna cea mare; iar zâna mijlocie 
adăugă: 

— Dacă ni s-au dedulcit urechile cu dulceaţa fluierului, ce 
strică flăcăiaşul ăsta? 

— Şi eu gândesc tot ca tine! vorbi zâna cea mică; într-ade- 
văr, flăcăiaşul ăsta nu strică nici cât negru sub unghie! El 
cânta din fluier pentru oile lui, nu pentru noi! Şi aruncându-şi 
ochii la Perpiliţă, îi zise cu glas dulce şi duios: Flăcăiaş tânăr 
şi frumos, ia-ţi fluierul iară şi cântă-ne, rogu-te, încă o dată, 
cum ştii tu, ca să jucăm şi să lăsăm vorbele de prisos. 

Perpiliţă, auzind rugămintea plăcută şi duioasă a zânei 
mai mici, îşi luă fluierul şi, dacă începu să cânte, pădurea 
răsună şi copacii se cutremurară, oile se ridicară în două 
picioare să-l asculte, păsările toațe gata-gata să-şi rupă 
gâturile de atâta ciripit şi fluierat; zânelor le ieşea sufletul de 
joc şi frământare. 

Odată ce se simţiră ostenite şi prea asudate de dănţuire, 
bătură din palme şi îndată se iviră trei dobitoace. Dobitoacele 

acelea erau de sus până la brâu oameni cu capul gol şi cu părul 
pieptănat, cu barba creaţă şi cu pieptul păros, iar de la brâu în 
jos erau cai cu patru picioare, dintr-aceia care sorb norii, 

foarte sprinteni! Fiecare zână, încălecând pe câte unul, se 
| făcură nevăzute, pieiră dinaintea lui Perpiliţă. 

Bietul Perpiliţă, rămas fără ele, simţi că nu mai poate să 
trăiască. De-atunci, îl cuprinseră oftări şi suspinări adânci, de 
nu-şi mai găsea liniştea, nici ziua, nici noaptea. Pe unde ador- 
mea, pe unde şedea ori alerga, zânele nu-i lipseau din faţa 
ochilor. Şase luni de zile tânji sărmanul Perpiliţă, suspinând 
şi oftând, fără să-şi mai zărească frumoasele zâne! Focul pe 
care-l avea la inimă pentru dânsele îl făcu să nu lase loc 
necăutat şi nealergat. 

Într-o zi, luă doi câini cu el şi porni la drum, lăsându-și 
alţi doi câini cu oile. Străbătu ultimele fâşii de pământ, 
căutând prin toate părţile, dar nu găsi decât păduri pustii. 
Se-ntoarse cu mare întristare, fără să ştie unde se duce. 
Umblând aşa ca un zănatic, ca un pierdut din lumea asta, ajunse 
într-o pădure deasă din care nu vedea nici cerul. Ostenit şi 
moleşit de atâta umblet, se rezemă de un copac şi adormi; cei 
doi câini îl păzeau unul de-o parte şi altul de altă parte. Acolo 
unde dormea el dus visă că veni o babă şi-i zise: 

- Perpiliţă, flăcău frumos, acum şase luni erai vesel şi 
ziua, şi noaptea şi, cântând din fluierul tău, îmi înveseleai 
toate păsările şi toţi copacii, toţi stejarii şi toţi fagii, toate 
frunzele şi toate ierburile; şi de când le văzuşi pe blestematele 
de zâne, ţi s-a tulburat mintea, nu mai găseşti liniştea nici 
şezând jos, nici în picioare, nici ziua şi nici noaptea. Te lăsaşi ` 
de fluier şi de toate dorurile pe care le aveai înainte şi te 
posomorâşi. Astăzi, văzându-te mai jelit şi mai întristat ca 
oricând, venii să-ţi spun unde poţi să-ţi găseşti zânele. Zânele 

poţi să le găseşti la Muntele de Marmură, în pădurea de 
dafini. Câte lucruri bune şi frumoase sunt pe lume, acolo 
înăuntru se află, în pădurea aceea. Acolo găsești poamele, 
toate dulceţurile şi toate miresmele. Tot acolo se află şi 
pelinul cel mai amar. În mijlocul acelei păduri este o livadă 
lată, înconjurată cu trandafiri şi dafini, cu iasomie și măslini, 
cum s-ar zice, cu toate felurile de pomi şi copaci mirositori. 
Livada are în mijlocul ei un lac cu apă limpede ca lacrima de 
copil. Apa curge pe sub Muntele de Marmură. Cine vrea să-şi 
scalde trupul în ea, i se învârtoşează pielea atât de tare, că nu 
mai poate să i-o străpungă nici săgeata, nici vârful de cuţit şi 
nici dinţii fiarei celei mai înfricoşătoare. De aceea zânele, în 
fiecare sâmbătă, aleargă de se scaldă în apa lacului. În 
sâmbăta ce urmează, au să vină cele trei zâne, prietenele tale, 
la pădurea de dafini, împreună cu Frosina, frumoasa 
pământului, să se îmbăieze. Ştiu bine ce foc ai la inimă pentru 
ele, cunosc dorul care te deşteaptă mereu din somnul tău tul- 
bure. Să-ţi iei câinii şi să te duci până acolo. Dar dacă m-ai as- 
culta pe mine, te sfătuiesc să te lepezi de ele şi să nu te duci, 
căci ai să paţi şi-ai să tragi multe rele! 

Atunci Perpiliţă o întrebă: 

- Rogu-te, babo, cine eşti dumneata care-mi spuseşi 
atâtea lucruri ascunse mie, săracul şi nefericitul? 

— Eu sunt muma pădurilor şi ursitoarea oamenilor! şopti 
baba; şi pentru că îmi este milă de tine, venii de m-arătai în vis 
şi-ţi povestii toate câte le-auzişi! Mai am încă multe să-ţi spui, 
dar nu pot acuma din două pricini: una că nu e timp, şi a doua 
că nu am surorile cu mine. Numai atâta pot să-ţi zic: De-o fi 
să-ţi calce piciorul în pădurea de dafini, nimic altceva să nu 
faci mai înainte de toate decât să te scalzi în lacul din mijlocul 
livezii celei frumoase! 

După astea baba se făcu nevăzută, iar Perpiliţă, 
deşteptându-se, se frecă la ochi; nu putea să-şi dezmeticească 
fiinţa. Apoi, dacă-şi mai reveni în fire, sta şi se mira de visul 
avut! Şi cu cât trecea vremea, cu atâta oftările şi suspinurile se 
adăugau. 

A doua zi, se sculă dis-de-dimineaţă, îşi luă cu dânsul 
teşila şi fluierul, ciomagul şi doi câini şi, dând oile în grija 
stăpânului, plecă din munte în munte şi din pădure în pădure, 
întrebând pe orice păstor întâlnea unde se află Muntele de 
Marmură şi pădurea de dafini. 

După multe zile de umblet și după multă osteneală şi 
alergătură, dete peste Muntele de Marmură şi găsi pădurea 
de dafini. Când intră în pădurea de dafini, ce să vază? Lucruri 

pe care nici gura nu poate să le spuie, nici condeiul să le scrie! 
În minutul acela, Perpiliţă îşi aduse aminte de vorbele 
babii din vis, care îl sfătuise că nimic altceva să nu facă decât, 
înainte de toate, să-şi scalde trupul în lacul din livadă, dacă o 
călca în pădurea de dafini. Aşa că Perpiliţă alergă în sus, 
alergă în jos şi abia dete peste pomenita livadă. Se apropie de 
ea şi păşi înăuntru. Livada, aşezată într-un loc cu soare, era 
înconjurată de trandafiri şi dafini înalţi, de iasomii subţiri şi 


paltini stufoşi şi de tot felul de pomi roditori. În părţi 


străluceau flori şi paparonel, garoafe şi leandri, ţâţa-oii şi 
fragi roşii, care, cu mirosul lor, adormeau omul. 

Lacul aflat în mijlocul livezii avea, de jur-împrejur, sălcii 
şi copaci cu ramuri multe, stufoase; livada ţinea o umbră 
deasă, unde străbătea un vântuleţ plăcut, care pantă lungea 
zilele omului. 

Din toate coastele muntelui și din toate părțile pădurii, se 


1 Paparoane - flori de mac roşu (n.red.). 


106 


strecurau în lac nişte râuleţe cu o apă rece, curată şi limpede, 
de parcă erau şire de mărgăritare. Şi aşa, frumuseţea livezii 
aceleia n-ar putea să-şi afle locul în altă parte decât în rai! 

Perpiliţă, fără să-şi mai piardă vremea, intră şi se scăldă, 
după cum îi zisese baba în vis. leşind şi fiind sâmbătă, aşteptă 
cu nerăbdare să sosească zânele. Zânele veniră şi, despuin- 
du-se, fugiră în apă. Perpiliţă şedea cam la o parte şi nu putea să 
le ia bine seama. Se sculă și se duse spre lac. Rămase după un 
copac şi, uitându-se pe apă, ce să vază? Ce să vază? Trei zâne 
goale-goluţe unde mi se scăldau ca gâştele în mijlocul lacului. 
Perpiliţă privea la ele duios şi nu li se arăta. Acolo unde se 
scăldau ele, vedea ceva luminos şi strălucitor, ceva care, de 
mult ce lucea, el nu putea nici să privească, nici să cunoască 
ce era! 

Perpiliţă, uitându-se mereu la zâne, la valul acela luminos 
care, depărtându-se, îşi împuţina lucirea, desluşi, în sfârşit, 
că lumina era o fată, o fată de zece ori mai frumoasă decât 
zânele. Atuncea îşi aduse aminte şi-şi zise: „Pesemne că asta o 
să fie frumoasa pământului, Frosina, de care-mi vorbiră 
zânele şi baba din vis!” 

Perpiliţă se mai apropie niţel de ele, dar mirarea lui cea 
mare era pentru Frosina, frumoasa pământului, care era atât 
de minunată, că bietul Perpiliţă era să-şi piardă minţile. Şi 
cum se uita cu gura căscată şi sta pe gânduri ca un zăpăcit, 
Frosina, frumoasa pământului, îl văzu şi-i făcu semne pe as- 
cuns, rugându-se de el, dacă ar putea să o scape din mâinile 
zânelor şi s-o ia cu dânsul. 

'Făcându-i Frosina semne, zânele îi luară seama şi, ` 
uitându-se împrejur, văzură unde şedea Perpiliţă pitit, după 
frunzele dese ale copacilor stufoşi. Ruşinându-se de el, 
fiindcă erau despuiate, se apropiară una de alta şi, umblând 

să-şi ascundă goliciunea una dindărătul celeilalte, aşteptară 
doar o fugi Perpiliţă. Apoi, cunoscându-l că era chiar 
Perpiliţă şi văzând că n-are de gând să-şi mute ochii, ruşine- 
neruşine, nu mai ţinură seama şi ieșiră goale din apă, alergând 
să-şi ia cămăşile de pe uscat. Iar Frosina rămase singură în 
mijlocul lacului, lucindu-i frumuseţea ca argintul în mijlocul 
nopţii. 

Perpiliţă, după ce fugiră zânele, iar Frosina rămase 
singură, se apropie de lac şi îi zise: 

- O, lună plină care luceşti în mijlocul cerului! O, luceafăr 
al dimineţii! O, frumoasa pământului, Frosina! Spune-mi cum 
de te afli aici? Cum căzuşi în mâinile blestematelor astea de 
zâne? 

Iar Frosina, tremurând şi lăcrimând, îi răspunse: 

- Ah, privighetoarea pădurilor şi frumosul frumoşilor! De 
unde-mi știi numele, cine eşti tu şi cum de te aflaşi aici? 

- Eu sunt Perpiliţă, păstorul care cânt cu fluieraşul şi 
adun toate păsările pe lângă mine! zise Perpiliţă. Eu sunt cel 
care cântai cu fluierul şi întorsei zânele de la nunta ta; şi tot 
eu sunt cel care, auzindu-ţi numai o dată numele, îmi băgai 
foc nestins în inimă şi mă sculai de alergai din munte în munte 
şi din pădure-n pădure, până am ajuns să-ţi văd nemărginita 
frumuseţe! Acuma, că-ţi văzui faţa cea strălucită, mărturisesc 
şi eu că pe drept ai fost numită frumoasa pământului, Frosina! 

Auzind Frosina vorbele lui Perpiliţă, strigă cât putu de 
tare: 

- Fugi, sărmane tinere, că suntem pierduţi amândoi! 

N-apucă Frosina să zică bine cuvintele astea, că se şi iviră 
toate trei zânele, călare pe dobitoacele de care am pomenit. 
Perpiliţă, văzându-le că se năpustesc asupra lui, își luă 
amândoi câinii pe lângă dânsul şi stătu în dreptul Frosinei. 

Zânele se repeziră călări asupra lui Perpiliţă; traseră cu 
arcurile în pieptul lui Perpiliţă, dar săgețile căzură jos, fără 
să-i străpungă pieptul. Traseră a doua oară și parcă deteră-n 
piatră; şi a treia oară tot aşa! Atunci zâna cea mare zise: 

— Ah, fecior de lele! După cum văd, te-ai scăldat în lac 
înaintea noastră, de-aia nu te pătrund săgețile. 

După vorbele astea descălecară, intrară în lac și o-mbră- 
cară pe Frosina; şi ieşind din apă, se aşezară sub copaci, pe 
verdeață, iar caii cu capetele de om le păzeau din toate părţile. 

Sărmanul Perpiliţă, de câte ori se uita la Frosina, i se 
topea sănătatea şi viaţa! Zânele se prefăcură că glumesc cu el 
şi că n-au de gând să-i facă nici un rău. Se rugară zicându-i: 

- Flăcău tânăr şi frumos, ia lasă-ţi câinii mai la o parte şi 
vino lângă noi de ne cântă niţel cu fluierul, să te audă 
frumoasa pământului, Frosina! 

Când zânele vorbeau aşa cu Perpiliţă, Frosina sta cu ochii 
în pământ, necăjită şi înveninată! 

Bietul Perpiliţă, neștiind drăciile zânelor, îşi goni câinii şi 
se duse la dânsele. Cât fusese cu câinii lângă el, zânele nu 
catadicsiseră să pună mâna pe dânsul. Acuma, cum se apropie 
de ele, îi aruncară o pulbere în ochi şi, de unde era om, îi 
crescură dintr-o dată coarne de cerb; după coarne i se făcu şi 
capul de cerb, dar Perpiliţă, simțind că nu-i este bine, strigă şi 
chemă câinii. Până să ajungă însă, la el, câinii, sărmanul 
Perpiliţă, niţel câte niţel, se făcu cerb de tot. Iar zânele, 
luând-o pe frumoasa pământului, Frosina, încălecară şi se 
făcură nevăzute. 

Câinii, cum intrară în livadă si văzură cerbul, îndată se 
repeziră la dânsul să-l prindă; îl luară la goană să-l vâneze. ÎI 
goniră şi-l goniră şapte păduri, încât, bietul cerb, îi ieşise 
sufletul de alergătură. 

La urmă, cerbul, gonit mereu de dulăi, ajunse la o 
prăpastie mare şi, de nu sărea de acolo în ea, era cât pe-aci 
să-l înhaţe câinii să-l facă bucăţi-bucăţi. Acolo fu despărţirea 
lor. Cerbul o luă prin pădure, iar câinii apucară drumul 
îndărăt spre stână. 

Sărmanul Perpiliţă, cu toate că se prefăcuse în cerb, îşi 
avea toate simţirile omeneşti; dar nu ştia ce să facă! Aşa că 
alergă din pădure în pădure, din munte în munte, cu mare 
frică şi cu mare spaimă şi se păzea, ziua şi noaptea, cu mare-ngri- 
jorare, să nu-l mănânce vreo fiară sălbatică sau să-l omoare 
cineva. 

Prin pădurile pe unde alerga şi prin stejarii pe sub care se 
ascundea, când zbura vreo pasăre, or mişca vreo frunză de 
suflarea vântului, pe sărmanul cerb patruzeci de friguri îl 
treceau. Nici ziua, nici noaptea, nu putea să-şi sature făptura 
de somn, de spaima şi de tresăririle inimii pe care le avea la 
tot pasul. 

Astfel de viaţă duse trei ani de zile bietul cerb, tot cu 
sângele îngheţat. Alergând prin multe locuri şi prin multe 
strâmtori, într-o zi ajunse la nişte stânci de care te lua frica să 
te uiţi la ele. În strâmtoarea stâncilor era o potecă îngustă- 
îngustă prin care abia încăpu să treacă. Merse ce merse, până 
ajunse într-o peşteră părăsită, mare şi întunecoasă, de parcă 
se zărea că este iadul. Cerbul, având simţirile omeneşti, cum 
ziserăm, pătrunse în peşteră şi, uitându-se în toate părţile, îşi 
spuse: „Ah! ce mare păcat că n-am cunoscut dinainte peştera 
asta, să mă fi săturat de somn, că aicea ştiu şi eu că nici dacii 

` nu vine să mă găsească!” 

Vorbele astea şi multe altele zicându-şi, ostenit cum era 
de nesomn şi de umblet, se culcă și dormi ca duşii de pe lume. 

Pe la miezul nopţii, deşteptându-se, auzi glas muieresc. 

Lui i se păru că sunt zânele şi, speriindu-se, îşi spuse: „Aoleo! 
sărăcan de mine! Blestematele de zâne veniră de mă găsiră şi 
aici! Până acuma eram un cerb cumsecade, dar acum cine ştie 
ce-or să mă facă!" Şi, de frică, se lungi prefăcându-se că e mort. 

Nu erau zânele, cum i se păruse lui, ci erau cele trei ur- 
sitoare. Una din ele era baba care i se arătase în vis şi-i 
spusese unde să găsească zânele. 

Peştera, vezi, era locuinţa ursitoarelor. Ele alergau pe 
unde alergau, ziua şi seara, iar după miezul nopţii se adunau 
în peşteră. Intrând la ele acasă ca-ntotdeauna, lor le mirosi a 
răsuflare de străin şi, uitându-se prin toate părţile, îl găsiră pe 
bietul cerb întins şi prefăcându-se mort. Atunci ursitoarea 
cea mai bătrână zise către celelalte două: 

- ÎI vedeţi pe sărmanul ăsta de cerb? Este nenorocitul de 
Perpiliţă păstorul! 

Iar ursitoarea mijlocie spuse: 

— Oare cine era mama lui Perpiliţă ăsta? Că nu-mi mai 
aduc aminte! 

La întrebarea ursitoarei mijlocii, răspunse ursitoarea cea 
mică: 

- Tu l-ai sortit să ia de nevastă pe Frosina, frumoasa 
pământului, şi tu nu ştii cine era maică-sa? 

- Poate fi aşa cum zici, adăugă cea mijlocie, dar eu în 
clipa asta nu-mi aduc aminte. Spune tu, rogu-te! 

Atunci începu ursitoarea cea mică să vorbească așa: 

- Mama lui Perpiliţă era fată de împărat! Ea avu un 
logodnic care fugi în lume. În ziua când i-a venit sorocul să 
nască pe Perpiliţă, ea, ca să n-o dovedească părinţii, fugi pe 
furiş de acasă şi se duse departe, la marginea oraşului, într-o 
casă la o babă săracă. Fata de împărat născu acolo copilul şi, 
neavând în ce să-l înfeşe, săraca babă căută ce căută în toată 

casa, dar nu găsi decât nişte iţe de lână, vechi, în care îl 
înfăşară amândouă cu grijă. Luându-l baba la subţioară, după 
cum poruncise fata de împărat, se duse şi-l lăsă lângă o 
pădure pe marginea unei văi. 

— Bine zici, soră mai mică! Acu mi-adusei aminte de 
maică-sa! Dar nu-mi aduc aminte cum de se făcu cerb! 

Atunci vorbi ursitoarea cea mai bătrână: 

- Nu pot să-nţeleg, soro mijlocie, ce să fie prefăcătoria 
asta a ta, că nu-ţi aduci aminte cum de se făcu cerb! Nu eşti tu 
aia care mă trimiseși să mă arăt lui în vis când dormea în 
pădure? Nu eşti tu cea care-mi poruncişi să-i spui unde poate 
să găsească zânele? Că o să vie zânele împreună cu Frosina, 
frumoasa pământului, sâmbătă, să se scalde? Uite că eu îi 
spusei atunci toate câte îmi poruncişi şi se duse, sărmanul, 
până acolo! Şi pentru că s-a uitat o dată sau de două ori la 
Frosina, pentru o privire sau două ale Frosinei, pe care ai 
ursit-o să fie a lui, trase ce n-a mai tras, trei ani de zile, 
prefăcut în cerb, şi cine știe ce-o să mai tragă încă. 

Iar ursitoarea cea mijlocie zise: 

— Auzi, soro mai mare, şi tu, soro mai mică? Cu mare 
uşurinţă Perpiliţă poate să ajungă iar om! Şi cu mare ușurință 
poate s-o ia de nevastă pe Frosina, frumoasa pământului, pe 
care am ursit-o să fie a lui, dar trebuie să ştie, nenorocitul de | 
Perpiliţă, ce fel şi cum să facă! 

— Şi ce porunceşti să facă? întrebă ursitoarea cea mai 
mică. 

— Uite ce: să se scoale şi să alerge la Muntele de Marmură. 
Acolo e o peșteră mare ca, bunăoară, asta! Să se ascundă 
acolo şi să nu crâcnească deloc. Să aştepte până ce vor veni 
zânele. Ele, de câte ori merg la scăldat, îşi lasă cămăşile în 
peştera aia și se duc goale în lac. Atuncea el să ia cămăşile şi 

să treacă printr-însele de trei ori şi îndată se face om, după 
cum era! Şi aşa, d-acilea-ncolo, trebuie să pună pe el trei 
cămăşi ale zânelor şi să nu le mai scoată până când o muri. 

— Asta bine o spuserăţi şi aşa este! zise ursitoarea cea mai 
bătrână; dar cu ce înlesniri o să poată el s-o ia de nevastă pe 
Frosina, pe care au depărtat-o tocmai la muntele cu apă vie şi 
cu apă moartă? 

- Ca s-o ia pe Frosina este mai lesne decât să ia cămăşile! 
zise zâna cea mijlocie. Pentru că dac-o fi să-l simtă zânele, că 
a intrat în peşteră, îl lovesc şi-l lasă mort acolo. Dar dacă le-o 
lua cămăşile, atunci zânele nu mai au putere să-i facă nimic, - 
cu voie, fără voie, o să-i stea cu mâinile înainte şi, închinându-se, 
o să-i zică: 

~ Ce porunceşti, doamne? 

lar el, având cele trei cămăși puse pe trupul lui, să le 
poruncească: 

~ Duceţi-vă de-mi aduceţi calul breaz cu aripi! 

Atunci ele, de voie, de nevoie, o să plece să-l aducă. 
Odată avut calul breaz, cu aripi, el o să-l înveţe pe Perpiliţă 
cum şi în ce fel. Zânele o să-i facă multe rugăminţi şi linguşiri, 
ca să-l păcălească, să le dea cămăşile, dar el să nu se înșele să 
le dea, că de îndată moare! 

Atunci ursitoarea cea mai mică glăsui: 

~ Foarte bine le spuseşi pe toate, numai că de unde să ştie 
sărmanul Perpiliţă lucrurile astea ascunse? 

lar ursitoarea cea mai bătrână zise: 

~ El singur să-şi fie de ajutor, bietul tânăr Perpiliţă! Vai 
de el că se află în așa stare! 

Cerbul, câte lucruri vorbiră ursitoarele, pe toate le auzi şi 
le vâri bine în cap. 

Făcându-se ziuă, ieşi din ascunzătoarea întunecoasă și o 

luă la fugă prin poieni şi prin păduri, alergând, zi şi noapte, 
din munte-n munte, până ajunse la Muntele de Marmură. 
Acolo căută în sus, căută în jos, şi abia dădu peste peștera de 
marmură. Intrând în grabă, se vâri într-un colţ, ghemuindu-se. 
Şi aşa, după multă aşteptare, iaca numai ce se iviră şi zânele! 
Ele cum intrară în peşteră, zâna cea mare le zise: 

— Nu ştiu a ce miroase! A răsuflare ca de fiară? Ca de om? 

Cerbului Perpiliţă i se făcu inima cât un purice şi îl 
cuprinse o frică nespusă auzind vorbele astea. Celelalte zâne 
se mirară:: 

- Ce om nenorocit şi ce pasăre nenorocită poate să vie 
până aici? 

- Nu ştiu; dar astfel de miros îmi vine! adăugă tot zâna cea 
mare. 

lar cea mai mică le spuse, dezbrăcându-se: . 

- De, soro, că nu e nimic! Hai să ne despuiem, că trece 
vremea! 

Şi, după vorba celei mici, se dezbrăcară câteşitrele şi 
alergară să se scalde. Perpiliţă, fără să piarză nici o clipă, 
ţâşni din colţul unde era vârât şi îndată luă cămăşile cu gura, 
trecând de trei ori printr-însele, cum zisese ursitoarea mij- 
locie; îndată se făcu om mai frumos de cum fusese. 

Văzându-se om, se bucură mult şi toate relele îndurate în 
trei ani de cerbie le uită. Luă cele trei cămăşi şi le puse pe 
dânsul, una peste alta, cum spusese ursitoarea, şi plecă 
bucuros către lacul din livadă, să-l vază zânele şi să crape de 
necaz. 

Ajungând acolo, şezu sub un pom şi se uită la zâne. Când 
îl văzură ele, se-nrăiră ca şerpoaicele şi ieşiră din lac. Îndată 
alergară la peștera de marmură să-şi pună cămăşile, dar, 
negăsind nimic, zâna mare oftă: 

— Nu vă spusei eu că miroase a răsuflare de fiară ori de om? 
Ce ne facem acuma cu pocinogul ce-l păţirăm? Ah, soro mai mică, 
ce prostie! Cum ne luarăm noi după vorba ta şi nu căutarăm 
prin toate colţurile peşterii? Că blestematul ăsta de Perpiliţă 
era înăuntru! Spune ce să facem şi ce să dregem acuma? 

- Ce să vă mai spui? Cum ne purtarăm, așa găsirăm! zise 
zâna cea mai mică. Ce rău ne adusese nouă Perpiliţă ăsta, de-l 
puserăm s-alerge trei ani de zile cerb prin munţi? Acum, orice 
am sporovăi, e zadarnic, am pierdut tot. Dacă cu binele şi cu 
rugăminţi am putea să-l înşelăm, să ne dea cămășile, ce 
minunat ar fi! lar de nu, o să tragem şi noi ce n-am mai tras, 
după cum trase şi el fără să fi făcut nici un rău! 

Se sculară supărate foc, otrăvite şi întristate, şi veniră 
înaintea lui Perpiliţă; închinându-se câteşitrele, cu mâinile la 
piept, îi ziseră: 

- Ce poruncești, doamne? 

Iar Perpiliţă le porunci: 

- Duceţi-vă să-mi aduceţi calul breaz cu aripi! 

Zânele, ca să-l poată înşela, se plânseră: 

- Bine, doamne, dar nu vezi că suntem goale? Cum o să ne 
ducem să-ţi căutăm calul breaz cu aripi, pentru care trebuie 
să trecem prin şapte împărăţii? 

- Eu nu ştiu cum o să mergeţi şi cum o să faceţi. Însă calul 
breaz cu aripi vreau să mi-l aduceţi îndată, că de nu... 

Zânele, văzând că Perpiliţă se supără pe ele, își plecară 
capetele și porniră să-i aducă calul breaz cu aripi. 

După ce trecu câtăva vreme, iată-le că se întoarseră cu 
calul cerut. Căzură în genunchi şi se rugară de Perpiliţă, cu 
lacrimi în ochi, să le dea îndărăt cămăşile. Cu tot plânsul lor şi 
cu toate rugăminţile ce i le făcură, Perpiliţă nu se lăsă înşelat, 
ci doar le zise: 

- Voi m-aţi făcut cerb, de îndurai şi trăsei chinuri trei ani 
de zile; şi voi, de ieri până azi, vreţi să vă dau cămăşile? Să vă 
iasă din minte! 

Auzind vorbele astea, îşi închiseră gura, iar Perpiliţă, 
încălecând pe cal, până să te freci la ochi, ajunse în curtea 
babei care-l crescuse. Văzându-l, sărmana babă, se repezi şi-l 
luă de gât, îl sărută, îl întrebă pe unde a trăit şi a alergat şi câte 
toate. Perpiliţă, vorbindu-i cu omenie, ca la o mumă, îi spuse 
toate câte păţise. După ce mai trecură vreo două zile, calul îi 
zise lui Perpiliţă: 

— Doamne, mare bunătate îmi făcuşi de mă scăpaşi din 
mâinile blestematelor alea de zâne, dar te rog să-mi faci o 
bunătate şi apoi ţi-oi face şi eu ce-oi putea. 

— Ce bunătate vrei să-ţi fac? îl întrebă Perpiliţă. 

— Vreau să mă scalzi şi pe mine în lacul din livada pădurii 
de dafini. 

- Foarte bine, zise Perpiliţă. Fii gata, că mâine mergem 
acolo negreşit! 

A doua zi se sculară, dis-de-dimineaţă, şi plecară. 
Ajungând acolo, se scăldară, se spălară, se limpeziră şi, ieşind 
din apă, şezură pe iarbă la umbră. Atuncea Perpiliţă îi zise 
calului: 

— Ascultă-mă, Breazul meu! În lacul ăsta, scăldându-se, 
pe Frosina, frumoasa pământului o văzui; şi de atuncea până 
în minutul ăsta mintea nu îmi mai fuge de la ea. Spune-mi, te 
rog, cum să facem noi să mergem până la dânsa, şi unde se află 
fata? 

Iar calul îi răspunse: 

— Ah, domnul meu! De dânsa vreau să-ţi vorbesc şi eu, să 
mergem s-o scăpăm din mâna blestematului ăla de zmeu, care 
a răpit-o din mijlocul curţii, cu părul despletit, în vreme ce se 

lăia la cap. lar de când a aflat c-o văzuşi tu în lac şi că vorbişi 
cu dânsa, zi şi noapte o pune la fel de fel de pedepse. 

- Spune-mi, te rog, calul meu, unde se află Frosina? 

— Trăieşte în mijlocul muntelui cu apă vie şi cu apă moartă. 
Sub muntele acela este o livadă cu copaci uriași, de sute şi de 
mii de ani; în dreptul copacilor, o peşteră mare, în care șade o 
Zeripţoroaică cu şapte capete. Zeripţoroaica este sora bles- 
tematului de zmeu. El, ştiind că Frosinei i-e scris să fie a ta, a 
legat-o de copaci şi i-a poruncit soră-si s-o păzească bine, 
când nu este el acolo. Şi aşa, blestemata de Zgripţoroaică, zi 
şi noapte, nu se mişcă de lângă Frosina. 

— Dacă e aşa, Breazul meu, cum putem s-o luăm? 

— De luat o s-o luăm, dar trebuie s-asculţi ce vreau să-ţi 
spui eu! Sunt vătămat și foarte ostenit de goana fără milă la 
care mă supuseră zânele. Trebuie să mă odihnesc patru-cinci 
zile. lar ca să putem s-o luăm pe Frosina şi să scăpăm vii şi 
sănătoşi, trebuie să mă adapi patruzeci de zile cu lapte de 
ciută şi să mă ţeseli de două ori pe zi, până ce o să-mi cază tot 
părul fermecat de zâne. Atuncea o să-ţi zic: Încalecă-mă, stă- 
pâne, şi să nu-ţi fie grijă de nimic! 

- Bine, iubitul meu Breaz; dar, mă rog, unde să găsesc eu 
laptele de ciută, ca să te adap patruzeci de zile? 

— Asta te îngrijorează şi ţi se pare greu? Porunceşte celor 
trei zâne, şi ele, de sub pământ, de sub piatră, vor, nu vor, o să-ţi 
aducă! 

— Bine, dar zânele unde pot să le mai găsesc acuma? 

| - Cămăşile nu le ai pe tine? Înţeapă-le la o margine cu un 
vârf de cuţit, şi-n orice minut le-ai căuta, le găseşti lângă tine. 
Perpiliţă făcu aşa cum îl învăţă Breazul; îndată zânele se 
aflară dinaintea lui. Văzându-le, Perpiliţă le zise: 
— De astăzi, patruzeci de zile în şir să-mi aduceţi câte o 

găleată cu lapte de ciută, în fiecare dimineaţă; că de nu, vă leg 
cosiţele la coada Breazului şi vă târăsc ca pe nişte căţele! 

Zânele i se închinară: 

- O să facem, doamne, cum ne-ai poruncit! 

Şi aşa, din acea zi, începu Perpiliţă să-şi ţesale calul, iar 
zânele în fiecare dimineaţă să-i aducă laptele. 

Împlinindu-se cele patruzeci de zile, calul îşi lepădă părul 
cel vechi; îi crescu altul nou, care lucea de parcă-ţi da-n ochi. 
Calul breaz cu aripi, văzându-se cum dorise, glăsui către 
Perpiliţă: 

— Bunul meu stăpân, acuma, încă un lucru să mai faci 
pentru binele tău şi al meu! Cheamă zânele şi rupe câtre trei 
fire de păr de la fiecare și pune-le deoparte, câte trei la un loc, 
că mult bine o să ne prinză. După asta, fii gata să plecăm; 
peste douăzeci de zile, suntem aici cu Frosina cu tot! 

Perpiliţă se găti de drum; îşi luă cu dânsul ce-i trebuia 
şi-ncălecând pe Breazu, plecă. Umblară şi alergară, trecură 
munţi şi păduri, poieni şi câmpii, livezi şi văi, râuri și râuleţe, 
dealuri şi prăpăstii, şi câte altele, până ce ajunseră la un loc 
care, cât îl vedeai cu ochii, era plin numai de şerpi şi năpârci. 
Cum ajunseră acolo, calul îi zise lui Perpiliţă: 

— Câmpia asta nu se trece pe jos. Eu o să zbor, aşa că să iei 
seama şi să te ţii bine de coama mea, să nu te dea jos vânturile 
turbate. Şi când vei vedea că ne apropiem şi ne dăm jos pe 
pământ, să scoţi trei peri de-ai zânelor şi să-i arunci acolo; şi- 
orice-ai vedea, să nu te sperii că eu sunt cu tine! 

Toate vorbele calului Perpiliţă le vârt bine în minte. 
„Breazu, punându-și toată puterea, zbură cu domnul său călare 
şi se făcu nevăzut în nori. Când se lăsă mai aproape de 
pământ, Perpiliţă scoase trei peri şi-i azvârli în jos. Cum 
căzură perii, ce să vază? Toţi şerpii şi toate năpârcile se 


118 


adunară şi se-mpletiră unii cu alţii, de se înălţă un gard de 
nestrăbătut înaintea lor. Perpiliţă, când văzu zidul de 
lighioane, nu mai putu de frică, dar Breazu îi zise: 

- Scoate alţi trei peri şi aruncă-i jos şi nu te speria! 

Perpiliţă făcu aşa cum îi spuse calul şi îndată veniră trei 
stoluri de vulturi nemâncaţi de-o săptămână: și dacă se 
repeziră asupra şerpilor şi asupra năpârcilor, nu lăsară nici 
măcar unul sau măcar una de prăsilă. Şi așa li se deschise 
calea în toate părţile; iar vulturii se duseră îndărăt de unde 
veniseră. 

Umblând mai departe, pe drum, calul îi zise lui Perpiliţă: 

- Stăpâne, bucură-te că ne apropiem de muntele cu apă 
vie şi apă moartă. În pădurea în care intrăm acum, o să găsim 
multe fete şi nepoate ale Zgripţoroaicei. Ele o să te întrebe 
dincotro vii şi unde te duci. Tu să le răspunzi: „Vin din lumea 
ailaltă să iau apă vie şi apă moartă!" Ele, auzind vorbele astea, 
or să alerge toate la Zgripţoroaica cea bătrână să-i spuie. 
Zgripţoroaica cea bătrână, fiind păzitoarea apei vii şi-a apei 
moarte, o să-şi ia fetele şi nepoatele şi o să plece să păzească 
apele, iar noi, iute, iute, o să ne ducem lângă Frosina. Îndată 
să descaleci, s-o dezlegi de copacii unde stă legată şi să nu 
vorbeşti cu dânsa nici un cuvânt, ci să o pui degrabă călare şi 
să-ncaleci şi tu. Atunci eu o să zbor, ca să scăpăm de gura 
Zgripţoroaicei; şi când oi vedea că Zgripţoroaica aleargă cu 
toate fetele.şi nepoatele după noi, tu îndată să arunci şi ăilalţi 
trei peri, şi-ndărăt să nu te uiţi, nici tu, nici Frosina, că are să 
iasă din cei trei peri un râu tulburat, o pădure de spini şi un 
şanţ de foc cu pară vânătă. Când vom trece dincolo de câmpia 
cu şerpi, atunci o să ne odihnim cu toţii şi o să vorbeşti cu 
Frosina. 

Perpiliţă băgă la cap toate câte îi zise calul. Ajungând 

lângă locurile unde se aflau fetele şi nepoatele Zgripţo- 
roaicei, ele, cum îi văzură, le ieşiră înainte; 

— Cale bună, flăcău tânăr şi frumos! De unde vii şi unde te 
duci? 

- Noroc să aveţi! Vin de pe lumea ailaltă şi mă duc să iau 
apă vie şi apă moartă! 

— Întoarce-te, flăcăiaş, că-ţi pierzi capul! 

— Ori eu, ori voi! 

Cum auziră vorbele astea, fetele şi nepoatele o luară la 
fugă şi, ajungând la Zgripţoroaica cea bătrână, îi spuseră 
unde se duce Perpiliţă. Zeripţoroaica cea bătrână, bleste- 
mând, îşi luă toată ceata și se duse să păzească apele. 

Când ajunse ea la zisele ape, Perpiliţă cu Breazu se aflau 
la copacii unde era legată biata Frosina. Perpiliţă, fără să 
piarză vremea, descălecă şi se repezi la Frosina. O dezlegă, o 
luă în braţe şi o sui pe cal și, încălecând şi el, zise grăbit: 

— Haide, Breazule, acum să te văz! 

După puţin, pe unde zbura Breazu cu Perpiliţă şi Frosina, 
auziră un tunet înfricoşător, ca şi când căzuse un trăsnet 
deasupra lor. Fulgerul nu se vedea. Perpiliţă îl întrebă pe cal 
ce să fie, iar calul îi şopti: 

— Este Zgripţoroaica bătrână cu fetele şi nepoatele ei. Fă 
ce ţi-am spus şi nu vă speriaţi! 

Atunci Perpiliţă scoase şi azvârli ultimii trei peri şi îndată 
se făcu în urma lor un râu tulburat şi o pădure de spini şi un 
şanţ de foc cu pară vânătă. Zgripţoroaica bătrână așteptase 
multişor la apa vie și la apa moartă. Văzând că nu e nici un 
flăcău, nici nimic, se dusese la locul unde o legase pe Frosina; 
negăsind-o acolo, se mânie crunt pe fetele și nepoatele 
păcălite. Aşa că le puse înaintea ei şi o luară la fugă să-l 
ajungă pe Breazu cu Perpiliţă şi Frosina. 

Alergând astfel, ajunseră la râul cel tulbure şi, intrând 
năvâlă toate, toate odată ca să treacă dincolo, nepoatele 
Zgripţoroaicei se înecară până la una. leşi Zgripţoroaica 
numai cu fetele goale dincolo de râu şi deteră de pădurea de 
spini. De-acolo nu putu să mai iasă decât Zgripţoroaica 
bătrână. Ea încă nu scăpă bine de spini şi dete de șanțul de foc 
cu pară vânătă şi, intrând în el, nu mai ieşi de-acolo niciodată. 
lar Breazu, vorbitor şi zburător, trecu peste câmpia cu şerpi 
şi, îndreptându-se spre o iarbă verde, la o umbră deasă, zise: 

— Descalecă acuma, domnul meu, ca să răsuflu și să 
răsufli! Şi pune-ţi căciula pe-o parte, pe un ochi, că scăparăm 
cu bine şi sănătoşi. 

Atuncea Perpiliţă descălecă cu Frosina şi, aşezându-se la 
umbră, îşi spuseră unul altuia câte păţiseră de când se 
născuseră şi până în minutul acela. 

După ce se odihniră bine şi frumos, şi ei şi Breazu 
zburător, încălecară amândoi şi se duseră la băbuţa care îl 
crescuse pe Perpiliţă. 

Şi aşa Perpiliţă se cunună cu Frosina, frumoasa 
pământului, cu dor nespus şi nemărginit de amândouă părţile. 
Şi trăiră şi petrecură şi, dacă n-or fi murit, poate că mai 
trăiesc şi astăzi. 

Iar zânele şi zmeii crăpară şi crapă de necaz şi-acuma, ca 
nişte corbi nenorociţi ce sunt! 


Şi, cum vă spusei, aşa basm aflai, 
Nu ştiu cum făcui, dar vă înşelai! 


Balaurul cu şapte capete 
(Poveste populară meglenoromână) 


A FOST ODATĂ un moş cu baba lui. Moşul era pescar. 
Ducându-se la pescuit, moșul a prins un pește frumos. Dar 
când îl scoase din plasă, peştele începu să vorbească: 

— Te rog, moşule, dă-mi drumul! 

Mirat că peştele vorbea, pescarul i-a dat drumul în apă. 
După puţin timp pescarul a prins iarăşi peştele şi peştele iarăşi 
l-a rugat să nu-l mănânce. 

— Dar îţi promit că, dacă mă mai prinzi a treia oară, i-a zis 
peştele, atunci o să-ţi spun chiar eu cum trebuie să mă 
mănânci. 

Omul a aruncat iar peștele în apă. Dar la scurtă vreme l-a 
prins din nou. 

— De data asta nu-ţi mai dau drumul, i-a spus pescarul, 
trebuie să te mănânc. 

— Aşa ţi-am spus şi eu şi ţi-am făgăduit să te învăţ cum 
trebuie să mă mănânci. lată, o să faci aşa: aripile să le ames- 
teci cu făină şi să le dai iepei, care o să-ţi fete doi mânji 
gemeni; oasele să le dai căţelei, care o să-ţi fete doi căţei 
gemeni; şi, în sfârşit, carnea s-o mâncaţi voi, tu cu baba, şi 
baba o să nască doi prunci gemeni. 

Moşul a făcut întocmai cum i-a spus peştele. 

Şi iapa i-a fătat doi mânji, căţeaua — doi căţei, iar baba a 
născut doi băieţi, 

După ce au crescut caii, câinii şi băieţii, aceştia, care erau 
mai altfel decât alţi băieţi, au spus mamei lor că ei pleacă în 
călătorie prin lume. 

Baba i-a oprit şi nu i-a lăsat să plece, dar ei tot au plecat. 
Dar când au ieşit din casă, au spus aşa: 

— Dacă întârziem să ne întoarcem, tu, mamă, să loveşti cu 
securea în ușă şi, dacă iese sânge, să ştii că noi suntem morţi! 

Apoi cei doi fraţi şi-au luat fiecare câte un cal şi un câine 
şi au plecat în lume. După ce au cutreierat ei sate multe şi nu 
mai rămăsese să meargă decât într-un sat mai depărtat, unul 
din fraţi n-a mai vrut să meargă într-acolo şi s-a întors acasă. 
Celălalt însă şi-a văzut de drum. 

Şi-a mers fratele cel călător pe unde îl duceau ochii. Într-o 
zi dădu de o fântână şi, lângă fântână, stătea o fată şi plângea. 
Băiatul o întrebă de ce plânge şi fata spuse că a venit să ia apă 
şi ea n-a ştiut că un balaur cu şapte capete păzeşte fântâna. 
Balaurul a văzut-o şi acuma nu mai poate pleca, căci dacă se 
urneşte din locul unde se află, balaurul o mănâncă. 

- Pleacă liniştită la casa ta, spuse băiatul, că, dacă vine 
balaurul, am eu grijă de el! 

Şi cum vorbeau ei aşa, iacă numai ce vine şi balaurul 
clătinând din cele şapte capete ale lui. Atunci băiatul asmuţi 
câinele, scoase paloşul, se repezi la balaur şi, dintr-o singură 
lovitură, îi reteză cele şapte capete. A scos apoi limbile de la 
capetele retezate şi, după ce şi-a luat rămas bun de la fată, s-a 
întors acasă. 

Fata, care era fiica împăratului de prin părţile acelea, a 
umplut doniţa cu apă şi a plecat şi ea acasă. Şi a povestit 
împăratului că un voinic a omorât balaurul cel cu şapte 
capete, care păzea fântâna din câmpie, şi a scăpat-o de la 
moarte pe ea, scăpând şi ţara de răul balaurului. 

În vremea asta, pe locul unde fusese omorât balaurul, 
trecu un harap. Harapul, văzând capetele balaurului, le-a luat 
şi s-a dus cu ele drept la împăratul, lăudându-se că ela omorât 
dihania care înspăimânta tot ţinutul acela. 

Degeaba spunea fata împăratului că altul e voinicul cel 
care a omorât balaurul, că împăratul, de bucuros ce era, îl 
făcu pe harap ginerele său şi pregăti nuntă mare. 

La nuntă pofti pe toţi voinicii din împărăție, ca să se 
veselească cu toţii că împăratul a căpătat un ginere viteaz, 
care l-a scăpat de balaurul cu şapte capete şi-i va scăpa şi de 
toţi balaurii care îşi au culcuşul nu departe de împărăţia lui. 

Printre voinici veni şi băiatul pescarului, cel care omorâse 
cu adevărat balaurul. Când a văzut băiatul pe harap aşezat la 
mare cinste în fruntea mesei, cu capetele de balaur aşezate pe 
un taler dinaintea lui, aşa ca să le vadă toţi cei poftiţi, s-a 
umplut de scârbă. Şi ridicându-se de pe scaunul unde şedea, 
se înfăţişă împăratului şi spuse că harapul l-a păcălit, căci nu 
e adevărat că el a omorât balaurul. 

— Dar uite capetele! a răspuns împăratul, supărat că 
cineva îi tulbură tihna petrecerii; el mi le-a adus! 

- Bine, împărate, dar capete fără limbă eu n-am văzut şi, 
dacă o să te uiţi la capetele acestea, vei vedea că n-au limbă! 

Împăratul cercetă capetele şi văzu că nici unul nu avea 
limbă. Atunci băiatul a scos din desagă cele şapte limbi ale 
balaurului şi le aşeză pe masă în faţa împăratului. Aşa văzu 
împăratul că harapul se lăudase numai. Supărat, izgoni pe 
harap şi aşeză la masă pe iati cel viteaz pe care şi-l făcu 
ginere. 

Nunta a ţinut până seara târziu. Se ridicară apoi de la 
masă şi împăratul ieşi la o fereastră a palatului şi arătă 
băiatului departe, pe câmp, un foc mare, cu flăcări înalte. 

— lacă acolo sunt adunaţi balaurii de care nu putem 
scăpa! spuse băiatului împăratul. 

Voinicul, inimos cum era, nu mai aşteptă alt îndemn şi, 
cum se lumină de ziuă, sări pe cal, îşi luă câinele şi porni să 
omoare balaurii, ca să scape ţara de ei. 

Până la câmpul cu balaurii a ţinut-o numai într-un galop 
şi, când s-a apropiat, vede un balaur aşteptând în drum. 

- Nu vrei tu, voinice, să ne facem prieteni? i-o luă înainte 
balaurul. 

- Ne facem, i-a răspuns băiatul, dacă îţi e gândul bun. 

- Pune atunci sabia ta peste sabia mea și facem jurământul. 

Dar când băiatul a întins sabia, balaurul s-a repezit şi, 
dintr-o sorbitură, l-a înghiţit. 

Acasă la el, mama băiatului, văzând că feciorul ei nu se 
mai întoarce de la nuntă, luă securea şi lovi cu ea uşa, din care 
ţâşni sânge. Aflând în felul acesta că băiatul este mort, mama 
îndemnă pe fratele de acasă să plece către ţara împăratului, 
unde ştia că băiatul ei a fost poftit la masă. 

Aşa ajunse şi celălalt fecior al pescarului la curtea 
împărătească. El întrebă pe împărat de nu cumva a văzut pe 
fratele lui. Împăratul îi spuse toată tărăşenia cum a venit 
feciorul babei cu cele şapte limbi de balaur, şi el, împăratul, a 
gonit pe harapul care se lăudase că a omorât balaurul de la 
fântână. Apoi feciorul babei, ginerele său, a plecat să 
nimicească şi pe ceilalţi balauri de care nu putea scăpa 
împărăţia asta, dar nu s-a mai întors. Îi arătă apoi focul cu 
flăcări înalte unde era sălaşul balaurilor. 

Băiatul a înţeles că acolo trebuie să fie mort fratele său şi 
a pornit fără codeală într-acolo. 

Pe drum îşi tot făcea socoteala cum să le vină de hac 
balaurilor. Ajuns acolo, asmuţi câinele, scoase paloşul şi, 

răcnind de se cutremurară văile, se repezi la întâiul balaur 
ce-l văzu. 

- Pe dată să-mi înviaţi fraiele, că s-a sfârşit cu voi! 
strigă. 

Speriaţi, balaurii alergară la cel care îl înghiţise pe 
ginerele împăratului şi, scuturându-l zdravăn, îi scoaseră 
din burtă pe băiat. 

Dar fraţii nu-i lăsară pe balauri să se dezmeticească şi, 
răcnind amândoi, lovind într-o parte şi în alta, îi tăiară pe 
toţi. 

Liniştiţi apoi se întoarseră la împărat şi povestiră toată 
isprava lor. 

De bucurie, împăratul se apucă iar de nuntit și făcu o 
petrecere cu mic cu mare, ca să cunoască toţi pe ginerele său 
şi pe fratele lui geamăn, care le scăpase ţara de urgia 
balaurilor. 


(Repovestire de Lia Dracopol-Fudulu ) 

